
PRATARMĖ 4 


MURRAY N. ROTHBARDAS — EKONOMISTAS LIBERTARAS 


Murray N. Rothbardas (1926-1995) —- amerikiečių ekonomistas, politinis filosofas, istorikas 
ir publicistas, 25 knygų ir daugiau nei tūkstančio straipsnių autorius. Remdamasis Amerikos 
individualizmo tradicija ir jos principus derindamas su austrų ekonominės mokyklos įžvalgomis 
M. N. Rothbardas sukūrė sisteminę individo laisvės ir laisvosios rinkos doktriną — libertarizmą, 
kuris dabar užima svarbią vietą tarp ekonominių ir politinių doktrinų. 

M. N. Rothbardas studijavo ekonomiką Kolumbijos universitete, kur 1956 m. apgynė 
ekonomikos daktaro disertaciją. Nuo 1949 m. daugiau nei dešimtį metų dalyvavo austrų 
ekonominės mokyklos korifėjaus Ludwigo von Miseso privačiame seminare Niujorko universitete. 
Nuo 1966 iki 1986 m. jis dėstė ekonomiką Bruklino politechnikos institute. Nuo 1986 m. iki mirties 
buvo ekonomikos profesorius Nevados universitete Las Vegase. M. N. Rothbardas neapsiribojo 
vien akademine veikla. Jis buvo nenuilstantis libertarizmo idėjų propaguotojas, subūręs gausų būrį 
sekėjų, įsteigęs keletą akademinių žurnalų ir privačių tyrimo institutų šioms idėjoms tirti ir skleisti. 

Pirmasis ir reikšmingiausias M. N. Rothbardo veikalas, dvitomis traktatas “Žmogus, 
ekonomika ir valstybė" (Man, Economy, and State, 1962), tęsia ir radikalizuoja Ludwigo von 
Miseso traktato „Žmogiškoji veikla" įžvalgas. M. N. Rothbardas perima iš L. Von Miseso jo 
prakseologijos idėja, kad socialiniai mokslai ir, konkrečiai, ekonominė teorija negali imituoti 
indukcinius gamtos mokslų metodų, o turi vadovautis dedukcine metodologija, paremta veiksmo 
sąvokos analize. Iš aksiomos, kad žmogus yra veikianti būtybė, dedukuojamos visos ekonominės 
teoremos: veikdamas individas siekia savo padėtį pagerinti; priemonių stygiaus pasaulyje ne visi 
tikslai gali būti iškart patenkinti; veiksmas išreiškia pasirinkimą: tenkinami svarbiausi tikslai 
naudojant mažiausiai branginamas priemones; kiekvienas veiksmas kainuoja, ir toji kaina yra 
nepatenkinti alternatyvūs tikslai, kuriems galėjo būti panaudotos turimos priemonės (ištekliai); 
laukiamas rezultatas yra padėties pagerėjimas (pelnas), nors realusis rezultatas gali būti jos 
pablogėjimas (nuostolis); kiekvienu veiksmu individas siekia, kad rezultato vertė būtų didesnė už 
sunaudotų priemonių vertę ir t.t. 

Tarpasmeninių santykių lygmenyje prakseologijos idėją M. N. Rothbardas papildo 
normatyvinių nuosavybės neliečiamumo principu. Ant šių dviejų atraminių stulpų jis konstruoja 
libertarinę teorinę sistemą, kurioje neprievartinis individų bendravimas (abipus naudingi mainai, 
laisvoji rinka, labdara) leidžia optimaliai išnaudoti turimus išteklius ir skleistis klestinčiai 
visuomenei. Jėgos ir prievartos naudojimas prieš nenusikaltus; asmenį siekiant vadinamųjų 
socialinių tikslų griauna šį optimumą ir yra kontraproduktyvus. M. N. Rothbardas atmeta kaip 
nepagrindžiamus standartinius rinkos reguliavimo ir valstybinės intervencijos į rinką argumentus. 
Net saugumo ir gynybos paslaugos, kurias dauguma ekonomistų ir politinių teoretikų palieka 
valstybės rankose, jo koncepcijoje gali ir turi būti teikiamos rinkoje. Dėl šio radikaliai kritiško 
požiūrio į valstybę M. N. Rothbardo sistema kartais dar vadinama anarchokapitalizmu. 

Tolesniuose darbuose M. N. Rothbardas plėtoja ir taiko įvairioms sritims pamatines savo 
doktrinos įžvalgas. Knygoje „Didžioji Amerikos depresija" (America's Great Depression, 1963) 

M. N. Rothbardas aiškina, jog Didžioji depresija buvo sukelta ne biržos spekuliantų ar kitokių 
privataus sektoriaus veikėjų — ją sukėlė pati valstybė vykdydama bankinio kredito infliaciją. 
Knygoje „Valdžia ir rinka" (Power and Market, 1970) jis plėtoja valstybinio intervencionizmo 
kritiką griaudamas standartinius argumentus už rinkos reguliavimą. Knygoje „Už naująją laisvę: 
libertarizmo manifestas" (For a New Liberty: A Libertarian Manifesto, 1973) jis pateikia populiarią 
savo koncepcijos versiją, ją papildydamas istorine Amerikos libertarizmo apžvalga ir kritine 
vadinamųjų viešųjų gėrybių analize. Monumentaliame keturių tomų veikale „Gimusi laisvėje“ 
(Conceived in Libert, 1975-1979) aprašoma ankstyvoji Amerikos individualizmo formavimosi 
istorija. „Laisvės etika" (The Ethics of Liberty, 1982) skiriama moralinių laisvosios rinkos pagrindų 
analizei, kurioje remdamasis prigimtinės teisės tradicija, M. N. Rothbardas gina privačios 
nuosavybės instituciją ir kritikuoja net kai kuriuos laisvosios rinkos šalininkus dėl nepakankamo 
dėmesio ir pagarbos šiai institucijai. 

Jau po M. N. Rothbardo mirties išėjo jo fundamentalus dvitomis „„Austriškoji perspektyva į 
ekonominės minties istoriją" (An Austrian Perspective on the History of Economic Thought, 1995), 
kuriame pateikiamas panoraminis ekonominės minties raidos vaizdas ir duodami originalūs atskirų 
mąstytojų vertinimai, pabrėžiant, pavyzdžiui, Ispanijos scholastų įžvalgas (subjektyvistinė vertės 
teorija) ir Adamo Smitho klaidas (darbinė vertės teorija). Kai kurie svarbesni jo straipsniai pasirodė 
rinkiniuose „Ekonominės prasmės beieškant“ (Making Economic Sense, 1995) ir dvitomyje 
„Veiksmo logika“ (The Logic of Action, 1997). 

Skaitytojui siūlomas vertimų rinkinys tik nežymia dalimi atspindi M. N. Rothbardo interesų 
plotį ir jo teorinės koncepcijos taikymo galimybes. Bet jis gali skaitytoją paskatinti toliau gilintis į 
M. N. Rothbardo minties lobyną — juolab kad beveik visi svarbiausi jo tekstai yra prieinami 
elektroniniu pavidalu Ludwigo von Miseso instituto tinklapyje www.mises.org. 


Algirdas Degutis 

VALSTYBĖS ANATOMIJA 


Kuo valstybė nėra? 


Valstybė yra beveik visuotinai laikoma visuomenei tarnaujančia institucija. Kai kurie 
teoretikai šlovina valstybę kaip visuomenės apoteozę; kiti ją laiko draugiška, nors dažnai 
neefektyvia organizacija, skirta socialiniams tikslams. Tačiau beveik visi valstybę laiko būtina 
žmogiškųjų tikslų priemone; ji priešinama „privačiam sektoriui“ ir ji dažnai laimi varžydamasi1 su 
juo dėl išteklių. Iškilus demokratijai imta vis labiau tapatinti valstybę su visuomene ir dabar jau 
įpratome girdėti reiškiant visus proto ir sveikos nuovokos principus pažeidžiančią nuomonę, kad 
mes patys esame valdžia. Naudingas kolektyvistinis terminas „mes“ leido politinio gyvenimo 
tikrovę užmaskuoti ideologiniu kamufliažu. Jeigu mes patys esame valdžia, tai kad ir ką valdžia 
darytų individui, tai bus ne tik teisinga ir netironiška, bet ir savanoriška iš to individo pusės. Jeigu 
valdžia užsitraukia milžinišką valstybės skolą, kurią išmokant tenka vienos grupės naudai 
apmokestinti kitą grupę, tai ši reali našta yra užmaskuojama sakant „mes esame skolingi patys sau“; 
jeigu valdžia pašaukia žmogų į karinę tarnybą ar įmeta jį į kalėjimą už kitokią nuomonę, tai „jis pats 
sau tai padaro“ ir todėl neįvyksta nieko nederamo. Taip samprotaujant būtų galima sakyti, kad nacių 
valdžios nužudytų žydų niekas nežudė; jie patys „nusižudė“ nes jie patys buvo (demokratiškai 
išrinkta) valdžia, tad viskas, ką valdžia jiems padarė, buvo savanoriška iš jų pusės. Gali pasirodyti, 
jog nebūtina dar kartą aiškinti šį dalyką, tačiau dauguma žmonių daugiau ar mažiau vis dar laikosi 
šios klaidingos nuomonės. 

Todėl turime pabrėžti, kad “mes" nesame valdžia; valdžia yra ne “mes". Jokia tikslia prasme 
valdžia „neatstovauja“ daugumos žmonių.' Tačiau net jeigu taip, kad 70 proc. žmonių nutartų 
nužudyti likusius 30 proc., tai būtų tik nužudymas, o ne savanoriška nužudytos mažumos 
savižudybė. Jokiai organicistinei metaforai, jokiai beprasmei banalybei, kad „visi esame vienas 
kito dalis“, neturi būti leista nuslėpti šį pamatinį faktą. 

Tad jeigu valstybė nėra mes, jeigu ji nėra žmonių šeima, susiburianti spręsti bendras 
problemas, jeigu ji nėra masonų ložės susirinkimas ar užmiesčio klubas, tai kas ji yra? Kalbant 
glaustai, valstybė yra toji visuomenėje veikianti organizacija, kuri tam tikroje teritorijoje siekia 
išlaikyti jėgos ir prievartos monopolį. Ji yra vienintelė visuomenėje veikianti organizacija, gaunanti 
pajamas ne iš savanoriškų įnašų ar mokėjimų už paslaugas, bet prievartos būdu. Jeigu kiti individai 


! šiame skyriuje negalime plačiai aptarti daugybę „demokratijos“ problemų ir paklydimų. Pakaks pasakyti, kad tikrasis 
individo įgaliotinis arba „atstovas“ visada turi paklūsti individo nurodymams, gali būti bet kada atleistas ir negali veikti 
prieš savo atstovaujamojo interesus ir norus. Akivaizdu, kad „atstovas“ demokratijoje niekada negali atlikti tokių 
įgaliotinio funkcijų — vienintelių, derančių su libertarine visuomene. 

Ž Socialdemokratai dažnai atkerta, kad iš demokratijos — kai dauguma pasirenka valdovus - logiškai išplaukia, kad 
dauguma turi palikti tam tikras laisves mažumai, nes mažuma vieną dieną gali tapti dauguma. Akivaizdu, kad šis 
argumentas, nepaisant kitų jo trūkumų, negalioja tada, kai mažuma negali tapti dauguma, pavyzdžiui, kai mažuma 
priklauso kitai nei dauguma rasinei ar etninei grupei. 


ir kitos institucijos gauna pajamas gamindami gėrybes, teikdami paslaugas ir taikiai bei 
savanoriškumo pagrindu parduodami jas kitiems, tai valstybė įplaukas gauna prievartos būdu; t. y. 
naudodama kalėjimus ir durtuvus arba jais grasindama. Savo įplaukas gaudama jėga ir prievarta, 
valstybė paprastai imasi reguliuoti ir kitus jos valdinių veiksmus. Gali atrodyti, kad vien žvilgsnis į 
visų laikų valstybes Žemės rutulyje būtų pakankamas šio teiginio įrodymas; tačiau mito šydas taip 
ilgai dengė valstybės veiklą, kad šį dalyką būtina aptarti išsamiau. 


Kas yra valstybė 


Žmogus ateina į šį pasaulį nuogas ir jis turi naudotis savo protu tam, kad išmoktų pasiimti 
jam gamtos dovanotus išteklius ir transformuoti juos (investuojant į „kapitalą“) į tokius pavidalus, 
kad jie galėtų būti panaudojami tenkinant jo norus ir keliant jo gyvenimo lygį. Žmogus tai gali 
atlikti vieninteliu būdu: pasitelkdamas savo protą ir energiją transformuoti išteklius į gaminius 
(„gamyba“) ir mainyti šiuos gaminius į kitų žmonių sukurtuosius. Žmogus atrado, kad savanoriškų 
abiem pusėms naudingų mainų procese gali nepaprastai padidėti visų mainų dalyvių 
produktyvumas, tad ir gyvenimo lygis. Todėl žmogui, norinčiam išgyventų ir įgytų turtų, vienintelė 
„natūrali“ eiga yra naudojimasis savo protu ir energija įsitraukiant į gamybos ir mainų procesą. Jis 
tai daro atrasdamas gamtinius išteklius, juos transformuodamas („susiedamas juos su savo darbu“, 
kaip sako Locke'as), paversdamas juos savo asmenine nuosavybe ir tada mainydamas šia 
nuosavybę į panašiai įgytą kitų nuosavybę. Tad žmogaus prigimties diktuojamas socialinis kelias 
yra „nuosavybės teisių“ įgijimo ir tokių teisių dovanojimo bei mainų — „laisvosios rinkos“ — kelias. 
Šiame kelyje žmogus išmoko vengti kovos dėl trūkstamų išteklių „džiunglių“ metodais, kai 
individas A gali gauti išteklių tik individo B sąskaita, ir vietoj to išmoko šiuos išteklius nepaprastai 
pagausinti taikiais ir harmoningais gamybos ir mainų būdais. 

Žymusis vokiečių sociologas Franzas Oppenheimeris parodė, kad yra du tarpusavyje 
nesuderinami turto įgijimo būdai; vieną jų, mūsų minėtąjį gamybos ir mainų kelią, jis vadino 
ekonominiu būdu. Kitas kelias yra paprastesnis, nes nereikia produktyvumo — tai gėrybių ir 
paslaugų atėmimo iš kitų kelias naudojant jėgą ir prievartą. Tai yra vienpusio konfiskavimo, kitiems 
priklausančios nuosavybės vagystės metodas. Šį metodą F. Oppenheimeris vadino turto įgijimo 
politiniu būdu. Turėtų būti aišku, kad taikus naudojimasis savo protu ir energija gamyboje yra 
„prigimtinis“ žmogaus kelias: būdas jam šioje žemėje išgyventi ir klestėti. Turėtų būti taip pat 
aišku, kad su prievarta ir išnaudojimu susijusios priemonės yra priešingos prigimtiniam 
teisingumui; jos yra parazitinės, nes užuot didindamos produktyvumą jos jį mažina. „Politinės 
priemonės“ leidžia parazituojantiems ir destruktyviems individams arba jų grupėms nusiurbti 
gamybos produktus; šis nusiurbimas ne tik mažina gamintojų skaičių, bet ir silpnina gamintojų 
paskatas gaminti produkto daugiau nei pakanka patiems išgyventi. Ilgalaikėje perspektyvoje 


3 Joseph A. Schumpeter, Kapitalizmas, socializmas ir demokratija Vilnius: Mintis, 1998, p. 221, iš anglų kalbos vertė Algirdas 

Degutis. 
Trintis arba antagonizmas tarp privačios ir viešosios sferos labiausiai sustiprėjo po to, kai [...] valstybė pradėjo 
gyventi iš lėšų, privačios sferos kuriamų privatiems asmenims, - lėšų, kurios turi būti atitraukiamos politine 
jėga. Teorija, aiškinanti mokesčius pagal analogiją su klubo įnašais ar su mokėjimu, pavyzdžiui, už gydytojo 
paslaugas, tik rodo, kad šiai visuomenės mokslų sričiai dar svetimi mokslinio mąstymo įpročiai. 

Taip pat žr., Murray N. Rothbard, „The Fallacy of the Public Sector“, New Individualist Review. Summer, 1961: 3ff. 


VALSTYBĖS ANATOMIJA 8 | 


grobikas taip susilpnina ar net likviduoja savo maitintojus, kad pats nebegali išgyventi. Tačiau net 
trumpalaikėje perspektyvoje grobuonis veikia prieš savo kaip žmogaus prigimtį. 

Dabar jau galime išsamiau atsakyti į klausimą: kas yra va/stybė? Valstybė, F. Oppenheimerio 
žodžiais, yra „politinių priemonių organizacija“, susisteminanti grobuoniškus procesus tam tikroje 
teritorijoje.* Nusikalstamumas jau yra sporadiška ir nepastovi veikla; parazitavimas yra efemerinis, 
o prievartos ir parazitavimo čiuptuvus bet kurią akimirką gali nukirsti besipriešinančios aukos. 
Valstybė sukuria teisinį, tvarkingą, sistemišką privačios nuosavybės grobimo kanalą; visuomenėje 
parazituojančios kastos gyvenimą ji padaro užtikrintą, saugų ir santykinai „taikų“.? Kadangi 
gamyba visada turi eiti pirma grobimo, laisvoji rinka yra ankstesnė už valstybę. Jokia valstybė 
nebuvo sukurta sudarant „visuomeninę sutartį“; ji visada gimdavo užkariavimo ir išnaudojimo 
būdu. Klasikinis pavyzdys būtų užkariautojų gentis, kuri nustoja naudoti laiko išbandytus 
užkariautos genties plėšimo ir žudymo metodus, suvokdama, jog grobstymas bus ilgesnis ir 
saugesnis, 0 situacija malonesnė, jeigu nukariautai genčiai bus leista gyventi ir gaminti, o 
nukariautojai įsikurs tarp jų kaip valdovai, imantys pastovaus dydžio kasmetinę duoklę. Vieną 
valstybės gimimo metodų galima pailiustruoti taip: vadinamosios Pietų Ruritanijos“ kalnuose grupei 
banditų pavyksta įgyti fizinę šios teritorijos kontrolę ir galiausiai jų vadeiva pasiskelbia „suverenios 
ir nepriklausomos Pietų Ruritanijos karaliumi“. Ir, jeigu jis ir jo vyrai yra pakankamai galingi, kad 
tam tikrą laiką išlaikytų savo valdžią, oplia!, prie „tautų šeimos“ prisijungia nauja valstybė ir buvę 
banditų lyderiai pavirsta teisėtais karalystės didžiūnais. 


4 Franz Oppenheimer, The State. New York: Vanguard Press, 1926, p. 24-27: 
Yra du fundamentaliai priešingi būdai, kaip žmogus, kuriam reikia prasimaitinti, gali gauti būtinas norų 
tenkinimo priemones. Tai darbas ir plėšimas, paties žmogaus darbas ir prievartinis kitų darbo pasisavinimas. 
[...] Šiame svarstyme siūlau žmogaus darbą ir lygiavertiškus žmogaus darbo mainus į kitų žmonių darbą 
vadinti poreikių tenkinimo „ekonominėmis priemonėmis“, o neatlyginamas kitų darbo nusavinimas bus 
vadinamas „politinėmis priemonėmis“. [..] Valstybė yra politinių priemonių organizacija. Todėl jokia 
valstybė negali atsirasti tol, kol ekonominėmis priemonėmis nesukuriamas tam tikras kiekis norų tenkinimui 
skirtų objektų, kuriuos būtų galima atimti arba pasisavinti karą primenančiu plėšimu. 

" Albertas Jay'us Nockas vaizdžiai rašo, kad 
Valstybė pretenduoja į nusikalstamumo monopolį ir juo naudojasi. [...] Privatiems asmenims ji uždraudžia 
žudyti, tačiau pati organizuoja milžiniško masto žudynes. Ji baudžia už vagystes privačius asmenis, tačiau į 
savo neskrupulingas rankas ima ką tik užsigeidusi, ar tai būtų piliečių, ar užsieniečių nuosavybė. 

Nock, On Doing the Right Thing, and Other Essays (New York: Harper and Bros., 1929), p. 143; cituojama pagal Jack 

Schwartzman, “Albert Jay Nock - A Superfluous Man,“ Faith and Freedom (December, 1953); 11. 

6 Franz Oppenheimer, The State, p. 15: 
Tad kas yra valstybė kaip sociologijos sąvoka? Valstybė savo kilme [...] yra socialinė institucija, nugalėjusios 
žmonių grupės primetama nugalėtajai grupei, turint vienintelį tikslą reguliuoti nugalėjusios žmonių grupės 
viešpatavimą nugalėtųjų grupės atžvilgiu ir apsaugoti ją nuo sukilimo iš vidaus ir antpuolių iš išorės. 
Teleologiškai vienintelis šio viešpatavimo tikslas yra nugalėtojų vykdomas ekonominis nukariautųjų 
išnaudojimas. 

Bertrand'as de Jouvenelis rašo: „Valstybė savo esme yra plėšikų gaujos laimėjimų rezultatas, jiems primetant savo valią 

mažoms, atskiroms visuomenėms“. Bertrand de Jouvenel, O1 Power. New York: Viking Press, 1949, p. 100-101. 

Ė Ruritanija — fiktyvi valstybė Centrinėje Europoje, XIX a. pabaigoje aprašyta Anthony Hope'o knygose. Akademinėse 

diskusijose šiuo pavadinimu kartais įvardijama aptariama hipotetinė valstybė. - vert. past. 


Kaip valstybė save išsaugo 


Įsteigus valstybę valdančiajai grupei ar „kastai“ iškyla problema, kaip išlaikyti savo valdžią." 
Nors jų modus operandi yra jėga, pamatinė ir ilgalaikė jų problema yra ideologinė. Juk tam, kad 
išliktų, bet kuri valdžia (ne vien „demokratinė“) turi užsitikrinti daugumos savo valdinių paramą. 
Reikia pastebėti, kad ši parama nebūtinai yra aktyvus entuziazmas; ji gali būti ir pasyvi rezignacija, 
tarsi prieš neišvengiamus gamtos dėsnius. Tačiau ši parama turi turėti tam tikro sutikimo pavidalą; 
antraip valstybės valdančiųjų mažumą ilgainiui nusvers visuomenės daugumos aktyvus 
pasipriešinimas. Kadangi plėšimą tenka išlaikyti iš gamybos perviršio, būtina, kad valstybę 
sudaranti klasė — etatinė biurokratija (ir aristokratija) — šalyje būtų gana nežymi mažuma. Žinoma, 
tarp svarbių gyventojų grupių ji gali susirasti sąjungininkų. Todėl pagrindinė valdančiųjų užduotis 
yra nuolatos stengtis užsitikrinti aktyvų ar nuolankų piliečių daugumos sutikimą.? ? 

Žinoma, vienas iš metodų užsitikrinti paramą yra visuomenės ekonominės grietinėlės 
sukūrimas. Karalius negali valdyti vienas; jis turi turėti pakankamai didelę grupę šalininkų, galinčių 
džiaugtis valdymo teikiama nauda, pavyzdžiui, valstybės aparato narių, tokių kaip etatiniai 
biurokratai ar įsitvirtinusi aristokratija.'? Tačiau taip galima užsitikrinti tik mažumą uoliausiųjų 
rėmėjų ir netgi paramos pirkimas teikiant subsidijas ir kitas privilegijas neleidžia gauti daugumos 
sutikimą. Siekiant šio būtino pritarimo reikia pasitelkti ideologiją ir įtikinti daugumą, kad jų valdžia 
yra gera, išmintinga, o mažų mažiausiai — neišvengiama ir neabejotinai geresnė už įsivaizduojamas 
alternatyvas. Šios ideologijos populiarinimas tarp žmonių yra esminė „intelektualų“ socialinė 
užduotis. Juk žmonių masės nekuria savų idėjų ir negali jas pasitelkdamos mąstyti nepriklausomai; 
jos pasyviai seka intelektualų bendrijos priimtomis ir platinamomis idėjomis. Todėl intelektualai 
yra „visuomenės nuomonės formuotojai“. O kadangi valstybei desperatiškai reikia būtent to, kad 
nuomonės būtų formuojamos, tampa aiškus ilgaamžės valstybės ir intelektualų sąjungos pagrindas. 

Akivaizdu, kad valstybei reikia intelektualų, tačiau ne taip akivaizdu, kodėl intelektualams 
reikia valstybės. Kalbant paprastai, galima tvirtinti, jog intelektualo pragyvenimo šaltiniai laisvojoje 
rinkoje niekada nėra ganėtinai saugūs; juk intelektualas yra priklausomas nuo masių vertybių ir 
pasirinkimų, tačiau masėms kaip tik ir būdinga tai, jog jos paprastai nesidomi intelektualiniais 
klausimais. Tuo tarpu valstybė yra pasirengusi intelektualams pasiūlyti saugią ir pastovią vieta 
valstybės aparate; tad ir pastovias pajamas bei prestižo gėrybes. Juk intelektualai dosniai 


7 Apie esminę perskyrą tarp „kastos“ — grupės, kuriai valstybė suteikia privilegijas arba prievarta primeta prievoles, ir 
Marxo visuomeninės „klasės“ sąvokos žr., Ludwig von Mises, Theory and History. New Haven, Conn.: Yale University 
Press, 1957, p. 112ff. 
8 Žinoma, toks sutikimas nereiškia, kad valstybės valdžia tampa „savanoriška“; juk net jeigu daugumos parama būtų 
aktyvi ir energinga, ji nebūtų visų individų vienbalsiai reiškiama parama. 
? Tai, kad bet kuri valdžia, kad ir kokia „diktatoriška“ individų atžvilgiu, turi užsitikrinti tokią paramą, pademonstravo 
tokie įžvalgūs politikos teoretikai kaip Etienne'as de la Boėtie, Davidas Hume'as ir Ludwigas von Misesas. Plg., David 
Hume, „Of the First Principles of Government,“ in Essays, Literary, Moral and Political. London: Ward, Locke, and Taylor, 
n.d. p. 23; Etienne de la Boėtie, Anti-Dictator. New York: Columbia University Press, 1942, p. 8-9; Ludwig von Mises, 
Human Action. Auburn, Ala.: Mises Institute, 1998, p. 188ff. Daugiau apie la Boėtie įnašą į valstybės analizę žr., Oscar 
Jaszi and John D. Lewis, Against the Tyrant. Glencoe, III.: The Free Press, 1957, p. 55-57. 
10 La Boėtie, Anti-Dictator, p. 43-44. 
Kai tik valdovas pasidaro diktatorius, [...] visi, kuriuos sugadino ambicijų liepsna arba nepaprastas godumas, 
susirenka aplink jį ir ima jį remti, kad galėtų gauti dalį grobio ir tapti smulkiais vadukais šalia didelio tirono. 

apdovanojami už valstybės valdytojams, kurių grupės nariais tampa jie patys, teikiamą svarbią 
paslaugą." 

Valstybės ir intelektualų sąjungą simbolizuoja XIX amžiaus Berlyno universiteto profesorių 
troškimas tapti „asmenine Hohencolernų dinastijos intelektualine sargyba“. Kalbant apie nūdieną, 
atkreipkime dėmesį į daug sakantį komentarą, kurį apie profesoriaus A. Wittfogelio kritinę senovės 
Rytų despotizmo studiją parašė garsus mokslininkas marksistas: „[c]ivilizacija, kurią taip įnirtingai 
puola profesorius K. A. Wittfogelis, yra toji, kurioje poetai ir mokslininkai galėjo būti 
pareigūnai“.'? Iš gausybės pavyzdžių galime paminėti neseną „strategijos mokslo“, tarnaujančio 
pagrindiniam valdžios prievartos mechanizmui — kariuomenei, — plėtrą. S Be to, oficialusis arba 
„dvaro“ istorikas, su atsidavimu perteikiantis valdytojų pažiūras į savo ir savo pirmtakų veiksmus, 
turi seną institucinę tradiciją.“ 

Valstybė ir jos intelektualai, norėdami įtikinti valdinius remti jų valdžią, pasitelkia 
įvairiausių argumentų. Iš esmės argumentų gijas būtų galima apibendrintos taip: (a) valstybės 
valdytojai yra didūs ir išmintingi žmonės (jie „valdo dieviškąja teise“, jie yra žmonių 
„aukštuomenė“, „mokslo ekspertai“), iškilesni ir išmintingesni už gerus, tačiau gana primityvius 
valdinius, ir (b) ši valdžia yra neišvengiama, absoliučiai būtina ir daug geresnė už neapsakomas 
blogybes, kurios atsirastų jai žlugus. Valstybės ir bažnyčios sąjunga yra viena seniausių ir 
sėkmingiausių šių ideologinių priemonių. Valdovas yra arba Dievo pateptasis, arba, daugelio Rytų 
despotijų absoliučios valdžios atveju, pats yra Dievas; tad bet koks priešinimasis jo valdžiai būtų 
šventvagystė. Valstybinė dvasininkija atlieka pamatinę intelektualų funkciją — užtikrinti, kad liaudis 
palaikytų ar net garbintų valdytojus.'? 


"I Tuo jokiu būdu nenorima pasakyti, kad visi intelektualai sudaro sąjungą su valstybe. Apie kai kuriuos intelektualų ir 
valstybės sąjungos aspektus plg., Bertrand de Jouvenel, „The Attitude of the Intellectuals to the Market Society,“ The 
Owl. January, 1951, 19-27; idem, “The Treatment of Capitalism by Continental Intellectuals,“ in F. A. Hayek, ed., 
Capitalism and the Historians Chicago: University of Chicago Press, 1954, p. 93-123; perspausdinta in George B. de Huszar, 
The Intellectuals. Glencoe, III.: The Free Press, 1960, p. 385-399; ir Schumpeter, Imperialism and Social Classes. New York: 
Meridian Books, 1975, p. 143-155. 

12 Joseph Needham, „Review of Karl A. Wittfogel, Oriental Despotism,“ Science and Society (1958): 65. Needhamas taip pat 
rašo, kad „vienas po kito einantiems [Kinijos] imperatoriams ilgus amžius tarnavo didelė kohorta nepaprastai 
humaniškų ir nesuinteresuotų mokslininkų,“ p. 61. Wittfogelis nurodo Konfucijaus doktriną, kad valdančiosios klasės 
šlovė remiasi džentelmeniškais pareigūnais - mokslininkais-biurokratais, - kuriems lemta būti profesionaliais valdovais, 
diktuojančiais liaudies masėms. Karl A. Wittfogel, Oriental Despotism (New Haven, Conn.: Yale University Press, 1957, p. 
320-321 ir passim. Kitokį nei Needhamo požiūrį plg., John Lukacs, “Intellectual Class or Intellectual Profession?“ in de 
Huszar, The Intellectuals, p. 521-522. 

15 Jeanne Ribs, “The War Plotters,“ Liberation. August, 1961: 13. “Strategai primygtinai teigia, kad jų profesija yra verta 
„karybos profesijos akademinio atitikmens garbės“. “ Taip pat žr., Marcus Raskin, „The Megadeath Intellectuals,“ New 
York Review of Books (November 14, 1963): 6-7. 

14 Istorikas Conyersas Readas savo prezidentiniame kreipimesi gynė istorinių faktų nutylėjimą vardan „demokratinių“ ir 
nacionalinių vertybių. Readas skelbė, kad „totalus karas, tiek „karštasis“, tiek ir šaltasis, įtraukia kiekvieną ir reikalauja, 
kad kiekvienas atliktų savo vaidmenį. Istorikas nėra laisvesnis nuo šios pareigos už fiziką“ Read, “The Social 
Responsibilities of the Historian,“ American Historical Review. 1951: 283ff. Apie Reado kritiką ir kai kuriuos kitus dvaro 
istorijos aspektus žr., Howard K. Beale, „The Professional Historian: His Theory and Practice,“ The Pacific Historical 
Review. August, 1953: 227-255. Taip pat plg., Herbert Butterfield, “Official History: Its Pitfalls and Criteria,“ History and 
Human Relations. New York: Macmillan, 1952, p. 182-224; ir Harry Elmer Barnes, The Court Historians Versus Revisionism 
(n.d.), p. 2ff. 

15 Plg., Wittfogel, Oriental Despotism, p. 87-100. Apie skirtingus religijos vis-4-vis valstybės vaidmenis senovės Kinijoje ir 
Japonijoje žr., Norman Jacobs, The Origin of Modern Capitalism and Eastern Asia. Hong Kong: Hong Kong University Press, 
1958, p. 161-194, 

Kita sėkminga priemonė — sukelti bet kokių alternatyvių valdymo sistemų ar valdžios 
nebuvimo baimę. Esą dabartiniai valdovai teikia piliečiams būtinąją paslaugą, už kurią jie turėtų 
būti neapsakomai dėkingi: apsaugą nuo pavienių nusikaltėlių ir marodierių. Valstybė, siekdama 
apsaugoti savąjį plėšimo monopolį, iš tiesų žiūri, kad privačių asmenų ir nesistemiškas 
nusikalstamumas būtų minimalus; ji visada pavydžiai saugo savo plėšimo monopolį. Pastaraisiais 
šimtmečiais valstybei ypač sekėsi kelti baimę dėl kitų valstybių valdytojų. Kadangi valstybės 
išsidalijo pasaulio plotus, susitapatinimas su valdoma teritorija tapo viena pamatinių jos doktrinų. 
Kadangi dauguma žmonių yra linkę mylėti savo gimtinę, šalies ir jos Žmonių sutapatinimas su 
valstybe yra priemonė, leidžianti jai naudotis natūraliu patriotizmu. Jeigu vadinamoji Valdavija“ 
surengtų antpuolį prieš Ruritaniją, tai pirmoji Valstybės ir jos intelektualų užduotis būtų įtikinti 
Ruritanijos žmones, kad šis antpuolis iš tiesų yra prieš juos, o ne prieš valdančiąją kastą. Taip karas 
tarp valdytojų paverčiamas karu tarp tautų, kai kiekviena tauta gina savo valdytojus klaidingai 
manydama, kad valdytojai gina ją. Ši „nacionalizmo“ priemonė tik pastaraisiais šimtmečiais tapo 
sėkminga Vakarų civilizacijoje; dar neseniai dauguma valdinių karus laikė juos neliečiančiomis 
kovomis tarp aukštuomenės grupuočių. 

Bėgant šimtmečiams valstybė naudojosi daugeliu skirtingų ideologinių ginklų. Vienas 
puikus ginklas — tradicija. Kuo ilgiau valstybės valdžia sugeba išsilaikyti, tuo šis ginklas tampa 
galingesnis; juk tokiu atveju dinastija X ir valstybė Y už savęs turi tariamą šimtametės tradicijos 
svorį.'? Tokiu būdu protėvių garbinimas tampa ne itin subtilia senųjų valdytojų garbinimo 
priemone. Didžiausią pavojų valstybei kelia nepriklausoma intelektualinė kritiką; nėra geresnio 
būdo užgniaužti šią kritiką, kaip bet kurį pavienį balsą, bet kokį naujų abejonių kėlėją apkaltinti 
šventvagiškai laužant protėvių išmintį. Kita galinga ideologinė jėga yra smerkti individą ir aukštinti 
visuomenės bendrumą. Juk jeigu kiekvienas valdymas implikuoja daugumos palaikymą, tai 
intelektualinis pavojus tam valdymui gali kilti tik iš vieno ar daugiau laisvai mąstančių individų. 
Nauja idėja, ir juo labiau nauja kritiška idėja, atsiranda kaip mažumos nuomonė; todėl valstybė turi 
iš pat pradžių jį užgniaužti, išjuokdama bet kokį požiūrį, priešingą masių nuomonei. „Klausyk tik 
savo brolių“ arba „prisitaikyk prie visuomenės“ tampa ideologiniais ginklais, kuriais triuškinamas 
individualus nepritarimas.'" Naudojant tokias priemones masės niekada nesužinos, kad karalius yra 
nuogas.'ė Valstybei taip pat svarbu parodyti, kad jos valdžia yra neišvengiama; tokiu atveju net 
jeigu jos viešpatavimui nepritariama, jis bus priimamas su pasyvia rezignacija, kaip liudija garsusis 


“ Valdavija - fiktyvi valstybė, akademinėse diskusijose pateikiama kaip pavyzdys - vert. past. 

16 Bertrand de Jouvenel, On Power, p. 22: 
Esminė paklusnumo priežastis yra ta, kad jis tapo rūšies įpročiu. [...] Galia mums yra gamtinis faktas. Nuo 
pirmųjų rašytinės istorijos dienų ji visada kontroliuoja žmonių likimus [...] Ankstesniais laikais [visuomenes] 
valdę autoritetai išnykdami perdavė sekėjams savo privilegijas ir žmonių protuose paliko įspaudus, kurių 
poveikis vis kaupiasi. Viena po kitos einančios valdžios, bėgant šimtmečiams valdančios tą pačią visuomenę, 
gali būti traktuojamos kaip viena už šio proceso glūdinti tolydžio auganti valdžia. 

!/ Apie tokį Kinijos religijos naudojimą, žr., Norman Jacobs, passim. 

18 H. L. Mencken, A Mencken Chrestomathy.New York: Knopf, 1949, p. 145; 
Originalioje idėjoje valdžia mato tik potencialius pokyčius, tad ir kišimąsi į jos išimtines teises. Bet kokiai 
valdžiai pats pavojingiausias žmogus yra tas, kuris geba mąstyti savarankiškai, nepaisydamas vyraujančių 
prietarų ar tabu. Jis beveik neišvengiamai padaro išvadą, kad jį valdanti valdžia yra nesąžininga, pamišusi ir 
nepakenčiama, ir tada, jeigu jis yra romantikas, pabando ją pakeisti. Ir net jeigu jis pats nėra romantikas, tai jis 
labai greitai paskleidžia nepasitenkinimą tarp tų, kurie yra romantikai. 

„mirties ir mokesčių““ sujungimas. Vienas iš būdų yra įteigti istorinį determinizmą, priešinamą 
individualios valios laisvei. Jeigu mus valdo dinastija X, taip yra todėl, kad taip nulėmė 
nepalenkiami istorijos dėsniai (arba Dievo Valia, arba absoliutas, arba materialios gamybinės 
jėgos), ir joks silpnas žmogelis negali pakeisti šio neišvengiamo sprendimo. Valstybei taip pat 
svarbu savo valdiniams įskiepyti pasibjaurėjimą bet kokiomis „konspiracijos teorijomis apie 
istoriją“; juk ieškoti „konspiracijų“ reiškia ieškoti motyvų ir priskirti atsakomybę už istorinius 
nusikaltimus. Tačiau jeigu bet kokią valstybės primestą tironiją, parsidavėliškumą arba agresyvų 
karą sukelia ne valstybės valdytojai, o paslaptingos „socialinės jėgos“, pasaulio netobulumas arba 
kažkokiu būdu visi esame už tai atsakingi („visi esame žudikai“, skelbia vienas šūkis), tai žmonėms 
nėra reikalo piktintis tokiomis piktadarystėmis arba sukilti prieš jas. Be to, ataka prieš konspiracijos 
teorijas siekia, kad valdiniai patikliau žiūrėtų į „bendros gerovės“ argumentus, kuriuos valstybė 
visada pateikia grįsdama savo despotiškus veiksmus. Konspiracijos teorija gali sutrikdyti sistemą 
skatindama visuomenę abejoti valstybės ideologine propaganda. 

Kitas laiko patikrintas būdas palenkti valdinius valstybės valiai yra kaltės jausmo sukėlimas. 
Bet koks privačios gerovės padidėjimas gali būti puolamas kaip „besaikis godumas“, 
„materializmas“ arba „pernelyg didelė prabanga“; pelno siekimas gali būti puolamas kaip 
„Išnaudojimas“ ir „lupikavimas“; abiem pusėms naudingi mainai paskelbiami „savanaudiškumu“; ir 
kažkokiu būdu visada padaroma išvada, kad daugiau išteklių turėtų būti perpumpuota iš privataus į 
„viešąjį sektorių“. Dėl sukelto kaltės jausmo visuomenė linksta tai pripažinti. Juk jeigu atskiri 
asmenys yra linkę į „savanaudišką godumą“, tai valstybės valdytojų nedalyvavimas mainuose turi 
būti laikomas jy atsidavimo aukštesniems ir kilnesniems tikslams ženklu — tarsi parazitiškas 
grobimas būtų moraline ir estetine prasme aukštesnis už taikų ir produktyvų darbą. 

Šiandieniame sekuliaresniame amžiuje dieviškąsias valstybės teises papildė kreipimaisi į 
naująjį dievą — mokslą. Valstybės valdžia skelbiama esanti ultramoksliška ir pagrįsta ekspertų 
planavimu. Tačiau nors „protas“ pasitelkiamas dažniau negu ankstesniais amžiais, tai nėra tikrasis 
individo protas ir jo naudojimasis laisva valia; jis vis dar yra kolektyvistinis ir deterministinis, vis 
dar implikuojantis holistines visumas ir prievartinę valdovų manipuliaciją pasyviais valdiniais. 

Gausus mokslinio žargono vartojimas leido valstybės intelektualams suregzti tokią 
obskurantišką valstybės valdžios apologiją, kurią paprastesniais laikais masės būtų pasitikusios su 
pajuoka. Plėšikas, teisinantis savo vagystes sakydamas, kad jis iš tiesų padėjo savo aukoms, nes 
savo išlaidomis suteikė postūmį mažmeniniams pardavimams, mažai ką įtikintų; tačiau kai ši teorija 
yra įvelkama į keinsiškas lygtis ir įspūdingas nuorodas į daugiklio efektą (multiplier effect), ji, deja, 
tampa įtikinamesnė. Ir taip tęsiasi puolimas prieš sveiką protą: kiekvienas amžius šią užduoti atlieka 
savais būdais. 

Kadangi valstybei gyvybiškai svarbus ideologinis palaikymas, ji turi nepaliaujamai mėginti 
įtikinti visuomenę savo „teisėtumu“, atskirti savo veiksmus nuo paprasčiausių banditų veiksmų. 
Kaip vaizdžiai parodė Henry L. Menckenas, neatslūgstantis jos antpuolių prieš sveiką protą ryžtas 
nėra atsitiktinis: 


Vidutinis žmogus, kad ir kokie būtų jo kiti paklydimai, bent jau aiškiai mato, kad 
valdžia yra kažkas anapus jo ir anapus daugumos jo kraštiečių — kad ji yra atskira, 
nepriklausoma ir priešiška galia, tik iš dalies jo kontroliuojama ir galinti jam padaryti 


* Aliuzija į posakį, kurį išgarsino Benjaminas Franklinas: „Šiame pasaulyje nėra nieko tikro, išskyrus mirtį ir mokesčius.“ 
— vert. past. 


didelę žalą. Ar mažai pasako faktas, kad vagystė iš valdžios visur yra laikoma 
mažesniu nusikaltimu už vagystę iš individo ar netgi korporacijos? [...] Manau, kad už 
to glūdi gilus fundamentalaus priešiškumo tarp valdžios ir jos valdomų žmonių 
jausmas. Ji yra suvokiama ne kaip piliečių komitetas, išrinktas rūpintis visų gyventojų 
bendraisiais reikalais, o kaip atskira ir autonomiška korporacija, daugiausiai atsidavusi 
tam, kad išnaudotų gyventojus savo pačios narių naudai. [...] Jeigu apvagiamas 
privatus pilietis, tai iš garbingo žmogaus atimami jo darbo ir taupumo vaisiai; jeigu 
apvagiama valdžia, tai blogiausia kas gali nutikti yra tai, kad tam tikri sukčiai ir 
dykinėtojai turės mažiau negu anksčiau pinigų, su kuriais galėtų išdykauti. Mintis, kad 
jie šiuos pinigus užsidirbo, niekam nekyla; daugumai sveiko proto žmonių tai atrodytų 
absurdiška. 


Kaip valstybė peržengia savo ribas 


Bertrand'as de Jouvenelis išmintingai pastebėjo, kad žmonės per amžius formulavo sąvokas, 
kaip kontroliuoti ir riboti valstybės galias; o valstybė, padedama savo sąjungininkų intelektualų, 
šias sąvokas vieną po kitos paversdavo savo intelektualiniais teisumo ir dorumo spaudais, 
žymėdama jais savo nutarimus ir veiksmus. Iš pradžių Vakarų Europoje suvereniteto dieviškumo 
sąvoka reiškė, kad karaliai gali valdyti tik pagal dieviškąjį įstatymą; karaliai šią sąvoką pavertė 
Dievo pritarimo bet kokiems karaliaus veiksmams spaudu. Parlamentinės demokratijos sąvoka 
atsirado kaip priemonė, kuria visuomenė kontroliuoja absoliučią monarcho valdžią; bet galiausiai 
parlamentas tapo esmine valstybės dalimi ir kiekvienas jo aspektas tapo suverenus. Kaip užbaigia 
B. de Jouvenelis: 


Daugelis tų, kurie rašo apie suvereniteto teorijas, iškelia kokią nors [...] iš šių 
apribojimo priemonių. Tačiau visos tokios teorijos anksčiau ar vėliau praranda savo 
pradinę paskirtį ir tampa paprasčiausiu tramplinu į valdžią, teikdamos jai galingą 
nematomo suvereno, su kuriuo ilgainiui jos sėkmingai susitapatina, pagalbą.“ 


Panašiai nutinka ir su specifiškesnėmis doktrinomis: Johno Locke'o ir Teisių bilio 
puoselėtos individo „prigimtinės teisės“ tapo etatistine „teise į darbą“; utilitarizmas argumentus už 
laisvę pavertė argumentais prieš pasipriešinimą valstybės kišimuisi į laisvę ir t. t. 

Neabejotinai ambicingiausias mėginimas apriboti valstybę buvo Teisių bilis ir kitos 
suvaržančios Amerikos Konstitucijos dalys, kurių rašytiniai valdžios apribojimai tapo 
fundamentalių įstatymu, kurį turi interpretuoti teisėjai, tariamai nepriklausomi nuo kitų valdžios 
šakų. Visi amerikiečiai žino, kokiu būdu per pastarąjį šimtmetį buvo nepaliaujamai plečiamos 
Konstitucijos nubrėžtos ribos. Tačiau mažai kas buvo toks įžvalgus kaip profesorius Charlesas 
Blackas, kuris suvokė, jog vykstant šiam procesui valstybė transformavo pačią teisminės priežiūros 
sistemą, iš apribojimo priemonės padarydama ją dar vienu valdžios galių plėtros ideologinės 
legitimacijos instrumentu. Juk jeigu teismo nuosprendis „antikonstituciška“ yra stipri valdžios 


"9 Ibid., p. 146 - 147. 


20 Bertrand de Jouvenel, On Power, p. 27ff. 

galios kontrolės priemonė, tai numanomas ar atviras verdiktas „konstituciška“ yra stiprus ginklas 
išgauti visuomenės pritarimą didėjančiai valdžios galiai. 

Profesorius Ch. Blackas pradeda analizę nurodydamas, kad teisėtumas yra visiškai būtina 
bet kurios valdžios išlikimo sąlyga, nes jis reiškia daugumos pritarimą valdžiai ir jos veiksmams.“! 
Teisėtumo pripažinimas yra ypač didelė problema tokiose šalyse, kaip JAV, kur „teorija, kuria 
remiasi valdžia, numato esminius valdžios apribojimus“. Ch. Blackas priduria, kad valdžiai 
reikalingos priemonės, galinčiomis padėti įtikinti visuomenę, kad jos galios augimas yra 
„konstituciškas“. Ir jis daro išvadą, jog tai yra pagrindinė istorinė teisminės priežiūros funkcija. 

Tegul problemą paaiškina pats Ch. Blackas: 


Kad ir kaip ilgai valdžia remiasi jėga, inercija arba patrauklios ir lengvai prieinamos 
alternatyvos nebuvimu, jai visada gresia didžiausiasis pavojus, kad tarp gyventojų 
paplis nepasitenkinimas bei pasipiktinimas, ir valdžia kaip tokia praras savo moralinį 
autoritetą. Beveik kiekvienas žmogus, gyvenantis valdant ribotos galios valdžiai, 
anksčiau ar vėliau neišvengiamai susiduria su kokiu nors valdžios veiksmu, kurį jis 
laiko nepriklausančiu valdžios kompetencijai arba jai tiesiogiai uždraustu. Antai jis 
pašaukiamas į karo tarnybą, nors Konstitucijoje jis nieko neranda apie šauktinių karo 
tarnybą. [...] Arba ūkininkui nurodoma, kiek kviečių jis gali užauginti; o jis mano (ir 
sužino, kad tokios pat nuomonės laikosi kai kurie gerbiami teisininkai), kad valdžia 
turi ne didesnę teisę įsakyti, kiek kviečių jis gali auginti, nei teisę įsakyti jo dukrai, už 
ko tekėti. Žmogus patenka į federalinį kalėjimą už tai, kad pasakė tai, ką norėjo 
pasakyti, ir po to žingsniuoja po savo vienutę kartodamas: [...] „Kongresas negali leisti 
žodžio laisvę ribojančių įstatymų.“ [...] Verslininkui nurodoma, kiek jis gali ir turi 
reikalauti už pasukas. 

Iškyla realus pavojus, kad kiekvienas šių žmonių (o kas nepatenka į jų ratą?) valdžios 
apribojimo sąvoką palygins su skandalinga faktų peržengimo tikrove (kaip jis ją mato) 
ir padarys akivaizdžią išvadą apie savo valdžios statusą teisėtumo atžvilgiu.*? 

Valstybė užkerta kelią šiam pavojui skelbdama doktriną, kad vertinant konstituciškumą tam 
tikra tarnyba turi turėti galutinio sprendimo teisę ir kad ši tarnyba turi būti federalinės valdžios 
dalis“? Ir nors tariama federalinių teismų nepriklausomybė atliko gyvybiškai svarbų vaidmenį 
įtikinant daugumą žmonių traktuoti jų aktus kaip Šventąjį Raštą, tiesa ir tai, kad teismai yra 
neatskiriama valdžios aparato dalis, nes juos skiria vykdomoji ir įstatymų leidžiamoji valdžia. 


2! Charles L. Black. Jr., The People and He Court. New York: Macmillan, 1960, p. 35ff. 

2 Ibid., p. 42-43. 

3 Ibid., p. 52: 
Pirmoji ir būtiniausioji Aukščiausiojo Teismo funkcija yra įteisinimas, o ne pripažinimas negaliojančiu. Ribotą 
galią turinčiai valdžiai nuo pat pradžių ir visada reikia kokių nors priemonių, leidžiančių įtikinti žmones, jog 
ji tam, kad tik neviršytų savo įgaliojimų, ėmėsi visų Žmonėms prieinamų žingsnių. Tai yra jos teisėtumo 
sąlyga, ojos ilgalaikis teisėtumas yra jos išgyvenimo sąlyga. Teismas per visą savo istoriją veikė kaip valdžios 
įteisinimo įrankis. 

Ch. Blackas pripažįsta, kad tai reiškia, jog valstybė padarė save teisėja savo pačios byloje ir taip 
pažeidė pamatinį juridinį teisingų sprendimų priėmimo principą. Ir jis griežtai neigia bet kokios 
alternatyvos galimybę pridurdamas:““ 


Tad iškyla problema rasti tokias valdžios sprendimų priėmimo priemones, kurios iki 
toleruojamo minimumo sumažintų prieštaravimą, kad valdžia teisėjauja savo pačios byloje. 
Tai padarius belieka tikėtis, kad šis priekaištas, n0rs teoriniu požiūriu vis dar apginamas , 
praktikoje pakankamai susilpnės, kad sprendžiančioji institucija pelnytų pritarimą jos 


ei 25 
teisėtumo požiūrių. 


Galiausiai Ch. Blackas padaro išvadą, kad teisingumo ir teisėtumo atsiradimas iš valstybės 
«26 


nuolatinio teisėjavimo savo pačios byloje yra „tiesiog stebuklas“. 
Taikydamas šią tezę garsiajam konfliktui tarp Aukščiausiojo teismo ir Naujojo kurso 
politikos, profesorius Blackas pabara Naująjį kursą remiančius kolegas už tai, kad šie 


trumparegiškai smerkia teismines kliūtis: 


[Įs]tandartinė Naujojo kurso ir Teismo istorijos versija, nors tam tikra prasme tiksli, 
pabrėžia ne tuos dalykus. [...] Joje susitelkiama į sunkumus; joje beveik pamirštama, 
kuo viskas baigėsi. O baigėsi tuo (ir būtent tai noriu pabrėžti), kad po beveik dvidešimt 
keturis mėnesius trukusio spyriojimosi [...] Aukščiausiasis Teismas, net nepakeitus jo 
sudėtį nustatančio įstatymo ir net nepasikeitus nei vienam jo nariui, teisėtumo spaudu 
pažymėjo Naująjį kursą ir visiškai naują Amerikos valdžios sampratą.“" 


Tokiu būdų Aukščiausiasis Teismas sugebėjo nutildyti didelę dalį amerikiečių, turėjusių 
stiprių konstitucinių prieštaravimų Naujajam kursui: 


Žinoma, ne visi buvo patenkinti. Konstitucijoje įtvirtinto laissez faire gražusis princas 
Charlesas vis dar uždega širdis kai kuriems fanatikams iš choleriškos nerealybės 


4 Ch. Blackui šis „sprendimas“, nors ir paradoksiškas, atrodo visiškai akivaizdus: 
galutinė valstybės galia [...] turi sustoti ten, kur ją sustabdo įstatymas. O kas, susidurdamas su didžiausia 
galybe, turėtų nubrėžti ribą, kas turėtų priversti ją sustoti? Žinoma, pati valstybė per savo teisėjus ir savo 
įstatymus. Kas galėtų kontroliuoti nuosaikiuosius? Kas galėtų pamokinti išmintinguosius? (Ibid., p. 32-33) 

Ir: 
Kai suverenioje šalyje aptariami valdžios galią liečiantys klausimai, neįmanoma rasti valdžiai nepavaldaus 
arbitro. Kiekvienos šalies valdžiai, tiek kiek ji yra valdžia, turi priklausyti paskutinis žodis dėl jos galios. 
(Ibid., p. 48-49). 

5Ibid., p. 49. 

26 Šis stebukladarystės priskyrimas valdžiai primena tai, kaip Jamesas Burnhamas pagrindžia valdžią misticizmu ir 

iracionalumu: 
Senovėje, kai mokslinės iliuzijos dar nebuvo sugriovusios tradicinės išminties, miestų įkūrėjai buvo laikomi 
dievais ar pusdieviais. [...] Nei valdžios šaltinį, nei jos pagrindimą negalima paaiškinti visiškai racionaliai [...] 
kodėl turėčiau pritarti paveldėjimui, demokratijai ar bet kuriam kitam įteisinimo principui? Kodėl principas 
turėtų pateisinti šio žmogaus valdžią man? [...] Ką gi, pritariu principui todėl, [...] kad pritariu, todėl, kad taip 
yra ir taip buvo. 

James Burnham, Congress and the American Tradition. Chicago: Regnery, 1959, p. 3-8. Ojeigu šiam principui nepritartume? 

Kas tada būtų „taip yra“? 


7 Charles Black, The People and the Court, p. 64. 

kalnyno.“ Tačiau visuomenėje jau nebėra ženklių arba pavojingų abejonių dėl 
Kongreso konstitucinės galios elgtis su šalies ekonomika taip, kaip jis elgiasi. [..] 

Mes neturėjome kitų priemonių, išskyrus Aukščiausiąjį Teismą, suteikti Naujajam 
kursui teisėtumą.“* 


Ch. Blackas pripažįsta, kad vienas žymių politikos teoretikų, įžvelgusių — didžiąja dalimi iš 
anksto, — jog galutinio interpretavimo teisės suteikimas Aukščiausiajam Teismui yra akį rėžianti 
konstitucinio valdžios apribojimo spraga, buvo Johnas C. Calhounas. Jis nesitenkino „stebuklu“ ir 
vietoj to ėmėsi išsamiai analizuoti konstitucinę problemą. Savo knygoje Svarstymas apie valdžią 
J. C. Calhounas parodė, kad valstybė dėl pačios savo prigimties yra linkusi laužyti konstitucijos 
ribas: 


Žinoma, rašytinė konstitucija turi didelių privalumų, tačiau būtų didelė klaida manyti, 
kad paprasčiausiai įtraukiant nuostatas, jog valdžios galios turi būti suvaržytos ir 
apribotos, nesuteikiant tiems, kurių apsaugai jos buvo įtrauktos, priemonių, 
leidžiančių užtikrinti, kad jų bus laikomasi, galima stambiausiai ir dominuojančiai 
partijai užkirsti kelią piktnaudžiauti savo galia. Kadangi ši partija turi valdžią, ji, dėl 
tos pačios žmogaus prigimties, kuri valdžią daro būtina visuomenės saugumui, 
palankiai žiūri į konstitucijos teikiamas galias ir priešinasi suvaržymams, kuriais 
siekiama jas apriboti. [...] Tuo tarpu smulkesnė arba silpnesnė partija, priešingai, 
laikys juos suvaržymus būtinais jai ginantis nuo dominuojančios partijos. [...] Tačiau 
kai nėra būdų, kuriais ji galėtų įtikinti stambiąją partiją laikytis suvaržymų, vienintelė 
jiems liekanti išeitis yra griežta konstitucijos interpretacija. [...] Stambioji partija jai 
priešintų laisvą interpretaciją. [...] Tai būtų interpretacija prieš interpretaciją — viena jų 
skatintų kiek įmanoma mažinti, kita — plėsti valdžios galias. Tačiau kokie yra 
smulkiosios partijos siūlomos griežtos interpretacijos šansai prieš laisvą stambiosios 
partijos interpretaciją, jeigu viena jų tam, kad galėtų įtvirtinti savo interpretaciją, 
naudojasi visomis valdžios galiomis, o iš kitos atimtos visos priemonės savo 
interpretacijai įtvirtinti? Neverta abejoti dėl tokių nelygių varžybų rezultato. 
Suvaržymus palaikanti partija bus nustelbta. [...] Varžybos baigsis konstitucijos 
suardymu, [...] suvaržymai galiausiai bus anuliuoti, o valdžiai bus suteiktos neribotos 
galios.?? 


Vienas iš nedaugelio politikos mokslininkų pritarusių J. C. Calhauno atliktai konstitucijos 
analizei yra profesorius J. Allenas Smithas. Jis pastebi, kad konstitucija buvo sumanyta taip, kad 
joje būtų kontrolės ir atsvaros mechanizmai, turintys visoms valdžios galioms nubrėžti ribas, tačiau 
iš Jos po to išsirutuliojo Aukščiausiasis Teismas, turintis galutinio interpretavimo monopolį. 
Federalinė valdžia buvo sukurta tam, kad kontroliuotų atskirų valstijų kišimąsi į individų laisvę, 
tačiau kas turėtų kontroliuoti federalinę galią? J. A. Smithas mano, kad konstitucijos kaip kontrolės 


* Aliuzija į Karolį Edvardą Stiuartą (1720-1788), nesėkmingai pretendavusį į Anglijos, Airijos ir Škotijos karūną, kuris po 
nesėkmingo 1745-1746 metų sukilimo slapstėsi Skotijos kalnuose - vert. past. 

28 Ibid., p. 65. 

2 John C. Calhoun, A Disguisition on Government. New York: Liberal Arts Press, 1953, p. 25-27. Taip pat plg., Murray N. 
Rothbard, „Conservatism and Freedom: A Libertarian Comment,“ Modern Age. Spring, 1961: 219. 

ir atsvaros idėjoje glūdi su ja susijęs požiūris, kad jokiai valdžios šakai negalima suteikti galutinio 
interpretavimo galios: „Žmonės manė, kad naujai valdžiai negalima leisti nustatyti savo 
kompetencijos ribas, kadangi taip aukščiausia instancija taptų ji, o ne Konstitucija.““" 

Sprendimas, kuri pasiūlė J. C. Calhounas (ir kuriam šiame šimtmetyje antrina tokie autoriai 
kaip J. A. Smithas), žinoma, buvo garsioji sutariančiosios daugumos (concurrent majority) 
doktrina. Jeigu koks nors šalies stiprus mažumos interesas, konkrečiai — valstijos valdžia, mano, kad 
federalinė valdžia viršija savo galias ir kėsinasi į tos mažumos interesą, mažuma turi veto teisę 
paskelbti tokį galios naudojimą antikonstituciniu. Kai ši teorija yra taikoma valstijos valdžiai, ji 
implikuoja, kad valstijos jurisdikcijoje „anuliuojamas“ federalinis įstatymas arba potvarkis. 

Teoriškai tokia konstitucinė sistema užtikrintų, kad federalinė valdžia kontroliuotų bet kokį 
valstijų kišimąsi į individų teises, o valstijos kontroliuotų pernelyg didelę federalinę galią individų 
atžvilgiu. Tačiau, nors numatomi apribojimai neabejotinai būtų veiksmingesni už dabartinius, 
J. C. Calhouno sprendimas kelia daug sunkumų ir problemų. Jeigu subordinuotas interesas iš tiesų 
turėtų teisėtą veto jį liečiančiuose reikaluose, kodėl turėtume sustoti ties valstijomis? Kodėl veto 
teisės nesuteikti apygardoms, miestams, miesto rajonams? Be to, interesai būna ne tik vietiniai, jie 
taip pat gali būti profesiniai, socialiniai ir t. t. Kaip dėl kepėjų, arba taksi vairuotojų, arba bet kokios 
kitos profesijos? Ar jiems neturėtų būti suteikta veto teisę sprendimams, liečiantiems jų gyvenimą? 
Tai mus atveda prie svarbaus momento, kad anuliavimo teorija suteikia veto teisę pačios valdžios 
agentūroms. Nepamirškime, kad federalinė ir valstijų valdžios kartu su atitinkamomis jų šakomis 
vis dėlto yra valstybės“, ir jos vis vien vadovaujasi savo pačių valstybiniais, o ne privačių piliečių 
interesais. Kas galėtų užkirsti kelią apversti J. C. Calhouno sistemą taip, kad valstijos despotiškai 
valdytų savo piliečius, o veto teisę naudotų tik tada, kai federalinė valdžia mėgintų įsikišti siekdama 
sustabdyti valstijų tironiją? Arba kaip neleisti valstijoms taikstytis su federaline tironija? Kas galėtų 
federalinei 1r valstijų valdžioms užkirsti kelią formuoti abiem pusėms naudingas sąjungas, kad 
galėtų kartu išnaudoti piliečius? Ir net jeigu profesinėms privačių asmenų grupuotėms būtų 
užtikrintas koks nors „funkcinis“ atstovavimas valdžioje, kas galėtų joms užkirsti kelią naudotis 
valstybe siekiant gauti subsidijų ar kitokių specialių privilegijų sau arba sudaryti savo nariams 
privalomus kartelius? 

Žodžiu, J. C. Calhounas savo novatorišką sutarimo teoriją taiko nepakankamai plačiai: jis jos 
netaiko individui. Jeigu būtent individo teisės turi būti saugomos, tai iš nuoseklios sutarimo teorijos 
plauktų, jog kiekvienas individas turi veto teisę; tai būtų tam tikra „vienbalsiškumo principo“ 
forma. Kai J. C. Calhounas rašė, kad „neįmanoma sukurti ir išlaikyti veikiančią valdžią be visų 
sutartinio sutikimo“, jis, galbūt aiškiai to nesuvokdamas, darė būtent tokią išvadą.“! Tačiau šios 
spekuliacijos mus veda tolyn nuo mūsų temos: einant šiuo keliu prieitume tokias politines sistemas, 


30 J. Allen Smith, The Growth and Decadence of Constitutional Government. New York: Henry Holt, 1930, p. 88. Smithas 
priduria: 
Pasidarė akivaizdu, kad nors Konstitucijos nuostatos yra sumanytos taip, kad apribotų valdžios 
organų galias, ji iš esmės būtų anuliuota jeigu jos interpretavimas ir įgyvendinimas būtų patikėtas 
valdžios organams, kuriuos suvaržyti ji ir buvo sumanyta. Žinoma, sveika nuovoka reikalauja, kad 
joks valdžios organas negalėtų nustatyti savo paties galių. 
Žinoma, sveika nuovoka ir „stebuklai“ diktuoja labai skirtingus požiūrius į valdžią (p. 87). 
* Anglų kalbos žodis „state“ reiškia tiek valstybę, tiek ir valstiją — vert. past. 


31 John C. Calhoun, A Disguisition on Government, p. 20-21. 

kurias vargu ar iš viso būtų galima vadinti valstybėmis.“" Juk lygiai kaip iš valstijos turimos 
anuliavimo teisės logiškai plaukia jos teisė atsiskirti, taip ir iš individualios anuliavimo teisės 
išplauktų kiekvieno individo teisė „atsiskirti“ nuo valstybės, kurioje jis gyvena.“* 

Taigi, valstybė demonstruoja nepaprastą talentą plėsti savo galias už bet kokių jai primetamų 
ribų. Kadangi valstybė neišvengiamai gyvena priverstinai konfiskuodama privatų kapitalą, ir 
kadangi jos plėtimasis neišvengiamai veda prie dar didesnių antpuolių prieš privačius individus ir 
privatų verslą, turime teigti, kad valstybė yra iš prigimties fundamentaliai antikapitalistiška. Tam 
tikra prasme mūsų pozicija yra priešinga marksistinei tezei, kad valstybė šiandien yra valdančiosios 
klasės, kapitalistų, „vykdomasis komitetas“. Priešingai, Valstybė kaip politinių priemonių 
organizacija sukuria „valdančiąją klasę“ (arba, veikiau, valdančiąją kastą) bei yra jos šaltinis ir yra 
nuolatinėje opozicijoje tikram privačiam kapitalui. Todėl galime kartu su B. de Jouveneliu sakyti: 


Tik tie, kurių žinios apsiriboja tik jų pačių laikais, kurie visiškai nesuvokia, kaip 
valdžia veikė per tūkstantmečius, gali šiuos aktus (nacionalizaciją, pajamų mokestį ir 
t. t.) laikyti konkretaus doktrinų rinkinio vaisiumi. Iš tikrųjų tai yra normalus valdžios 
reiškimasis, savo pobūdžiu visiškai nesiskiriantis nuo Henriko VIII vykdyto 
vienuolynų konfiskavimo. Veikia tas pats principas: valdžios alkis, išteklių troškulys; 
ir visoms šioms operacijoms būdingi tie patys požymiai, tarp jų tai, kad grobio 
dalintojai sparčiai kyla. Valdžia, nepriklausomai nuo to, ar ji socialistinė, ar ne, turi 
visada kovoti prieš kapitalistus ir grobti iš kapitalistų jų sukauptus turtus; tai darydama 
ji paklūsta savo prigimties dėsniui.?“ 


Ko valstybė bijo? 


Žinoma, labiau negu bet ko kito valstybė bijo kokios nors fundamentalios grėsmės jos galiai 
ir egzistavimui. Valstybė gali žūti dviem pagrindiniais būdais: (a) užkariavus kitai valstybei arba (b) 
per jos pavaldinių įvykdomą revoliucinį perversmą — žodžiu, per karą arba per revoliuciją. Karas ir 
revoliucija, kaip dvi pamatinės grėsmės, valstybės valdančiuosius neišvengiamai priverčia nukreipti 
į žmones maksimalias pastangas ir maksimalią propagandą. Kaip jau buvo minėta, norint 
mobilizuoti žmones valstybei ginti, reikia dėti visas pastangas, reikia visomis išgalėmis stengtis, 
kad jie būtų įsitikinę, jog gina save. Idėjos klaidingumas pasidaro akivaizdus tada, kai į kariuomenę 
šaukiami tie, kurie atsisako save „ginti“ ir todėl yra prievarta įtraukiami į karinę valstybės bandą: 
neverta nė pridurti, kad jiems nesuteikiama jokia „apsauga“ nuo šio „jų pačių“ valstybės veiksmo. 
Kare valstybės galia yra padidinama iki maksimumo ir  prisidengdama „gynybos“ bei 
„nepaprastosios padėties“ šūkiais ji gali visuomenei primesti tokią tironiją, kuriai taikos metu būtų 
galima atvirai pasipriešinti. Taip karas valstybei suteikia daug pranašumų; kiekvieno šiuolaikinio 


32 Pastaraisiais metais vienbalsiškumo principas atgimė pasikeitusiu pavidalu, ypač profesoriaus Jameso Buchanano 
darbuose. Vienbalsiškumo įvedimas į dabartinę situaciją ir jo taikymas ne dabartiniams įstatymams, o vien tik status guo 
pasikeitimams, gali vesti tik prie to, kad dar viena ribojanti sąvoka bus paversta valstybes spaudu. Jeigu vienbalsiškumo 
principas būtų taikomas vien tik įstatymų ir įsakų pokyčiams, tada viskas priklausytų nuo to, koks buvo „atskaitos 
taškas“. Plg., James Buchanan and Gordon Tullock, The Calculus of Consent. Ann Arbor: University of Michigan Press, 
1962, passim. 

33 Plg., Herbert Spencer, „The Right to Ignore the State,“ in Social Statics.New York: D. Appleton, 1890, p. 229-239, 


34 B. de Jouvenel, On Power, p. 171. 

karo ilgalaikis palikimas kariaujančioms tautoms yra padidėjusi našta, kurią valstybė užkrauna 
visuomenei. Be to karas valstybei suteikia viliojančių galimybių užkariauti naujas teritorijas, 
kuriose ji galėtų naudotis savo prievartos monopoliu. Randolphas Bourne'as buvo teisus rašydamas, 
kad „karas yra valstybės klestėjimas“, tačiau konkrečiai valstybei karas gali lemti tiek suklestėjimą, 
tiek mirtiną sužeidimą.“? 

Hipotezę, kad valstybė labiau rūpinasi savo, o ne savo valdinių apsauga, galime patikrinti 
klausdami: kurią nusikaltimų kategoriją valstybė persekioja ir baudžia intensyviausiai — prieš 
privačius asmenis ar prieš ją pačia? Valstybės žodyne sunkiausiais nusikaltimais beveik be išlygų 
laikomos ne invazijos į privačių asmenų gyvenimą ar nuosavybę, o pavojaus kėlimas jos pačios 
gerovei, pavyzdžiui, išdavystė, kareivio perbėgimas pas priešus, karo tarnybos vengimas, 
perversmo vykdymas arba sąmokslas organizuoti perversmą, valdovų žudymas ir tokie ekonominiai 
nusikaltimai prieš valstybę, kaip jos pinigų padirbinėjimas ir vengimas mokėti pajamų mokestį. 
Arba palyginkime tai, su kokiu užsidegimu yra persekiojamas policininką užpuolęs asmuo, su tuo, 
kiek dėmesio valstybė skiria paprasto piliečio užpuolimui. Keista tai, kad valstybės atvirai 
demonstruojamas prioritetas savo pačios apsaugai nuo visuomenės retai kam atrodo nesuderinamas 
su tuo, kas laikoma jos raison d'etre.““ 


Kaip valstybės santykiauja tarpusavyje 


Kadangi skirtingos valstybės pasidalino visą žemės teritoriją, valstybės turi skirti didelę dalį 
savo laiko ir energijos tarpvalstybiniams santykiams. Valstybės yra iš prigimties linkusios plėsti 
savo galią ir išoriškai toks plėtimasis vyksta užkariaujant teritorijas. Išskyrus tuos atvejus, kai 
teritorija nepriklauso jokiai valstybei arba yra negyvenama, toks plėtimasis būtinai susijęs su 
interesų konfliktu tarp valstybes valdančių grupuočių. Tik viena valdančiųjų grupė gali įgyti 
prievartos monopolį tam tikroje teritorijoje tam tikru laiku: visiška valstybės X galia teritorijoje yra 
įmanoma tik išstūmus valstybę Y. Nors karas yra rizikingas dalykas, Valstybės visada bus į jį 
linkusios, ji pertrauks tik trumpi taikos laikotarpiai ir besikeičiančios valstybių sąjungos bei 
koalicijos. 

Matėme, kad „vidiniai“ mėginimai apriboti valstybę tarp XVII ir XIX amžių įgavo savo 
žymiausią pavidalą — konstitucionalizmą. „Išorinis“ konstitucionalizmo atitikmuo, arba jo atitikmuo 


35 Matėme, kad valstybei būtina, jog ją remtų intelektualai, tame tarpe teiktų paramą kovojant prieš šias dvi nuožmias 

grėsmes. Apie amerikiečių intelektualų vaidmenį Amerikai įsiveliant į Pirmąjį pasaulinį karą žr., Randolph Bourne, „The 

War and the Intellectuals,“ in The History of a Literary Radical and Other Papers. New York: S.A. Russell, 1956, p. 205-222. 

Kaip tvirtina Bourne'as, įprastas intelektualų triukas, kuriuo pelnoma parama valstybės veiksmams, yra visas diskusijas 

nukreipti taip, kad jos neperžengtų bazinės valstybės politikos ribų ir varžyti bet kokią fundamentalią arba totalią šio 

bazinio modelio kritiką. 

36 Kaip tai savo nepakartojama maniera išdėsto H. L. Menckenas: 
Ši gauja („valdžią sudarantys išnaudotojai“) turi beveik visišką imunitetą bausmėms. Patys didžiausi jos 
plėšimai, net jeigu atvirai nukreipti į privačią naudą, remiantis mūsų įstatymais neužtraukia garantuotos 
bausmės. Nuo pirmųjų Respublikos dienų ne daugiau poros tuzinų jos narių buvo apkaltinti ir tik keletas 
smulkių valdininkėlių yra kada nors patekę į kalėjimą. Žmonių, sėdinčių Atlantoje ar Leivenvorte už 
pasipriešinimą valdžios vykdomiems plėšimams, skaičius visada yra bent dešimt kartų didesnis už valdžios 
pareigūnų, apkaltintų tuo, kad siedami sau naudos engė mokesčių mokėtojus, skaičių. (Mencken, A Mencken 
Chrestomathy, p. 147-148) 

Gyvą ir įdomų aprašymą to, kaip individai stokoja apsaugos nuo į jų laisvę besikėsinančių „gynėjų“, pateikia 

H. L .Mencken, „The Nature of Liberty“, in Prejudices: A Selection. New York: Vintage Books, 1958, p. 138-143. 

„užsienio reikaluose“, buvo „tarptautinės teisės“, ypač tokių formų kaip „karo teisė“ ir „neutralų 
teisės“, susiformavimas.“" Iš pradžių tarptautinės teisės dalys buvo grynai privatinės, kylančios iš 
to, kad pirkliai ir prekiautojai visur turėjo poreikį apginti savo nuosavybę ir spręsti ginčus. 
Pavyzdžiu gali būti jūrų ir prekybos teisė. Tačiau net valstybių santykių taisyklės susiformavo 
savanoriškumo pagrindu ir jų neprimetė jokia tarptautinė supervalstybė. „Karo teisės“ tikslas buvo 
apriboti tarpvalstybinę destrukciją valstybės aparatu, taip apsaugant nekaltą „civilių“ visuomenę 
nuo karo skerdynių ir niokojimo. Neutralų teisės tikslas buvo apsaugoti privačią tarptautinę civilinę 
prekybą, netgi su „priešiškomis“ šalimis, nuo kariaujančių šalių puldinėjimų. Pagrindinis tikslas 
buvo apriboti karo apimtį ir ypač apriboti jo destruktyvų poveikį privatiems neutralių ir net 
kariaujančių šalių piliečiams. 

Teisininkas F. J. P. Veale'as žaismingai aprašo tokią „civilizuotą karybą“, trumpam 
klestėjusią XV amžiaus. Italijoje: 


Turtingi viduramžių Italijos miestiečiai ir pirkliai buvo pernelyg užsiėmę pinigų 
uždirbimu ir gyvenimo džiaugsmais, kad prisiimtų tarnavimo kariuomenėje sunkumus 
ir pavojus. Tad jie naudojo samdinius, kad šie už juos kovotų, o būdami ūkiški ir 
verslūs žmonės, jie juos atleisdavo, kai tik būdavo galima atsisakyti samdinių 
paslaugų. Dėl to karuose kariaudavo tik konkrečiai kampanijai pasamdytos armijos. 
[...] Tai buvo pirmas kartas kai karo tarnyba tapo patraukli ir palyginti nepavojinga 
profesija. To laikotarpio generolai manevruodavo priešais vienas kitą, dažnai 
demonstruodami aukštą sumanumą, tačiau kai vienas jų įgydavo pranašumą, jo 
priešininkas paprastai atsitraukdavo arba pasiduodavo. Buvo laikomasi taisyklės, kad 
mieste galima plėšikauti tik jam priešinantis: visada būdavo įmanoma išsipirkti 
imunitetą. [...| Natūralu, kad joks miestas niekada nesipriešindavo, nes buvo 
akivaizdu, kad jeigu valdžia yra pernelyg silpna, kad apgintų savo piliečius, ji 
praranda jų lojalumą. Civiliams nebuvo reikalo bijoti karo pavojų, nes tai buvo tik 
profesionalių kareivių rūpestis.“ 


J. U. Nefas pabrėžia, kad XVIII amžiaus Europoje privatus civilis buvo visiškai atskirtas nuo 
valstybės karų: 


Karo metu net pašto ryšiai nebūdavo ilgam laikui suvaržomi. Laiškai cirkuliavo be 
cenzūros ir taip laisvai, kad XX amžiaus protui ši laisvė atrodo stulbinanti. [...] Dviejų 
kariaujančių valstybių valdiniai susitikę kalbėdavosi, o kai negalėdavo susitikti — 
susirašinėdavo, tačiau ne kaip priešai, o kaip draugai. Beveik nebuvo šiuolaikinės 


37 Ją reikėtų skirti nuo šiuolaikinės tarptautinės teisės, pabrėžiančios karo masto maksimizavimą naudojant tokias 

sąvokas kaip „kolektyvinis saugumas.“ 

38 F. J. P. Veale'as, Advance to Barbarism. Appleton, Wis.: C. C. Nelson, 1953, p. 63. Panašiai apie Don Karlo karą, kurį 

XVIII a. Italijoje kariavo Prancūzija, Ispanija ir Sardinija prieš Austriją, rašo profesorius Johnas U. Nefas: 
Kai sąjungininkai apsiautė Milaną, o po keleto savaičių Parmą, [...] priešininkų kariuomenės susitikdavo 
nuožmioje kovoje už miesto. Nei vienoje vietoje gyventojų palankumas nebuvo ženkliai pasviręs vienos ar 
kitos pusės naudai. Vienintelis jų nuogąstavimas buvo tai, kad kurios nors kariuomenės kareiviai gali įsibrauti 
pro vartus ir imti plėšikauti. Pasirodo, šie nuogąstavimai neturėjo pagrindo. Parmoje piliečiai subėgo prie 
miesto sienų, kad galėtų stebėti žemiau esančioje atviroje vietoje vykstantį mūšį. (John U. Nef, War and Human 
Progress. Cambridge, Mass.: Harvard University Press, 1950, p. 158. Taip pat plg., Hoffman Nickerson, Can We 
Limit War? New York: Frederick A. Stoke, 1934) 

sampratos, kad [...] priešiškos valstybės valdiniai yra iš dalies atsakingi už jų valdovų 
karo veiksmus. Kariaujantys valdovai taip pat nebuvo labai linkę užkirsti kelią 
bendravimui su priešo valdiniais. Senoji inkvizicinė šnipinėjimo praktika, susijusi su 
religiniu garbinimu ir tikėjimu, nyko, ir niekam nekilo mintis apie panašią inkviziciją, 
susijusią su politiniu ir ekonominiu bendravimų. Pasai iš pradžių buvo sukurti norint 
užtikrinti saugumą karo metu. Per daugelį XVIII amžiaus karų retai nutikdavo taip, 
kad europiečiai atsisakytų kelionių į užsienio šalis, su kuriomis jų šalys kariaudavo.“" 

Ir kadangi buvo vis labiau suvokiama, kad prekyba yra abiem pusėms naudinga, XVIII 

amžiaus karyba buvo kompensuojama ir gana gausia „prekyba su priešu“.*? 

Čia nėra reikalo detalizuoti, kaip toli valstybės šiame šimtmetyje peržengė civilizuotos 
karybos ribas. Modernioje totalinio karo eroje, kai prieinamos totalinio naikinimo technologijos, 
pati mintis, kad karas turėtų apsiriboti valstybių aparatais, atrodo dar labiau keista ir pasenusi nei 
originalioji JAV Konstitucija. 

Kai valstybės nekariauja, tai siekiant sumažinti trintį tarp jų iki minimumo dažnai yra būtini 
sutarimai. Keista, tačiau viena iš pažįstamų doktrinų yra tariamas „sutarčių (treaty) šventumas“. Ši 
sąvoka yra laikoma „sandorių (contract) šventumo“ atitikmeniu. Tačiau sutartis ir tikras sandoris 
neturi nieko bendra. Sudarant sandorį griežtai apibrėžtu būdu perleidžiamos privačios nuosavybės 
teisės. Kadangi valdžia jokia derama prasme nėra teritorijos „savininkė“, jokie jos susitarimai 
(agreements) nesuteikia teisės į nuosavybę. 

Pavyzdžiui, jeigu misteris Johnsas parduoda arba atiduoda savo žemes misteriui Smithui, tai 
Jhonso palikuonis negali teisėtai užsipulti Smitho palikuonį tvirtindamas, kad žemė teisėtai 
priklauso jam. Ši nuosavybės teisė jau buvo perleista. Kadangi senojo Johnso sandoris automatiškai 
įpareigoja jaunąjį Johnsą; jaunasis Johnsas negali pretenduoti į šią nuosavybę. Jis gali pretenduoti 
tik į tai, ką paveldėjo iš senojo Johnso, o šis gali palikti paveldu tik tą nuosavybę, kuri jam vis dar 
priklauso. 

Tačiau jeigu vadinamosios Valdavijos valdžia priverčia ar net paperka vadinamąją 
Ruritanijos valdžią, kad ši atiduotų jai dalį savo teritorijos, būtų absurdiška tvirtinti, kad abiem 
valdžioms ar abiejų šalių gyventojams sutarčių šventumo pagrindu visiems laikams uždraudžiama 
reikalauti Ruritanijos suvienijimo. Nė vienai iš dviejų valdžių nepriklauso nei šiaurės vakarų 
Ruritanijos žmonės, nei teritorija. 

Iš to seka, kad jokia valdžia negali sudarydama sutartį praeities pančiais susaistyti vėlesnę 
valdžią. Taip pat, jeigu revoliucinė valdžia nuverčia Ruritanijos karalių, tai vargu ar gali būti 
reikalaujama, kad ji atsakytų už karaliaus veiksmus ir skolas, nes valdžia, kitaip nei vaikas, nėra 
tikrasis savo pirmtakų nuosavybės „paveldėtojas“. 


Istorija kaip varžybos tarp valstybės galios ir visuomenės galios 


Lygiai kaip du pamatiniai ir tarpusavyje nesuderinami žmonių santykiai yra taikus 
bendradarbiavimas ir prievartinis išnaudojimas, gamyba ir grobimas, taip ir žmonijos istorija, ypač 


3 John U. Nef, War and Human Progress, p. 162. 
0 Ibid,, p. 161. Apie Amerikos revoliucijos lyderių palankų požiūrį į prekybą su priešais žr., Joseph Dorfman, The 
Economic Mind in American Civilization. New York: Viking Press, 1946, vol. 1, p. 210-211. 

ekonominė, gali būti traktuojama kaip šių dviejų principų dvikova. Vienoje pusėje yra kūrybiškas 
produktyvumas, taikūs mainai ir bendradarbiavimas; kitoje — prievartinis diktavimas ir šių 
socialinių santykių ardymas. Albertas Jay'us Nockas šias besivaržančias jėgas taikliai pavadino 
„visuomenės galia“ ir „valstybės galia“.“' Visuomenės galia yra žmogaus galia gamtos atžvilgiu, 
gamtos išteklių perdirbimas ir gamtos dėsnių pažinimas, duodantys naudos visiems procese 
dalyvaujantiems individams. Visuomenės galia yra gamtos įvaldymas, gyvenimo lygio kilimas, 
žmonių pasiekiamas abipusių mainų būdu. Valstybės galia, kaip jau matėme, yra prievartinis ir 
parazitinis šio produkto konfiskavimas — visuomenės darbo vaisių eikvojimas neproduktyvių (tiesą 
sakant, antiproduktyvių) valdančiųjų naudai. Jeigu visuomenės galia yra galia gamtos atžvilgiu, tai 
Valstybės galia yra galia žmogaus atžvilgiu. Katu su istorijos kaita produktyviosios ir kūrybingosios 
žmogaus jėgos vėl ir vėl nutiesia naujus kelius, kaip žmogaus naudai transformuoti gamtą. Taip 
būna, kai visuomenės galia pranoksta valstybės galią ir ženkliai sumažėja valstybės kišimosi į 
visuomenę mastas. Tačiau po ilgesnio ar trumpesnio vėlavimo valstybė visada įsibrauna į šias 
naujas sritis ir vėl suvaržo ir nualina visuomenės galią.“* Jeigu nuo XVII iki XIX amžiaus daugelyje 
Vakarų šalių visuomenės galia didėjo ir tuo pačiu augo laisvė, taika ir materiali gerovė, tai XX 
amžius yra amžius, kai valstybės galia pradėjo įveikti visuomenės galią — kartu su tuo grįžo 
vergovė, karas ir naikinimas.“ 

Šiame amžiuje žmonija vėl susiduria su nuožmiu valstybės viešpatavimu — šįkart valstybės, 
ginkluotos konfiskuotais ir jos iškreiptais žmogaus kūrybinių galių vaisiais. Keletas pastarųjų 
šimtmečių buvo laikai, kai žmonės mėgino valstybę susaistyti konstituciniais ir kitokiais 
apribojimais, tačiau galiausiai šie mėginimai, kaip ir visi kiti mėginimai, patyrė fiasko. Nei vienai iš 
įvairiausių valdymo formų, kurias valstybė įgydavo šimtmečių bėgyje, nei vienai iš visų mėgintų 
valdymo koncepcijų ir institucijų, nepavyko sutvardyti valstybės. Akivaizdu, kad valstybės 
problemos sprendimasis, dabar, kaip visada, išlieka tolimas. Jeigu norime kada nors rasti sėkmingą 
galutinį valstybės klausimo sprendimą, veikiausiai turime žengti naujomis tyrimo trajektorijomis.“? 


Versta iš: Murray N. Rothbard. Egalitarianism as a Revolt Against Nature and Other 
Essays. Aubum, Alabama, 2000 [1974], p. 55-88. 


41 Apie valstybės galios ir visuomenės galios sąvokas žr., Albert J. Nock, Our Enemy the State. Caldwell, Idaho: Caxton 
Printers, 1946. Taip pat žr., Nock, Memoirs of a Superfluous Man. New York: Harpers, 1943. ir Frank Chodorov, The Rise 
and Fall of Society (New York: Devin-Adair, 1959). 

42 Šiame plėtimosi ir traukimosi sraute valstybė visada pasistengia užgrobti ir išlaikyti tam tikras strategines ekonomikos 
ir visuomenės „aukštumas“. Tarp šių aukštumų yra prievartos monopolis, galutinės teisminės galios monopolis, 
komunikacijos ir transporto kanalai (pašto tarnyba, keliai, upės, oro keliai), irigacijos įrenginiai Rytų despotijose ir 
švietimas — formuoti būsimų jos piliečių nuomonėm. Šiuolaikinėje ekonomikoje lemiama aukštuma yra pinigai. 

5 Šį parazitinį „įveikos“ procesą beveik atvirai skelbė Karlas Marxas, pripažindamas, kad socializmas turi būti įvestas 
konfiskuojant kapitalizmo sąlygomis anksčiau sukauptą kapitalą. 

4 Žinoma, viena iš sudėtinių tokio sprendimo dalių turi būti intelektualų ir valstybės sąjungos suardymas kuriant nuo 
valstybės galios nepriklausomus intelektualinių tyrimų ir švietimo centrus. Christopheris Dawsonas pastebi, kad didieji 
Renesanso ir Apšvietos intelektualiniai sąjūdžiai buvo įžiebti veikiant už įsitvirtinusių universitetų ribų, o kartais ir 
konfrontuojant su jais. Šias naujų idėjų akademijas steigė nepriklausomi patronai. Žr., Christopher Dawson, The Crisis of 
Western Education. New York: Sheed and Ward, 1961. 


NUOSAVYBĖ IR MAINAI 


Neagresyvumo aksioma 


Libertarizmo kredo remiasi viena centrine aksioma: joks žmogus ar žmonių grupė negali 
naudoti agresijos prieš kitą asmenį ar nuosavybę. Ji gali būti vadinama neagresyvumo aksioma. 
„Agresija“ yra apibrėžiama kaip fizinio smurto prieš asmenį ar nuosavybę inicijavimas arba 
grasinimas smurtu. Taigi, agresija yra prievartinio kišimosi sinonimas. 

Jeigu niekas nenaudoja agresijos prieš kitą žmogų, t. y. jeigu visi turi absoliučią teisę būti 
„laisvi“ nuo agresijos, iš to taip pat išplaukia, kad libertaras ryžtingai stoja už tai, kas paprastai 
vadinama „pilietinėmis laisvėmis“: žodžio, spaudos, susirinkimų laisvę ir laisvę įsitraukti į tokius 
„nusikaltimus be aukų“, kaip pornografija, seksualiniai nukrypimai ir prostitucija (jų libertaras 
apskritai nelaiko nusikaltimais, nes „nusikaltimą“ jis apibrėžią kaip prievartinį kišimąsi į kieno nors 
kito asmenį ar nuosavybę). Be to, karo prievolę jis laiko stambaus masto vergove. O kadangi karas, 
ypač šiuolaikini, yra susijęs su masinėmis civilių žudynėmis, libertaras tokius konfliktus laiko 
masinėmis žmogžudystėmis ir dėl to absoliučiai nepateisinamais. 

Visos šios pozicijos šiuolaikinėje ideologijų skalėje yra laikomis kairuoliškomis. Kita vertus, 
kad libertaras priešinasi ir kišimuisi į privačios nuosavybės teises, rodo, jog jis kategoriškai 
priešinasi ir valdžios kišimuisi į nuosavybės teises arba laisvosios rinkos ekonomiką pasitelkiant 
kontrolę, reglamentavimą, subsidijas arba draudimus. Juk jeigu kiekvienas individas turi teisę į 
nuosavybę ir jos apsaugą nuo agresyvaus grobstymo, tai jis taip pat turi teisę nekliudomas atiduoti 
savo nuosavybę (paskiriant testamentu arba per paveldėjimą) ir mainyti ją į kitų nuosavybę (laisvos 
sutartys ir laisvosios rinkos ekonomika). Libertaras gina teisę į neribojamą privačią nuosavybę ir 
laisvus mainus; tad ir laissez faire kapitalizmo sistemą. 

Vadovaujantis dabartine terminologija libertarų pozicija nuosavybės ir ekonomikos 
klausimais būtų vadinama kraštutiniu dešiniuoju sparnu. Tačiau libertaras neįžvelgia jokio 
prieštaravimo, jeigu jis vienais klausimais yra kairysis, o kitais — dešinysis. Netgi priešingai, savo 
poziciją jis laiko iš esmės vienintele nuoseklia pozicija, nuoseklia visų individų laisvės atžvilgiu. 
Juk kaip kairysis galėtų smerkti karo ir karinės prievolės žiaurumą ir tuo pačiu remti apmokestinimo 
ir valdžios kontrolės žiaurumą? Ir kaip dešinysis galėtų skelbti apie savo atsidavimą privačiai 
nuosavybei ir laisvajam verslui ir kartu pritarti karui, jo prievolei ir neinvazinės veiklos bei 
praktikų, kurias jis laiko amoraliomis, įstatyminiam draudimui? Ir kaip dešinysis galėtų pritarti 
laisvajai rinkai ir nematyti nieko blogo karinį-pramoninį kompleksą lydinčiose milžiniškose 
subsidijose, iškraipymuose ir neproduktyvume? 

Atmesdamas bet kokią privačių asmenų ar grupių agresiją prieš asmens ir nuosavybės teises, 
libertaras mato, kad per visą istoriją iki pat šių dienų pagrindinis, dominuojantis ir svarbiausias 
agresorius prieš visas šias teises buvo valstybė. Kitaip nei visi kiti mąstytojai — kairieji, dešinieji 
arba tie, kurie laikosi tarpinių pažiūrų, — libertaras atsisako valstybei suteikti moralinę sankciją 

vykdyti veiksmus, kuriuos, jeigu juos atliktų atskiras asmuo ar visuomenės grupė, laikytume 
amoraliais, neteisėtais, ir nusikalstamais. Žodžiu, libertaras reikalauja, kad bendrasis moralinis 
dėsnis būtų taikomas visiems, ir nedaro išimčių jokiam asmeniui arba grupei. Bet jeigu pažvelgsime 
į pačią valstybę, tokią, kokia ji yra, pamatysime, kad jai visuotinai leidžiama — ji netgi yra 
skatinama — atlikti visus tuos veiksmus, kuriuos net nelibertarai laiko smerktinais nusikaltimais. 
Valstybė nuolat vykdo masines žudynes, kurias ji vadina karu, o kartais — ardytojiškos veiklos 
nuslopinimu. Valstybė reikalauja žmonių vergovės savo karinėse pajėgose ir vadina tai karo 
prievole; ji gyvena iš jėga nusavintų lėšų — tai yra jos pagrindas, o ji tai vadina apmokestinimu. 
Libertaras tvirtina, kad nors šias praktikas remia dauguma gyventojų, tai nieko nepasako apie jų 
prigimtį: karas yra masinės žudynės, karo prievolė — vergovė, o apmokestinimas — apiplėšimas. 
Žodžiu, libertaras iš esmės yra pasakos vaikas, atkakliai tvirtinantis, kad karalius yra nuogas. 

Per visus amžius karalius turėjo netikrų drabužių, kuriuos jam tiekė šalies intelektualų kasta. 
Ankstesniais amžiais intelektualai tikindavo visuomenę, kad valstybė arba valdovai yra dieviški 
arba bent jau turi dieviškus įgaliojimus, ir todėl tai, kas naiviai ir nemokytai akiai gali atrodyti 
despotizmas, masinės žudynės ir stambaus masto vagystė, iš tikrųjų yra gerovę nešanti ir 
paslaptinga dieviškumo politiniame kūne raiška. Pastaraisiais dešimtmečiais, kai dieviškoji sankcija 
truputi nusidėvėjo, karaliaus „dvaro intelektualai“ sukurpė dar įmantresnę apologiją: jie tikina 
visuomenę, kad tai, ką daro valdžia, yra daroma dėl „bendrojo gėrio“ ir „visuomenės gerovės“, kad 
apmokestinimo ir išlaidų procesas vyksta vadovaujantis paslaptingu „daugiklio“ (multiplier) 
procesu, užtikrinančių ekonomikos stabilumą, ir kad valdžios teikiamų „paslaugų“ jokių būdu 
nepajėgtų teikti savanoriškai rinkoje ar visuomenėje veikiantys piliečiai. Libertaras visa tai neigia: 
įvairias apologijas jis laiko priemonėmis apgaule užtikrinti visuomenės paramą valstybės valdžiai ir 
tvirtina, kad visas šiuo metu valdžios teikiamas paslaugas galėtų daug veiksmingiau ir moraliau 
teikti privatus ar kooperacinis verslas. 

Todėl libertaras mano, kad vienas pagrindinių jo edukacinių uždavinių yra skleisti tarp 
valstybės valdinių valstybės demistifikavimo ir jos šventumo paneigimo žinią. Jo uždavinys yra vėl 
ir vėl nuodugniai įrodinėti, kad ne tik karalius, bet ir „„demokratinė“ valstybė yra nuoga; kad 
kiekviena valdžia save išlaiko išnaudotojiškai valdydama visuomenę ir kad toks valdymas visiškai 
nėra objektyvi būtinybė. Jis siekia parodyti, kad pats mokesčių ir valstybės egzistavimas būtinai 
sukuria klasinį išnaudojančių valdovų 1r išnaudojamų valdinių pasidalijimą. Jis siekia parodyti, kad 
visada valstybę rėmusių dvaro intelektualų užduotis yra kurpti mistifikacijas, kuriomis mėginama 
paskatinti visuomenę pritarti valstybės valdžiai, ir kad šie intelektualai mainais gauna dalį galios ir 
turtų, kuriuos valdovai išgauna iš savo mulkinamų valdinių. 

Pavyzdžiui, pasvarstykime apmokestinimo instituciją, kurią etatistai laiko tam tikra prasme 
iš tiesų savanoriška. Kviečiame tuos, kurie iš tikrųjų tiki apmokestinimo „savanoriškumu““, 
atsisakyti mokėti mokesčius ir pasižiūrėti, kas jiems po to nutiks. Analizuodami apmokestinimą 
pastebime, kad iš visų visuomenėje esančių asmenų ir institucijų vien tik valdžia gauna įplaukas 
prievartos keliu. Visi kiti visuomenės nariai pajamas gauna arba iš savanoriškų dovanų (ložė, 
labdaros draugija, šachmatų klubas), arba iš parduotų prekių ir paslaugų, kurias sava noru perka 
vartotojai. Jeigu kas nors išskyrus valdžią imtųsi mus „apdėti mokesčiais“, toks veiksmas, žinoma, 
būtų įvertintas kaip prievarta ir prastai užmaskuotas banditizmas. Tačiau mistiniai „suvereniteto“ 
papuošalai taip uždangstė šį procesą, kad tik libertarai ryžtasi apmokestinimą vadinti tikruoju vardu: 
įteisinta ir organizuota stambaus masto vagyste. 

Nuosavybės teisės 


Centrinė libertarinio kredo aksioma yra agresijos nenaudojimas prieš asmenį ir nuosavybę. 
Bet kaip ši aksiomos grindžiama? Kas yra jos pagrindas, kuo ji paremta? Šiuo klausimu tiek 
praeities, tiek ir dabarties libertarų nuomonės smarkiai skiriasi. Kalbant apytiksliai, libertarizmo 
aksioma turi trijų tipų pamatus, atitinkančius tris etinės filosofijos rūšis: emotyvistinį, utilitaristinį ir 
prigimtinių teisių požiūrius. Emotyvistai tvirtina, kad laisvę ir neagresyvumą savo prielaidomis jie 
pripažįsta vien dėl subjektyvių, emocinių priežasčių. Nors intensyvi jų emocija gali atrodyti 
tinkamas jų politinės filosofijos pagrindas, ji vargu ar gali įtikinti kitus. Peržengdami racionalaus 
diskurso ribas emotyvistai užsitikrina, kad jų taip branginama doktrina nesusilauks platesnės 
sėkmės. 

Utilitaristai, nagrinėdami laisvės padarinius lyginant su alternatyviomis sistemomis, skelbia, 
kad laisvė užtikrinčiau veda prie plačiai pripažįstamų tikslų: harmonijos, taikos, gerovės ir t. t. 
Niekas neginčija, kad norint įvertinti skirtingų įsitikinimų privalumus ir trūkumus reikia lyginti šių 
įsitikinimų padarinius. Tačiau laikantis utilitaristinės etikos iškyla daug problemų. Pirma, 
utilitarizmas daro prielaidą, kad galime pasverti alternatyvas ir priimti politinius sprendimus 
atsižvelgiant į gerus ar blogus jų padarinius. Tačiau jeigu yra teisėta daryti vertybinius sprendimus 
apie X padarinius, kodėl negali būti taip pat teisėta daryti tokius sprendinius apie patį X? Ar pats 
veiksmas, dėl savo prigimties, negali būti laikomas geru arba blogu? 

Kita utilitaristui iškylanti problema yra tai, kad jo principas retai gali būti naudojamas kaip 
absoliutus ir nuoseklus kriterijus, taikomas įvairiose konkrečiose realaus pasaulio situacijose. 
Geriausiu atveju savo principu jis naudosis kaip neapibrėžta gaire arba siekiu, kaip tendencija, 
kurios jis gali bet kuriuo momentu nuspręsti nepaisyti. Tai buvo pagrindinė XIX amžiaus anglų 
radikalų yda, priėmusių XVIII amžiaus liberalams būdingą laissez faire požiūrį, tačiau vietoje 
tariamai „mistinės“ prigimtinių teisių sąvokos savo filosofijos pagrindu padariusių tariamai 
„mokslišką“ utilitarizmą. Tad XIX amžiaus laissez faire liberalai pradėjo naudoti laissez faire kaip 
neapibrėžtą tendenciją, o ne kaip nepriekaištingą kriterijų, ir tokiu būdu galiausiai sukompromitavo 
libertarinį kredo. Teigti, kad negalima kliautis, jog utilitaristas kiekvienoje situacijoje laikysis 
libertarizmo principo, galbūt nėra mandagu, tačiau tai yra teisingas padėties įvertinimas. Žymus 
šiuolaikinis pavyzdys yra laisvosios rinkos ekonomistas profesorius Miltonas Friedmanas, kuris 
kaip ir jo pirmtakai klasikiniai ekonomistai gina laisvę nuo valstybės kišimosi kaip bendrą 
tendenciją, tačiau praktikoje taikstosi su nesuskaičiuojama daugybe žalingų, beveik visiškai 
principą iškreipiančių išimčių, ypač policijos ir kariuomenės reikalų, švietimo, mokesčių, socialinės 
rūpybos, „kaimynystės efekto“, antimonopolinių įstatymų ir pinigų bei bankininkystės srityse. 

Pasvarstykime vaizdų pavyzdį: įsivaizduokime visuomenę, kuri įtiki, kad visi raudonplaukiai 
yra velnio tarnai ir todėl bet kuriam surastam raudonplaukiui turi būti įvykdyta egzekucija. Dar 
tarkime, kad kiekvienoje kartoje būna tik labai nedidelis skaičius raudonplaukių — per mažai, kad 
būtų statistiškai reikšmingas. Utilitaristas libertaras galėtų samprotauti: nors atskirų raudonplaukių 
žudymas yra bjaurus dalykas, egzekucijų skaičius yra mažas; didžioji visuomenės dalis nėra 
raudonplaukiai, o kai raudonplaukiams vykdomos viešos egzekucijos didžioji visuomenės dalis 
patiria nepaprastai didelį psichologinį pasitenkinimą. Socialiniai išlaidos yra menkos, o socialinė, 
psichologinė nauda likusiai visuomenės daliai — didelė. Tad jeigu visuomenė vykdytų 

raudonplaukių egzekucijas, tai būtų gera ir derama. Prigimtinių teisių libertaras, kuriam labiausiai 
rūpi veiksmo teisingumas, reaguos su siaubu ir tvirtai bei nedviprasmiškai priešinsis tokioms 
egzekucijoms kaip visiškai nepateisinamam žudymui ir agresijai prieš neagresyvius asmenis. 
Žudymo nutraukimo padarinys — iš didžiosios dalies visuomenės atimtas didelis psichologinis 
malonumas — nė trupučio neturėtų įtakos tokiam „absoliutiniam“ libertarui. Teisingumui ir loginiam 
nuoseklumui atsidavęs prigimtinių teisių libertaras mielai pripažįsta, kad jis yra „doktrinieriškas“ — 
bebaimis savo paties doktrinų sekėjas. 

Dabar pažvelkime į libertarizmo prigimtinių teisių pagrindą, pagrindą, kurio viena ar kita 
forma laikėsi dauguma libertarų tiek praeityje, tiek ir šiandien. Prigimtinės teisės yra kertinis 
politinės filosofijos akmuo, o ši savo ruožtu yra įsitvirtinusi platesnėje prigimtinės teisės 
struktūroje. Prigimtinės teisės teorija remiasi įžvalga, kad gyvename pasaulyje, kuriame yra daugiau 
negu vienas objektas — tiesą sakant, milžiniškas skaičius objektų, — ir kad kiekvienas objektas turi 
individualias ir specifines savybes, individualią prigimtį, kurią galima tyrinėti žmogaus protu ir 
juslėmis. Varis turi individualią prigimtį ir elgiasi tam tikru būdu, taip pat yra ir su geležimi, druska 
ir t. t. Žmogus kaip rūšis, taip pat turi apibūdinamą prigimtį kaip ir jį supantis pasaulis bei jo ir 
pasaulio sąveikos būdai. Galima apibūdinto glaustai: kiekvieno neorganinio ir organinio objekto 
veiklą lemia jo paties ir kitų objektų, su kuriais jis susiduria, prigimtis. Konkrečiau, jeigu augalų ir 
bent jau žemesniųjų gyvūnų elgesį determinuoja jų „instinktai“, tai žmogaus prigimtis yra tokia, kad 
kiekvienas individualus asmuo, norėdamas veikti, turi rinktis tikslus ir jų siekti pasitelkdamas tam 
prieinamas priemones. Kadangi žmogus neturi automatinių instinktų, norėdamas išlikti ir gerinti 
savo gyvenimą, turi įgyti žinių apie priežastis, padarinius ir tikslingai veikti. Kadangi žmonės gali 
mąstyti, jausti, vertinti ir veikti tik kaip individai, kiekvienam žmogui išlikti ir klestėti gyvybiškai 
svarbus mokėjimas laisvai mokytis, rinktis, ugdyti gebėjimus ir veikti vadovaujantis savo žiniomis 
ir vertybėmis. Tai neišvengiamas Žmogaus prigimties kelias; prievartinis kišimasis į šį procesą ir 
varžymas fundamentaliai prieštarautų tam, kas žmogui būtina pagal jo prigimtį, kad jis galėtų 
gyventi ir klestėti. Vadinasi, prievartinis kišimasis į žmogaus mokymąsi ir jo pasirinkimus yra 
fundamentaliai „antižmogiškas“; jis pažeidžia prigimtinį žmogaus poreikių dėsnį. 

Individualistus jų priešai visada kaltina atomizmu — esą jie postuluoja, jog kiekvienas 
individas gyvena vakuume, jog jo mąstymas ir pasirinkimai nepriklauso nuo kitų visuomenės narių. 
Tačiau tai yra autoritarų paišoma karikatūra; retas individualistas yra atomistas, o gal tokių ir visai 
nėra. Priešingai, akivaizdu, kad individai visada mokosi vieni iš kitų, bendradarbiaują ir sąveikauja 
tarpusavyje. Akivaizdu ir tai, kad to reikia žmogui išlikti. Tačiau svarbiausia yra tai, kad kiekvienas 
individas turi priimti galutinį sprendimą dėl to, kurioms įtakoms pasiduoti, o kurias atmesti, arba, 
kurioms pasiduoti pirma, o kurioms — po to. Libertaras noriai pritaria savanoriškiems mainams tarp 
laisvai veikiančių individų ir jų bendradarbiavimui; jis bjaurisi prievartos naudojimu siekiant 
suvaržyti tokį savanorišką bendradarbiavimą arba ką nors priversti rinktis ir elgtis kitaip nei 
diktuoja jo protas. 

Perspektyviausias būdas plėtoti libertarizmo poziciją — prigimtinių teisių teiginį padalinti į 
dalis ir pradėti nuo bazinės aksiomos t. y. nuosavybės teisės į savo asmenį. Ši nuosavybės teisė į sav 
asmenį teigia kiekvieno žmogaus absoliučią teisę dėl to, kad jis (arba ji) yra žmogiškoji būtybė, 
turėti „savo valdžioje“ savo kūną; t. y. valdyti jį be prievartinio kišimosi. Kadangi kiekvienas 
individas, norėdamas išgyventi ir klestėti, turi mąstyti, mokytis, vertinti ir rinktis savo tikslus bei 
priemones, nuosavybės teisė į savo asmenį kiekvienam individui leidžia užsiimti šia gyvybiškai 
svarbia veikla be prievartinių kliudymų ir ribojimų. 

Taip pat pagalvokime, kokie būtų padariniai, jeigu iš žmonių būtų atimta teisė į savo asmenį. 
Yra tik dvi alternatyvos: arba (1) tam tikra žmonių klasė A turi teisę būti kitos klasės B savininke, 
arba (2) kiekvienas turi teisę į lygią procentinę nuosavybės dalį į kiekvieną kitą. Pirmoji alternatyva 
implikuoja, kad klasė A nusipelno teisę būti žmonėmis, o klasė B iš tikrųjų yra pusžmogiai, todėl 
tokios teisės nenusipelno. Kadangi iš tikrųjų jie yra žmogiškosios būtybės, pirmoji alternatyva, 
neigdama vienos žmonių grupės prigimtines žmogaus teises, prieštarauja pati sau. Be to, kaip dar 
matysime, leidimas klasei A būti klasės B savininke reikštų, kad pirmajai yra leidžiama išnaudoti 
antrąją 1r jos sąskaita gyventi parazito gyvenimą. Tačiau šis parazitizmas žeidžia pagrindinį 
pamatinį ekonominio žmonių išlikimo reikalavimą: gamybą ir mainus. 

Antroji alternatyva, kurią galėtume vadinti dalyviniu komunalizmu (participatory 
communalism) arba komunizmu, teigia, kad kiekvienas žmogus turi turėti nuosavybės teisę į lygią 
procentinę bet kurio kito žmogaus dalį. Jeigu pasaulyje yra du milijardai žmonių, tai kiekvienas jų 
turi teise būti vienos dvimilijardosios kiekvieno kito asmens dalies savininku. Iš karto reikia 
pasakyti, kad šis idealas remiasi absurdiška prielaida, jog kiekvienas žmogus turi teisę būti bet kurio 
kito žmogaus dalies savininku, tačiau neturi teisės būti savo paties savininku. Antra, galime 
įsivaizduoti tokį pasaulį, kuriame joks žmogus nėra laisvas imtis kokio nors veiksmo be išankstinio 
visų kitų visuomenės narių pritarimo ar įsakymo. Turėtų būti aišku, kad tokiame komunistiniame 
pasaulyje niekas negalėtų ką nors daryti ir žmonija greitai išnyktų. Bet jeigu pasaulis, kuriame 
žmonės neturi jokios teisės į save ir turi visas teises į kitus, žada Žmonijai mirtį, tai bet kokie 
žingsniai šia kryptimi prieštarauja prigimtiniam teisingumui, nustatančiam kas geriausia žmogui ir 
jo gyvenimui žemėje. 

Galiausiai, dalyvinio komunizmo pasaulis negali būti realizuotas praktikoje. Niekas nėra 
fiziškai pajėgus nuolatos sekti kiekvieną kitą žmogų ir tuo būdu įgyvendinti savo lygią procentinę 
nuosavybės į kiekvieną kitą žmogų teisę. Praktikoje universalių ir lygių teisių į kitus sąvoka yra 
utopiška ir neįmanoma, o kitų priežiūra ir kartu jų kontrolė bei teisė į juos būtinai atitektų 
specializuotai žmonių grupei, kuri tokiu būdu taptų valdančiąja klase. Taigi, bet koks mėginimas 
įvesti komunistinį valdymą automatiškai taptų klasiniu viešpatavimu ir būtume grąžinti prie 
pirmosios mūsų atmestos alternatyvos. 

Todėl libertaras atmeta šias alternatyvas ir galiausiai kaip savo pirmąją aksiomą pripažįsta 
universalią nuosavybės teisę į savo paties asmenį — teisę, kurią kiekvienas turi dėl to, kad yra 
žmogiškoji būtybė. Keblesnė užduotis yra apsispręsti dėl nežmogiškų objektų, šios žemės daiktų, 
nuosavybės teorijos. Palyginti nesunku atpažinti praktiką, kai kas nors naudoja agresiją prieš kito 
asmens nuosavybės teises: jeigu individas A užpuola individą B, tai jis pažeidžia B nuosavybės 
teisę į savo kūną. Tačiau kai kalbame apie nežmogiškus objektus, problema pasidaro sudėtingesnė. 
Pavyzdžiui, jeigu matome, kad individas X atima iš individo Y laikrodį, mes negalime automatiškai 
daryti išvadą, kad X naudoja agresiją prieš Y'o nuosavybės teisę į laikrodį; juk ar negali būti taip, 
kad X yra pradinis, tikrasis laikrodžio savininkas, kuris dėl to gali būti laikomas atgaunančiu savo 
teisėtą nuosavybę? Tam, kad galėtume apsispręsti, mums reikalinga nuosavybės teisingumo teorija, 
teorija, kuri mums pasakytų, kas yra teisėtas savininkas: X, Y ar kas nors kitas. 

Kai kurie libertarai mėgina spręsti šią problemą teigdami, kad jeigu dabartinė valdžia 
skelbia, kad nuosavybės teisė priklauso tam tikram žmogui, tai turi būti pripažinta, kad ši 
nuosavybė jam priklauso teisingai. Lyg šiol dar neįsigilinome į valdžios prigimtį, tačiau čia esanti 
anomalija turėtų būti ganėtinai gerai matoma: neabejotinai keista, kad grupė, kuriai praktiškai visos 
valdžios funkcijos visada atrodo įtartinos, staiga palieka valdžiai apibrėžti ir taikyti brangiąją 

nuosavybės sąvoką, visos socialinės tvarkos pamatą ir pagrindą. Būtent utilitaristai laissez faire 
šalininkai mano, kad pradėti naują libertarinį pasaulį būtų efektyviausia patvirtinant visas dabartines 
nuosavybės teises; t. y. nuosavybės teises, kurias paskelbė ta pati valdžia, kuria jie smerkia kaip 
amžiną agresorių. 

Pasvarstykime hipotetinį pavyzdį. Tarkime, kad libertarų vykdoma agitacija ir spaudimas 
taip sustiprėjo, kad valdžia ir įvairios jos šakos yra pasirengusios pradėti savo veiklą. Tačiau ji 
sumąsto klastingą gudrybę. Niujorko valstijos valdžia prieš pradėdama savo veiklą, išleidžia 
įstatymą, kuriuo visa Niujorko teritorija padaroma Rockfellerių šeimos nuosavybe. Masačusetso 
įstatymų leidėjai tą pati padaro Kennedy šeimai. Ir taip kiekvienoje valstijoje. Po to valdžia galėtų 
imtis savo veiklos ir paskelbti mokesčių ir prievartinių įstatymų panaikinimą Tačiau pergalę 
švenčiantys libertarai tokiu atveju susidurtų su dilema. Ar jie pripažįsta, kad naujos nuosavybės 
teisės yra teisėta privati nuosavybė? Nuosavybės teisių teisingumo teorijos neturintys utilitaristai, 
jeigu jie nuosekliai laikosi savo sprendimo pritarti bet kokioms valdžios paskelbtoms nuosavybės 
teisėms, turi pritarti naujajai visuomeninei tvarkai, kurioje penkiasdešimt naujų satrapų rinktų 
mokesčius vienašališkai primestos „nuomos“ forma. Reikalas tas, kad tik prigimtinių teisių 
libertarai, tik tie libertarai, kurie turi nuo valdžios sprendimų nepriklausomą nuosavybės teisių 
teisingumo teoriją, galėtų naujųjų valdovų pretenziją į privačią visos šalies teritorijos nuosavybę 
atmesti kaip nepagrįstą. Kaip aiškiai matė XIX amžiaus liberalas lordas Actonas, prigimtinė teisė 
suteikia vienintelį tvirtą pagrindą valdžios įstatymų ir potvarkių kritikai.“? Dabar imsimės klausimo, 
koks konkrečiai galėtų būti prigimtinėmis teisėmis grindžiamas požiūris į nuosavybės teises. 

Įrodėme kiekvieno individo teisę į savo asmens, nuosavybę — nuosavybės teisę į savo kūną ir 
asmenį. Bet žmonės nėra plazdančios šmėklos; jie nėra sau pakankamos būtybės — išgyventi ir 
klestėti jie gali tik dorodamiesi su juos supančia aplinka. Pavyzdžiui, jie turi stovėti ant žemės plotų. 
Tam, kad išgyventų ir save išlaikytų, jie taip pat turi transformuoti gamtos teikiamus išteklius į 
vartojimo gėrybes, į objektus, tinkamesnius naudoti ir vartoti. Reikia auginti ir valgyti maistą, 
naudingąsias iškasenas iškasti ir po to paversti kapitalu, o galiausiai — naudingomis vartojimo 
gėrybėmis ir t. t. Kitaip tariant, žmogus turi būti ne tik savo asmens, bet taip pat ir materialių 
objektų, kuriuos jis galėtų valdyti ir naudoti, savininkas. Tad kaip reikėtų paskirstyti šių objektų 
nuosavybės teises? 

Kaip pirmąjį pavyzdį imkime skulptorių, iš molio ir kitų medžiagų dirbantį meno kūrinį ir 
trumpam atidėkime pradinių nuosavybės teisių į molį ir skulptoriaus įrankius klausimą. Tada 
klausimas skamba taip: kam priklauso iš skulptoriaus darbo atsirandantis meno kūrinys? Jis yra 
skulptoriaus kūrinys, tačiau ne ta prasme, kad jis sukūrė medžiagą, bet ta, kad transformavo gamtos 
duotą medžiagą — molį, suteikdamas jai kitą formą, padiktuotą jo paties idėjų ir suformuotą jo paties 
rankomis ir jėgomis. Žinoma, susidūrus su taip pateiktu atveju retas sakytų, kad skulptorius neturi 
nuosavybės teisės į savo gaminį. Juk jeigu kiekvienas žmogus turi teisę į savo kūną ir norėdamas 
išgyventi turi dorotis su materialiais pasaulio objektais, tai skulptorius turi teisę į gaminį, kurį jis 
sukūrė savo jėgomis ir pastangomis, paversdamas jį tikru savo asmenybės (esiniu. Didžiojo 
nuosavybės teoretiko Johno Locke'o žodžiais, „susiedamas savo darbą“ su moliu jis ant 
neapdorotos žaliavos uždeda savo asmeninį spaudą. Taigi skulptoriaus energija transformuotas 


45 Žr. Gertrude Himmelfarb, Lord Acton; A Study in Conscience and Politics. Chicago: Phoenix Books, 1962, p. 294-305. Taip 
pat plg. John Wild, Plato's Modern Enemies and the Theory of Natural Law. Chicago: University of Chicago Press, 1953, p. 
176. 

gaminys tampa materialių skulptoriaus idėjų ir vaizduotės įsikūnijimu. Johnas Lockes tai 
argumentavo taip: 


[...] kiekvienas žmogus turi „nuosavybę“ — savo paties „asmens nuosavybę“. Niekas, 
išskyrus jį patį, neturi į ją teisės. Galime sakyti, kad jo kūno ir rankų „darbas“ tikrai 
priklauso jam pačiam. Todėl, kai jis ištraukia kokį nors daiktą iš tos būklės, kurią 
gamta jam suteikė ir kuri jį palaiko, tai jis susieja jį su savo darbu, prideda jį prie to, 
kas yra jo, ir tokiu būdu paverčia jį savo nuosavybe. Daiktas, ištrauktas iš bendros 
gamtos suteiktos būklės ir pakeistas žmogaus darbo, įgyja tai, kas atima iš kitų žmonių 
jų bendrą teisę į jį. O kadangi šis „darbas“ yra neginčijama dirbančiojo nuosavybė, tai 
joks kitas žmogus, tik jis pats gali turėti teisę į tai, prie ko jis kartą prisidėjo.““ 


Kaip ir žmonių kūnų nuosavybės atveju, vėl turime tris alternatyvas: arba (1) pertvarkytojas, 
kūrėjas turi nuosavybės teisę į savo kūrinį; arba (2) kitas žmogus ar žmonių grupė turi teisę jį 
nusavinti jėga be skulptoriaus sutikimo; arba (3) kiekvienas pasaulio individas turi lygią, procentinę 
šios skulptūros nuosavybės dalį — komunalinis sprendimas. Ir šįkart tik labai nedaugelis 
nepripažintų, kad jeigu skulptoriaus nuosavybę konfiskuotų vienas ar daugiau žmonių, ar net visas 
pasaulis, tuo būtų padaryta siaubinga neteisybė. Kokią teisę jie turi tai daryti? Kokią teisę jie turi 
nusavinti kūrėjo proto ir energijos produktą? Svarstant šį aiškų pavyzdį paprastai sutinkama, kad 
kūrėjas turi teisę į tai, su kuo jis susiejo savo asmenį ir darbą. (Šį kartą vėl, kaip ir komunalinių 
nuosavybės teisių į asmenis atveju, pasaulinis komunalinis sprendimas praktikoje būtų redukuotas į 
oligarchiją, kurioje keletas kitų žmonių „pasaulio visuomenės“ nuosavybės vardu nusavintų kūrėjo 
darbą.) 

Vis dėlto svarbiausia yra tai, kad skulptoriaus atvejis kokybiškai nesiskiria nuo visų kitų 
gamybos atvejų. Žmogus ar žmonės, iškasę molį ir pardavę jį skulptoriui, galbūt nėra tokie pat 
„kūrybingi“ kaip skulptorius, bet jie taip pat yra gamintojai; norėdami pasiūlyti naudingą gaminį jie 
susieja savo idėjas, savo energiją ir savo technologinį išmanymą su gamtos duota žeme. Jie yra 
gamintojai, susiejantys savo darbą su gamtinėmis žaliavomis ir perdirbantys jas į naudingesnes 
gerybes ir paslaugas. Šie asmenys taip pat turi nuosavybės teisę į savo gaminius. Tad kaip prasideda 
šis procesas? Vėl kreipkimės į Locke'ą: 


Tas, kuris maitinasi gilėmis, susirinktomis po ąžuolu, ar obuoliais, nuskintais nuo 
medžių miške, be abejo, juos pasisavina. Niekas negali neigti, kad šis maistas yra jo. 
Dabar aš klausiu: kada jie ėmė priklausyti jam? Tada, kai jis juos suvirškino? Tada, 
kai juos suvalgė? Kai išvirė? Kai parsinešė namo? Kai juos surinko? Visiškai aišku, 
kad jeigu pirmasis surinkimas nepadarė jų nuosavybe, tai niekas daugiau to padaryti 
negali. Darbas atskyrė juos nuo to, kas visų. Jo darbas pridėjo jiems kažką daugiau, 
negu jie gavo iš gamtos, visų motinos, ir todėl jie tapo jo privačia teise. Ir kas galėtų 
pasakyti, kad jis neturėjo teisės šias giles arba obuolius pasisavinti, nes nebuvo gavęs 
visos žmonijos sutikimo? Ar tai vagystė — šitaip pasisavinti ką nors, kas priklauso 
visiems visiems? Jeigu toks sutikimas būtų privalomas, tai žmogus numirtų iš bado, 
nepaisant visos jam Dievo duotos gausos. [...] Antai žolė, kurią nuėdė mano arklys, 


*6 John Locke, Esė apie tikrąją pilietinės valdžios kilmę, apimtį ir tikslą. Vilnius: Mintis, 1992, p. 32, iš anglų kalbos vertė 
Algirdas Degutis. 

velėna, kurią nukasė mano tarnas, ar rūda, kurią aš išsikasiau pats toje vietoje, į kurią 
aš turiu bendrą teisę kartu su kitais, tampa mano nuosavybe be kieno nors nurodymo 
ar sutikimo. Mano darbas, pakeisdamas jų buvusios bendros priklausomybės būklę, 
atidavė juos mano nuosavybėn. 

[...] Jeigu kiekvieno bendruomenininko pareikštas sutikimas būtų privaloma sąlyga 
pasisavinti dalį to, kas bendra, tai vaikai ar tarnai negalėtų supjaustyti mėsos, kurią jų 
tėvas ar šeimininkas jiems parūpino nepaskirdamas kiekvienam po atskirą dalį. Ir nors 
šaltinio vanduo priklauso kiekvienam, kas galėtų abejoti, kad ąsotyje esantis vanduo 
priklauso tam, kuris jį pasėmė? Jo darbu jis buvo atimtas iš gamtos glėbio, kur jis buvo 
bendras ir priklausė visiems jos vaikams, ir paverstas jo nuosavybe. 

[...] Tad šis proto įstatymas padaro elnią nuosavybe to indėno, kuris jį sumedžiojo; 
leidžiama, kad daiktas priklausytų tam, kuris įdėjo į jį savo darbo, nors iki to 
kiekvienas turėjo į jį teisę. Ir tarp tų, kurie priskiriami civilizuota žmonijos daliai, šis 
pirmykštis prigimties įstatymas dėl nuosavybės kilmės iš to, kas anksčiau buvo 
bendra, vis dar galioja; dėl jo žuvis, kurią kas nors sugauna okeane — šioje didžiulėje 
visos žmonijos bendroje valdoje, ar putpelė, kurią kas nors pagauna, tampa nuosavybe 
to, kuris stengėsi, kuris savo darbu pakeitė daikto bendros priklausomybės būklę, 
kurioje jį paliko gamta.“ 


Jeigu kiekvienas Žmogus yra savo asmens, tad ir savo darbo savininkas, ir jeigu iš to 
išplaukia, kad jam priklauso bet kokia materiali nuosavybė, kurią jis „sukūrė“ ar surinko iš anksčiau 
nenaudotos, niekam nepriklausiusios „prigimtinės būklės“, tai kaip atsakyti 1 paskutinį didįjį 
klausimą: kas turi nuosavybės ar valdymo teisę į pačią žemę? Trumpai tariant, jeigu rinkėjas turi 
teisę į jo surenkamas giles arba uogas, o ūkininkas turi teisę į savo kviečių arba persikų derlių, tai 
kas turi teisę į žemę, kurioje visi šie dalykai auga? Šioje vietoje Henry George'as ir jo sekėjai, kurie 
pritartų ligšiolinei mūsų analizei, pasuka kitu keliu ir neigia, kad individai turi teisę būti žemės 
sklypų, plotų, kuriuose vyksta visa ši veikla, savininkais. Džordžistai teigia, kad nepaisant to, jog 
kiekvienas turi būti savo pagamintų ar sukurtų gėrybių savininkas, niekas neturi teisės tapti pačios 
žemės savininku, nes ją sukūrė Dievas arba gamta. Tačiau jeigu apskritai ketiname bent kiek 
efektyviau naudoti žemę kaip išteklių, tai ją valdyti ir kontroliuoti turi koks nors žmogus arba grupė; 
tad ir vėl susiduriame su trimis loginėmis alternatyvomis: arba žemė priklauso pirmajam 
naudotojui, žmogui, kuris pirmasis joje ėmėsi gamybos; arba ji priklauso grupei kitų; arba ji 
priklauso visam pasauliui ir kiekvienam žmogui priklauso lygi kiekvieno žemės akro procentinė 
dalis. Tai, kad H. George'as pasirenka paskutinįjį sprendimą, vargu ar išsprendžia jo moralinę 
problemą: jeigu žemė turi priklausyti Dievui arba gamtai, tai kodėl tokiu atveju kiekvieno pasaulyje 
esančio akro priklausymas visam pasauliui būtų moralesnis už individualios nuosavybės 
pripažinimą? Žinoma, ir šiuo atveju praktiškai neįmanoma, jog kiekvienas pasaulio žmogus 
vykdytų savo nuosavybės teisę į vieną keturmilijardąją kiekvieno žemės paviršiaus lopinėlio dalį 
(jeigu tarsime, kad žemėje yra keturi milijardai gyventojų). Žinoma, praktiškai valdytojas ir 
savininkas būtų nedaugelio oligarchija, o ne visas pasaulis. 


* Ibid.,, p. 32-34, iš anglų kalbos vertė Algirdas Degutis. Nors Locke'as buvo puikus nuosavybės teoretikas, neteigiame, 
kad jis savo teoriją pilnai išplėtojo ir visiškai nuosekliai ją taikė. 

Žemės nuosavybės pagrindimas prigimtinėmis teisėmis išvengia džordžistams iškylančių 
sunkumų ir yra toks pats, kaip ir bet kokio kito turto pradinės nuosavybės pagrindimas. Jau matėme, 
kad joks gamintojas „nekuria“ medžiagos; jis ima gamtos duodamą medžiagą ir pagal savo idėją ją 
perdirba savo pastangomis. Bet juk būtent tai daro pionierius — naujakurys — kai anksčiau nenaudotą 
žemę paverčia savo privačia valda. Lygiai kaip iš geležies rūdos plieną gaminantis žmogus perdirba 
šią rūdą pasitelkdamas savo išmanymą ir jėgas, arba kaip tą patį daro geležies rūdą kasantis 
žmogus, taip tą daro ir naujakurys, sutvarkantis, aptveriantis, įdirbantis tą žemę ir joje ką nors 
statantis. Naujakurys taip pat keičia gamtos dovanotos žemės pobūdį ir naudingumą įdėdamas į ją 
savo darbą ir asmenybę. Naujakurys yra toks pats teisėtas nuosavybės savininkas kaip skulptorius ar 
gamintojas; jis yra toks pats gamintojas kaip ir kiti. 

Be to, jeigu pradinę žemę dovanojo gamta arba Dievas, tai tą patį galima pasakyti apie 
žmonių talentą, sveikatą ir grožį. O kadangi šie atributai yra dovanoti konkretiems individams, o ne 
„visuomenei“, tai lygiai taip pat yra ir su žeme bei gamtiniais ištekliais. Visi šie ištekliai yra 
dovanoti individams, o ne „visuomenei“, kuri iš tikrųjų yra neegzistuojanti abstrakcija. 
Neegzistuoja toks daiktas kaip „visuomenė“; yra tik sąveikaujantys individai. Tokiu atveju sakyti, 
kad žemė arba bet koks kitas turtas turėtų būti bendra „visuomenės“ nuosavybė, turėtų reikšti, kad 
nuosavybė turi priklausyti grupei oligarchų — praktiškai tai būtų valdžios biurokratai — sąskaita to, 
kad ji bus nusavinta iš kūrėjo arba naujakurio, kuris pirmasis šiam produktui suteikė egzistenciją. 

Be to, niekas negalėtų nieko gaminti atsietai nuo žemės: reikia bent jau stovimos vietos. Joks 
žmogus negali ką nors sukurti vien savo darbu: jam turi talkinti žemė ir kitos gamtinės žaliavos. 
Žmogus į pasaulį ateina turėdamas tik save ir aplink esantį pasaulį —- gamtos jam duotą žemę ir jos 
išteklius. Jis ima šiuos išteklius ir pasitelkdamas savo darbą, protą ir energiją pertvarko juos į 
žmogui naudingesnes gėrybes. Todėl, jeigu individui negali priklausyti pradinė žemė, tai jam taip 
pat negali tikrąja šio žodžio prasme priklausyti jokie jo darbo vaisiai. Ūkininkui negali priklausyti 
jo kviečių derlius, jeigu jam nepriklauso žemė, kurioje šie kviečiai auga. Kadangi jo darbas yra 
neatskiriamai susietas su žeme, iš jo negalima atimti vieną, neatimant kitą. 

Jeigu gamintojas neturi teisės į savo darbo vaisius, tai kam ji priklauso? Būtų sunku pagrįsti 
pakistaniečio naujagimio moralinę pretenziją, esą jam priklauso lygi procentinė ką tik kieno nors į 
kviečių lauką pertvarkyto Ajovos žemės sklypo dalis. Žinoma, tas pats galioja ir Ajovos kūdikio ir 
pakistaniečių ūkio atveju. Žemė būdama pradinės būsenos, yra nenaudojama ir niekam nepriklauso. 
Džordžistai ir kiti žemės komunalistai gali tvirtinti, kad žemė iš tikrųjų „priklauso“ visiems pasaulio 
gyventojams, tačiau jeigu ja kol kas dar niekas nepasinaudojo, tai tikrąja šio žodžio prasme niekas 
nėra jos savininkas ir niekas jos nevaldo. Pionierius, naujakurys, pirmasis šios žemės naudotojas ir 
pertvarkytojas, yra žmogus, kuris pirmasis šį paprastą bevertį daiktą įtraukia į gamybą ir naudojimą. 
Sunku įsivaizduoti kaip gali būti teisinga iš jo atimti nuosavybę ir ją perduoti žmonėms, kurie 
niekada nebuvo nė per tūkstantį mylių priartėję prie šio sklypo ir kurie gal net nežino egzistuojant 
nuosavybę, į kurią tariamai gali pretenduoti. 

Mums rūpimas moralinis, prigimtinių teisių klausimas tampa dar aiškesnis nagrinėjant 
gyvūnų atvejį. Gyvūnai yra „ekonominė žemė“, nes jie yra pradiniai gamtos duoti ištekliai. Tačiau 
ar kas neigtų, kad arklį suradęs ir prisijaukinęs žmogus turi į jį visas teises? Ar šis atvejis kuo nors 
skiriasi nuo rinkėjui paprastai pripažįstamų teisių į giles ir uogas atvejo? Juk ir žemės atveju kuris 
nors naujakurys ima anksčiau buvusią laukinę, neprijaukinta žemę ir produktyviai naudodamas ją 
sutramdo. Darbo susiejimas su žemės sklypais turi jam suteikti tokias pat nuosavybės teises, kaip ir 
gyvūnų atveju. Kaip skelbė Locke'as: „[kliek žemės žmogus suaria, užsodina, patręšia, įdirba 

galėdamas suvartoti jos vaisius, tiek jis jos turi. Savo darbu jis tarytum atitveria ją nuo bendrai 
naudojamo ploto“. 
Libertarizmo nuosavybės teoriją išraiškingai apibendrino du XIX amžiaus prancūzų laissez 


faire ekonomistai: 


Jeigu žmogus įgyja teisę į daiktus, tai todėl, kad jis vienu metu yra ir aktyvus, ir 
protingas, ir laisvas; savo aktyvumu jis aprėpia išorinę gamtą; savo protu jis ją valdo ir 
palenkia savo naudai; savo laisve jis tarp savęs ir jos įsteigia priežasties ir padarinio 
santyki ir padaro ją savo nuosavybe. [...] 

Kur civilizuotoje šalyje yra žemės grumstas, augalo lapas, ant kurio nėra žmogaus 
asmeninio atspaudo? Mieste mus supa žmonių dirbiniai; vaikštome lygiais šaligatviais 
arba suplūktais keliais; būtent žmogus sutvarkė anksčiau buvusią purvina žemę iš 
tolimos kalvos šlaito paimdamas ją dengiantį titnagą ir akmenis. Gyvename namuose; 
būtent žmogus iškasė akmenis skaldyklose, nutašė juos, nuobliavo medieną; būtent 
žmogaus mintis tinkamai paskirstė medžiagas ir iš to, kas anksčiau buvo uola ir medis, 
pastatė pastatą. O kaime žmogaus veikla dar plačiau paplitusi; žmonės įdirbo žemę, o 
darbininkų kartos papildė ją ir padarė derlinga; žmogus savo darbu patvenkė upes ir 
sukūrė derlingus laukus ten, kur vandenys nešdavo tik niokojimą. [...] Visur 
šlovinamos medžiagą formuojančios stiprios rankos ir protinga valia, kuri ją pritaiko 
[...] savo norams tenkinti. Gamta atpažino savo šeimininką, o žmogus gamtoje jaučiasi 
namie. Jis nusavino gamtą, kad galėtų ją naudoti; ji tapo jo; ji yra jo nuosavybė. Ši 
nuosavybė yra teisėta; ji žmogui yra tokia pat šventa teisė, kaip ir laisvas naudojimasis 
savo sugebėjimais. Ji yra jo, nes ji visa atėjo iš jo ir ji yra niekas kitas, o jo būties 
emanacija. Iki jo vargu ar buvo kas išskyrus medžiagą; po jo ir dėl jo atsirado 
mainomų turtų; taip sakant, prekės įgavo vertę dėl pramonės, dėl gamybos, dėl 
apdorojimo, dėl gavybos arba paprasčiausiai dėl transportavimo. Bet koks turtas, nuo 
didžiojo meistro nutapyto paveikslo, kuriame medžiaga vaidina galbūt mažiausią 
vaidmenį iš visų materialių gaminių, iki kubilo vandens, kurį nešikas prisemia iš upės 
ir nugabena vartotojui, įgauna savo vertę tik dėl perduotų savybių, o šios savybės yra 
žmogiškosios veiklos, proto, jėgos dalis. Gamintojas palieka daikte dalį savo asmens ir 
šis taip tampa vertingas, todėl jis gali būti vadinamas išorinę gamtą veikiančio 
žmogaus gebėjimu pratęsimu. Būdamas laisva būtybė, jis priklauso sau; priežastis, 
vadinkime ją produktyviąja priežastimi, yra jis pats; padarinys, vadinkime jį 
pagamintu turtu, taip pat yra jis. Kas drįstų ginčyti jo teisę į nuosavybę, kurią taip 
aiškiai ženklina jo asmenybės atspaudas? [...] 

Tad turime grįžti prie žmogiškosios būtybės, prie visų turtų kūrėjo. [...] [Blūtent darbu 
žmogus pažymi medžiagą savo asmeniniu atspaudu. Būtent darbas įdirba žemę ir iš 
negyvenamos dykynės padaro tinkamą lauką; būtent darbas neįžengiamą mišką 
paverčia tvarkingai sudėliota mediena; būtent darbas, o tiksliau eilė darbų, kuriuos 
dažnai atlieka visa eilė darbininkų, iš sėklų išaugina kanapes, iš kanapių gauna siūlus, 
iš siūlų — audeklą, iš audeklo — drabužius; šachtose surinktą beformį piritą 


8 Ibid., Vilnius: Mintis, 1992, p. 35, iš anglų kalbos vertė Algirdas Degutis. 


transformuoja į puošnią bronzą, kuri papuošia kokią nors viešą vietą ir visai tautai 
kartoja menininko mintį. [...] 

Darbo dėka atsiradęs turtas dalyvauja žmogaus, kurio emanacija jis yra, teisėse; kaip ir 
žmogus, turtas yra neliečiamas tol, kol jis neišsiplečia tiek, kad susikirstų su kita teise; 
kaip ir žmogus, turtas yra individualus, kadangi jo pradžia yra individo 
nepriklausomybė ir kadangi tada, kai jį formuojant bendradarbiauja keletas asmenų, 
paskutinysis savininkas savo verte, savo asmeninio darbo vaisiais įsigyja visų savo 
ankstesnių bendradarbių darbą: būtent taip paprastai būna su pramonės gaminiais. Kai 
turtas pardavimo arba paveldėjimo būdu yra perduodamas iš vienų rankų į kitas, jo 
savybės nesikeičia; jis vis tiek yra darbu pasireiškiančios žmogaus laisvės vaisius ir 
teisėtai jį įgijęs savininkas turi tokias pat teises kaip ir gamintojas.“ 


Visuomenė ir individas 


Mes daug kalbėjome apie individų teises. O ką būtų galima pasakyti apie visuomenės teises? 
Ar jos nėra svarbesnės už individo teises? Vis dėlto libertaras yra individualistas; jis laikosi 
nuomonės, kad viena pagrindinių socialinės teorijos klaidų yra traktuoti visuomenę taip, tarsi ji 
tikrai egzistuotų. Visuomenė kartais yra laikoma aukštesniu arba pusiau dievišku veikėju, turinčių 
savo specifines teises, kurios yra svarbesnės už individo teises; kitais atvejais — įsikūnijusiu blogiu, 
kurį galima kaltinti už visas pasaulio blogybes. Individualistas tvirtina, kad tik individai egzistuoja, 
mąsto, jaučia, renkasi ir veikia; ir kad visuomenė yra ne gyva būtybė, o paprasčiausiai vardas, 
kuriuo pavadinama grupė sąveikaujančių individų. Laikant visuomenę besirenkančiu ir veikiančiu 
daiktu nebeįžvelgiamos tikrosios veikiančios jėgos. Jeigu mažoje bendruomenėje dešimt žmonių 
susiburia tam, kad vogtų ir nusavintų iš kitų trijų, tai jie aiškiai ir akivaizdžiai yra individų grupė, 
sutartinai veikianti prieš kitą grupę. Jeigu šioje situacijoje šie dešimt žmonių imtų save vadinti 
visuomene, veikiančia pagal savo interesus, tai toks išaiškinimas teisme sukeltų juoką; net šie 
dešimt plėšikų veikiausiai pasigėdytų naudoti tokį argumentą. Bet jeigu jų skaičius padidėja, tai 
toks akių dūmimas paplinta ir sėkmingai kvailina žmones. 

Ydingą tokio kuopinio daiktavardžio kaip „tauta“, kuris šiuo atžvilgiu yra panašus į 
„visuomenę“, vartojimą kandžiai pastebėjo istorikas Parkeris T. Moonas: 


Kai žmogus pavartoja žodį „Prancūzija“, jis mąsto apie Prancūziją kaip apie vienetą, 
kaip apie daiktą. Kai [...] sakome „Prancūzija pasiuntė savo karius užkariauti Tunisą“, 
priskiriame šaliai ne tik vienovę, bet ir asmenybę. Žodžiai paslepia faktus ir 
tarptautinius santykius paverčia žavinga drama, kurioje vaidina suasmenintos tautos, o 
mes pernelyg lengvai pamirštame tikruosius aktorius — vyrus ir moteris iš kūno ir 
kraujo. [...] [JJeigu neturėtume žodžio „Prancūzija“, [...] tai Tuniso ekspediciją daug 
tiksliau nusakytume kaip nors taip: „keletas iš šių trisdešimt aštuonių milijonų asmenų 
pasiuntė trisdešimt tūkstančių kitų užkariauti Tunisą“. Taip pateikiant faktą iš karto 
kyla klausimas, arba, tiksliau tariant, eilė klausimų. Kas buvo tie „keletas“? Kodėl jie 
pasiuntė trisdešimt tūkstančių į Tunisą? Ir kodėl šie pakluso? Imperijas kuria ne 


Leon Wolowski and Emile Levasseur, „Property,“ in Lalor“s Cyclopedia of Political Science... Chicago: M. B. Cary 6 Co., 

„tautos“, o žmonės. Mums iškyla problema kiekvienoje tautoje atrasti tuos žmones, tas 
aktyvias, suinteresuotas mažumas, kurios yra tiesiogiai suinteresuotos imperializmu, ir 
tada išanalizuoti priežastis, dėl kurių dauguma pakelia imperialistinės ekspansijos 
sąlygoto karo išlaidas ir jį kariauja.?? 


Individualistinis požiūris į visuomenę kartais apibendrinamas fraze: „visuomenė“ yra visi 
išskyrus mane. Šia tiesmukai pateikta analize galima pasinaudoti svarstant ne tik tuos atvejus, kai 
visuomenė yra laikoma superherojumi, turinčiu superteises, bet ir tuos, kai ji laikoma 
superpiktadariu, ant kurio pečių guli milžiniška kaltė. Pasvarstykime tipišką požiūrį, kad už 
individo įvykdytą nusikaltimą kaltas ne pats nusikaltėlis, o visuomenė. Pavyzdžiui, aptarkime 
atvejį, kai Smithas apiplėšia arba nužudo Johnsą. „Senamadiškas“ požiūris teigia, kad už šį veiksmą 
atsakingas Smihtas. Šiuolaikinis liberalas tam priešinasi teigdamas, kad atsakinga visuomenė. Tai 
skamba rafinuotai ir humanistiškai, bent jau kol nepritaikome individualistinės perspektyvos. Tada 
pamatome, kad liberalai iš tikro sako, jog už nusikaltimą atsakingi visi išskyrus Smithą, žinoma, 
įskaitant auką Johnsą. Švelniai tariant, praktiškai kiekvienas pripažintų šios pozicijos absurdiškumą. 
Bet išgalvojus fiktyvų daiktą visuomenė, šis procesas yra supainiojamas. Kaip sako sociologas 
Arnoldas W. Greenas: „[t]Jokiu atveju gautųsi, kad jeigu už nusikaltimą atsakinga visuomenė, o ne 
nusikaltėliai, tai už nusikaltimą atsakingais gali būti laikomi tik tie visuomenės nariai, kurie 
nusikaltimo neįvykdė. Sumanyti tokią akivaizdžią nesąmonę galima tik išgalvojant visuomenę kaip 
velnią, kaip nuo žmonių ir to, ką jie daro, nepriklausomą blogį.“?* 

Žinomas amerikiečių libertarizmo autorius Frankas Chodorovas išryškino tokį požiūrį į 
visuomenę rašydamas, kad „visuomenė yra žmonės.“ 


Visuomenė yra kuopinė sąvoka ir niekas daugiau; tai patogus būdas pavadinti tam 
tikrą skaičių žmonių. Lygiai kaip ir šeima, minia, gauja ar bet koks kitas vardas, kurį 
suteikiame žmonių sankaupai. Visuomenė [...] nėra dar vienas „asmuo“; jeigu 
surašymo metu surašoma šimtas milijonų žmonių, tai žmonių yra tiek — ir nei vieno 
daugiau, kadangi visuomenė padidėti gali tik dėl dauginimosi. Visuomenės kaip 
metafizinio asmens sąvoka žlunga pastebėjus, kad visuomenė išnyksta, kai išnyksta ją 
sudarančios dalys; kaip ir „vaiduoklių miesto“ arba civilizacijos, apie kurią sužinome 
iš jos paliktų artefaktų, atveju. Išnykus individams, išnyksta ir visuma. Visuma atskirai 
neegzistuoja. Kuopinio daiktavardžio vartojimas kartu su veiksmažodžiu atveda mus į 
vaizduotės spąstus; mes turime polinkį suasmeninti kolektyvą ir mąstyti jį kaip turintį 
savo kūną ir sielą.?* 


Laisvi mainai ir kontraktų laisvė 


Libertarizmo kredo šerdis yra kiekvieno žmogaus absoliučių nuosavybės teisių pripažinimas: 
pirma, į savo kūną, ir antra, į anksčiau nenaudotus gamtinius išteklius, kuriuos jis pirmasis 
transformuoja savo darbu. Šios dvi aksiomos — teisė į nuosavybę savo paties asmenyje ir 

naujakurystės teisė — nusako visus libertarizmo sistemos principus. Libertarizmo doktrina yra šios 
centrinės doktrinos implikacijų plėtojimas ir taikymas. Pavyzdžiui, žmogui X priklauso jo asmuo, jo 
darbas ir ūkis, kurį jis įdirbo ir kuriame augina kviečius. Kitam žmogui, Y, priklauso jo pagauta 
žuvis; trečiam žmogui, Z, priklauso jo išauginti kopūstai ir žemė, kurioje jie užaugo. Bet jeigu 
žmogui kas nors priklauso, tai jis turi teisę šią nuosavybę kam nors atiduoti arba su kuo nors ja 
mainytis, o po to kitas žmogus įgyja absoliučią teisę į nuosavybę. Iš šios išvestinės teisės į privačią 
nuosavybę kyla pamatinis laisvų susitarimų ir laisvosios rinkos ekonomikos pagrindimas. Tad jeigu 
X augina kviečius, tai jis gali ir veikiausiai sutiks mainyti dalį šių kviečių į dalį Y sugautos žuvies 
arba Z išaugintų kopūstų. Kadangi X ir Y (arba Y ir Z, arba X ir Z) sudaro savanorišką susitarimą 
mainytis nuosavybės teisėmis, tai nuosavybė po to tampa lygiai tokia pačia teisėta kito asmens 
nuosavybe. Jeigu X išmaino kviečius į Y žuvį, tai ta žuvis tampa X nuosavybe, su kuria šis gali 
daryti ką panorėjęs, o kviečiai lygiai taip pat tampa Y nuosavybe. 

Be to žmogus gali mainyti ne tik jam priklausančius materialius objektus, bet ir savo darbą, 
kuris, žinoma, taip pat jam priklauso. Tad Z gali parduoti savo darbo paslaugas ir mokyti ūkininko 
X vaikus mainais už dalį ūkininko produkcijos. 

Taip jau yra, kad laisvosios rinkos ekonomika ir iš jos plaukianti specializacija bei darbo 
pasidalijimas šiuo metu yra produktyviausia iš visų žmogui žinomų ekonomikos formų ir ji yra 
atsakinga už industrializaciją bei moderniąją ekonomiką, kurių pagrindu sukurta mūsų civilizacija. 
Tai sėkmingas utilitaristinis laisvosios rinkos rezultatas, tačiau libertarui tai nėra pagrindinis 
motyvas remti šią sistemą. Pagrindinis motyvas yra moralinis ir jis kyla iš mūsų anksčiau pateiktos 
prigimtinėmis teisėmis pagrįstos privačios nuosavybės sampratos. Net jeigu būtų galima parodyti, 
kad despotizmo ir sistemiško intervencionizmo visuomenė yra produktyvesnė už tai, ką Adamas 
Smithas vadino prigimtinės laisvės sistema, libertarai vis tiek remtų pastarąją sistemą. Visa laimė, 
kad kaip ir daugelyje kitų sričių nauda ir moralė, prigimtinės teisės ir bendrasis klestėjimas eina 
koja kojon. 

Išplėtota rinkos ekonomika, kad ir kokia sudėtinga ši sistema atrodytų iš pirmo žvilgsnio, yra 
vien tik milžiniškas tinklas savanoriškų ir abiem pusėms sutartų mainų, tokių kaip matėme vykstant 
tarp kviečių ir kopūstų augintojų arba tarp ūkininko ir mokytojo. Tad kai už dešimties centų monetą 
perku laikraštį, įvyksta abipus naudingi mainai tarp dviejų asmenų: aš perduodu laikraščių 
pardavėjui dešimties centų monetos nuosavybę, o jis man perduoda laikraščio nuosavybę. Mes taip 
darome todėl, kad darbo pasidalijimo sąlygomis aš apskaičiuoju, kad laikraštis man yra vertingesnis 
už dešimties centų monetą, o laikraščių pardavėjas teikia pirmenybę ne laikraščiui, o monetai. Arba, 
dėstydamas universitete savo atlyginimą vertinu labiau negu galimybę atsisakyti dėstytojo darbo, o 
universiteto valdžia apskaičiuoja, kad galimybę gauti mano teikiamas dėstytojo paslaugas jie vertina 
labiau negu galimybę man nemokėti pinigų. Jeigu laikraščių pardavėjas už laikraštį reikalautų 50 
centų, galėčiau nuspręsti, kad laikraštis tokios kainos nevertas; lygiai taip pat, jeigu reikalaučiau 
patrigubinti mano dabartinį atlyginimą, tai galimas daiktas, kad universitetas atsisakytų mano 
paslaugų. 

Daugelis žmonių yra linkę pripažinti, kad nuosavybės teisės ir laisvosios rinkos ekonomika 
yra teisinga ir derama, sutikti, kad ūkininkas gali iš klientų imti už kviečius tiek, kiek jie sutinka 
mokėti, o darbininkas — tiek, kiek kiti sutinka mokėti už jo paslaugas. Tačiau jie piktinasi dėl vieno 
dalyko: paveldėjimo. Jeigu Willie Stargelas“ yra dešimt kartų geresnis ir našesnis beisbolo žaidėjas 

už Jho Jacką, tai jie pripažįsta, jog W. Stargelas teisingai uždirba dešimteriopai daugiau už jį, tačiau 
jie klausia: kaip pagrįsti tai, kad kas nors, kieno vienintelis nuopelnas yra būti Rokfellerių vaiku, 
paveldi daug daugiau turtų nei tas, kuris gimė Rothbardu šeimoje? Libertarizmas teigia, kad 
atsakymo reikia ieškoti ne žvelgiant į gavėja, ne į Rockfellerių arba Rothbardų vaiką, o į davėją - į 
savo palikimą skiriantį žmogų. Juk jeigu Smithas, Jhonsas ir W. Stargelas turi teisę į savo darbą ir 
nuosavybę,o taip pat teisę šią nuosavybę išmainyti į panašiai įgytą kitų žmonių nuosavybę, tai jie 
turi ir teisę atiduoti savo nuosavybę kam panorėję. Žinoma didžioji dalis tokių dovanų yra 
nuosavybės savininkų dovanos savo vaikams — žodžiu, palikimas. Jeigu W. Stargelui priklauso jo 
darbas ir šiuo darbu uždirbami pinigai, tai jis turi teisę šiuos pinigus atiduoti kūdikiui Stargelui. 

Tad šiuolaikinėje laisvosios rinkos ekonomikoje ūkininkas maino savo kviečius į pinigus; 
kviečius perka malūnininkas, kuris juos apdoroja ir perdirba į miltus; malūnininkas miltus parduoda 
duoną kepančiam kepėjui; kepėjas duoną parduoda didmenininkui, kuris parduoda ją 
krautuvininkui, o šis galiausiai ją parduoda vartotojui. Kiekviename šio kelio žingsnyje gamintojas 
gali mainais į pinigus samdyti darbininkų darbo paslaugas. Pinigų įvedimas į šią lygtį yra 
sudėtingas procesas, tačiau turi būti aišku, kad pinigų naudojimas yra iš principo lygiavertis bet 
kokiai į kviečius, miltus ar ką kitą mainomai prekei. Vietoje pinigų mainomąja gėrybe galėtų būti 
audeklai, geležis ar kas nors kita. Kiekvienas žingsnis yra susitarimas dėl abiem pusėms naudingo 
apsikeitimo nuosavybės teisėmis ir tokio sandorio įvykdymas. 

Dabar esame pasirengę suprasti kaip libertaras apibrėžia „laisvės“ sąvoką. Laisvė yra toji 
sąlyga, kai nesikišama į asmens nuosavybės teises į savo kūną ir teisėtą materialų turtą, kai prieš jį 
nenaudojama agresija. Kito žmogaus nuosavybę pavogęs žmogus kišasi į aukos laisvę ir ją riboja, 
lygiai kaip žmogus, kuris trenkia kitam žmogui per galvą. Laisvė ir nevaržomos nuosavybės teisės 
eina išvien. Kita vertus, libertarui nusikaltimas yra agresyvus veiksmas prieš žmogaus nuosavybę, 
tiek jo paties asmenyje, tiek į jam priklausančius materialius objektus. Nusikaltimas yra smurtinis 
kišimasis į žmogaus nuosavybę, tad ir laisvę. Vergija — laisvės priešybė — yra padėtis, kai vergas 
visai arba beveik visai neturi teisės į nuosavybę savo paties asmenyje; jo asmenį ir jo gaminius 
sistemiškai jėga nusavina jo šeimininkas. 

Tad libertaras, žinoma, yra individualistas, bet ne egalitaristas. Vienintelė jo ginama 
„lygybė“ yra visų žmonių lygios teisės į savo asmens nuosavybę, į nenaudojamų išteklių, kuriuose 
jis „įsikuria“, nuosavybę ir į kitų žmonių nuosavybę, kurią įgijo arba per savanoriškus mainus, arba 
kaip dovaną. 


Nuosavybės teisės ir „žmogaus teisės“ 


Liberalai paprastai pripažįsta, kad kiekvienas individas turi teisę į „asmens laisvę“, į laisvę 
mąstyti, kalbėti, rašyti ir užsiimti tokiais asmeniniais „mainais“ kaip lytiniai santykiai tarp 
„sutinkančių suaugusiųjų“. Žodžiu, liberalai mėgina išsaugoti individo teisę į savo kūną, bet neigia 
individo teisę į „nuosavybę“, t. y. teisę būti materialių objektų savininku. Iš čia kyla tipiška 
liberalioji dichotomija tarp „žmogaus teisių“, kurias jis siekia išsaugoti, ir „nuosavybės teisių“, 
kurias jis atmeta. Tačiau, anot libertarų, jos yra neatsiejamai susijusios; galima išsaugoti tik arba 
abi, arba nė vienos. 

Imkime, pavyzdžiui, liberalų socialistą, teigiantį, kad visos „gamybos priemonės“ turi 
priklausyti valstybei, tačiau siekiantį išsaugoti „žmogaus“ teises į žodžio ir spaudos laisvę. Kaip 

naudotis šiomis „žmogaus“ teisėmis, jeigu visuomenę sudarantiems individams nepripažįstamos 
nuosavybės teisės? Pavyzdžiui, kaip galima naudotis teise į laisvą spaudą jeigu valdžiai priklauso 
visas laikraštinis popierius ir visos spaustuvės? Jeigu valdžiai priklauso visas laikraštinis popierius, 
tai ji neišvengiamai turi teisę ir galią jį skirstyti, ir jeigu valdžia nuspręstų kuriam nors žmogui 
popieriaus neskirti, tai jo „teisė į laisvą spaudą“ skambėtų kaip grynas farsas. O kadangi valdžia turi 
kažkaip paskirstyti popierių, kurio visiems nepakanka, tai, pavyzdžiui, mažumų arba „ardytojų“ 
antisocialistų teisė į laisvą spaudą bus visiškai ignoruojama. Tą pati galima pasakyti apie „teisę į 
laisvą žodį“, jeigu visos susirinkimų salės priklausytų valdžiai ir ji šias sales skirstytų kaip tinkama. 
Arba, pavyzdžiui, jeigu Sovietų Rusijos valdžia, būdama ateistinė, nuspręstų neskirti išteklių macų 
gamybai, tai žydų ortodoksų „religijos laisvė“ taptų farsu; bet sovietų valdžia visada galėtų 
atsikirsti, kad Žydai ortodoksai yra menka mažuma, ir kad kapitalinė įranga neturi būti skiriama 
macų gamybai. 

Esminis liberalaus „žmogaus teisių“ ir „nuosavybės teisių“ skyrimo trūkumas yra tai, kad 
žmonės tokiu atveju laikomi bekūnėmis abstrakcijomis. Jeigu žmogus turi teisę į nuosavybę savo 
paties asmenyje, teisę kontroliuoti savo gyvenimą, tai realiame pasaulyje jis taip pat turi turėti teisę 
palaikyti savo gyvybę dorodamasis su ištekliais ir juos perdirbdamas; jam turi galėti priklausyti 
žemė, ant kurios jis stovi, ir ištekliai, kuriuos jis turi naudoti. Žodžiu, kad išsaugotų savo „žmogaus 
teises“ — arba nuosavybę savo paties asmenyje — jis taip pat turi turėti nuosavybės teises į 
materialųjį pasaulį, į savo gaminius. Nuosavybės teisės yra žmogaus teisės ir jos yra būtinos toms 
žmogaus teisėms, kurias liberalai mėgina palaikyti. Žmogaus teisės į spaudos laisvę priklauso nuo 
žmogaus teisių į privačią laikraštinio popieriaus nuosavybę. 

Tiesą sakant, nėra žmogaus teisių kurios skirtųsi nuo nuosavybės teisių. Žmogaus teisė į 
laisvą žodį yra paprasčiausia nuosavybės teisė išsinuomoti iš savininkų susirinkimų salę arba 
pačiam ją turėti; žmogaus teisė į laisvą spaudą yra nuosavybės teisė pirkti medžiagas ir tada 
spausdinti skrajutes arba knygas ir pardavinėti jas tiems, kurie sutinka pirkti. Šalia nuosavybės 
teisių, kurias kiekvienu konkrečiu atveju galima išvardinti, nėra jokios papildomos „teisės į žodžio 
laisvę“ arba laisvą spaudą. Be to, atrandant ir identifikuojant tuo atveju paliečiamas nuosavybės 
teises galima išspręsti visus galinčius iškilti tariamus teisių konfliktus. 

Pavyzdžiui, pasvarstykime klasikinį pavyzdį, kuriuo remdamiesi liberalai paprastai skelbia, 
kad asmens teisė į laisvą žodį turi būti ribojama vardan viešojo intereso: garsiąją teisėjo Sherlocko 
Holmeso frazę, kad niekas neturi teisės pilname žmonių teatre melagingai šaukti „Gaisras!“ 
Ch. Holmesas ir jo sekėjai nuolat naudoja šį pavyzdį siekdami įrodyti neva visos teisės yra tik 
santykinės ir preliminarios, o ne tikslios ir absoliučios. 

Tačiau šiuo atveju problema yra ne tai, kad teisių negalima pernelyg išplėsti, o tai, kad šis 
atvejis aptariamas ne nuosavybės teisių, 0 neapibrėžtais ir miglotais „žodžio laisvės“ terminais. 
Vyrukas, kuris pilname žmonių teatre melagingai šaukdamas „Gaisras!“ sukėlė neramumus, būtinai 
yra arba teatro savininkas (arba savininko atstovas), arba mokantis klientas. Jeigu jis yra savininkas, 
tai jis apgavo savo klientus. Jis paėmė jų pinigus mainais į pažadą parodyti filmą arba vaidinimą, o 
dabar vietoj to melagingai šaukdamas „Gaisras!“, sužlugdo renginį ir nutraukia peržiūrą. Taip jis 
sulaužo sutarties įsipareigojimus ir pavagia savo klientų nuosavybę — pinigus — pažeisdamas jų 
nuosavybės teises. 

Kita vertus tarkime, kad šaukiantysis yra klientas, o ne savininkas. Tokiu atveju jis pažeidžia 
teatro savininko, o tuo pačiu ir kitų už peržiūrą sumokėjusių svečių teises. Kaip svečias, jis įžengia į 
nuosavybę su tam tikromis sąlygomis, tarp jų jis turi pareigą negadinti savininko turto ir netrukdyti 

savininko parengtai peržiūrai. Todėl jo piktavališkas veiksmas pažeidžia teatro savininko ir visų 
kitų klientų nuosavybės teises. 

Taigi, žmogaus, melagingai šaukiančio ,Gaisras!“, atveju nėra reikalo apriboti individualias 
teises. Individų teisės lieka absoliučios, bet jos yra nuosavybės teisės. Vyrukas, pilname žmonių 
teatre piktavališkai šaukiantis „Gaisras!“, tikrai yra nusikaltėlis, tačiau ne todėl, kad jo taip 
vadinama teisė į žodžio laisvę turi būti pragmatiškai apribota vardan taip vadinamo viešojo gėrio; 
jis yra nusikaltėlis todėl, kad aiškiai ir akivaizdžiai pažeidė kito asmens nuosavybės teises. 


Versta iš Murray N. Rothbard. For a New Liberty: The Libertarian Manifest. Auburn, Alabama, 
2006 [1973], p. 27-45 

Utilitarizmo fiasko 


Dar visai neseniai laisvosios rinkos ekonomistai skyrė mažai dėmesio tam, kuo iš tikrųjų 
mainomasi jų taip uoliai propaguojamoje rinkoje. Pasinėrę į laisvosios prekybos, verslo, investicijų 
ir kainų sistemos veikmę bei jų privalumų analizę ekonomistai paprastai nepastebi, kuo mainomasi 
rinkoje. Iš akių jie pameta faktą, kad tai, kuo iš tikrųjų mainomasi, kai dešimt tūkstančių dolerių 
iškeičiami į automobilį ar vienas doleris į gimnastikos lanką, yra nuosavybės teisė 1 kiekvieną iš šių 
gėrybių. Žodžiu, kai už vieną dolerį perku lanką, tai iš tikrųjų savo nuosavybės teisę į tą dolerį 
išmainau į nuosavybės teisę į lanką; krautuvininkas atlieka priešingą veiksmą.?* Tačiau tai reiškia, 
kad įprastos ekonomistų pastangos būti wertfrei [vertybiškai neangažuotais] ar bent jau apsiriboti 
prekybos ir mainų procesų propaganda, negali būti sėkmingos. Juk tam, kad aš ir krautuvininkas 
galėtume iš tiesų laisvai, be prievartinio trečiųjų šalių kišimosi, išmainyti dolerį į lanką, šie 
ekonomistai turėtų skelbti, kad mano pradinė nuosavybės teisė į dolerį ir krautuvininko nuosavybės 
teisė į lanką yra teisinga ir tikra. 

Tam, kad ekonomistas galėtų pasakyti, kad X ir Y gali laisvai, netrukdant trečiosioms 
šalims, išmainyti gėrybę A į gėrybę B, jis taip pat turi pasakyti, kad prekė A teisėtai ir tikrai 
priklauso individui X, o prekė B teisėtai priklauso individui Y. Vadinasi, ekonomistas, priklausantis 
laisvosios rinkos šalininkams, privalo turėti nuosavybės teisių teisingumo teoriją; jis negali sakyti, 
kad gėrybė A tikrai priklauso individui X, kartu nepripažindamas kokios nors tokią nuosavybę 
pagrindžiančios teisingumo teorijos. 

Tarkime, kad ruošdamasis įsigyti patikusį lanką sužinau, jog krautuvininkas tą lanką pavogė 
iš Z. Net tariamai wertfrei ekonomistas jau negalėtų toliau atsainiai remti siūlomus nuosavybės 
teisių mainus tarp manęs ir krautuvininko. Juk dabar žinome, kad krautuvininko Y nuosavybės teisė 
yra netikra ir neteisėta, tad jį reikia priversti grąžinti lanką tikrajam savininkui Z. Tokiu atveju 
ekonomistas, kadangi jis turi pripažinti, kad iš tikrųjų teisė į lanką priklauso Z, tegali pripažinti 
mainus tarp manęs ir Z, o ne manęs ir Y. 

Turime dvi nesuderinamas pretenzijas į lanko nuosavybę. Jeigu ekonomistas pripažįsta, kad 
tik Z gali parduoti lanką, tai jis implicite sutinka, kad Z pretenzija į lanką yra teisingą, o Y — 
neteisinga. Ir net jeigu jis ir toliau pripažįsta Y teisę jį parduoti, tai jis implicite laikosi kitos 
nuosavybės teisių teorijos: būtent, kad vagystė yra pateisinama. Kad ir kaip jis pasirinktų, 
ekonomistas negali išvengti sprendimo dėl pasirenkamos nuosavybę grindžiančios teisingumo 


53 Ekonomistai neskiria deramo dėmesio už mainų slypinčioms nuosavybės teisėms, kurių svarbą pabrėžė socialinis 
filosofas Spenceris Heathas. Taigi, „[tlik tie daiktai, kurie mums priklauso, gali būti mainomi arba naudojami kaip 
paslaugų teikimo ar mainų priemonė. Šie mainai nėra pergabenimas; tai nuosavybės teisės perdavimas. Tai yra 
socialinis, o ne fizinis procesas.“ Spencer Heath, Citadel, Market, and Altar. Baltimore, Md.: Science of Society Foundation, 
195), p. 48. 

teorijos. Be to, ekonomistui paskelbus neteisybę ar vagystę, ir pripažinus Z nuosavybę, jo darbas 
nesibaigia. O kuo pagrindžiama Z teisė į lanką? Ar vien tuo, kad jis nėra vagis? 

Pastaraisiais metais laisvosios rinkos šalininkai - Ronaldas Coase'as ir Haroldas Demsetzas 
— ėmėsi pastangų atstatyti pusiausvyrą ir sutelkė savo dėmesį į tai, kaip rinkos ekonomikai svarbu 
aiškiai ir tiksliai nuosavybės teises demarkuoti. Jie parodė, kad ši demarkacija yra svarbi paskirstant 
išteklius ir užkertant kelią dėl individų veiksmų primetamoms nepageidaujamoms „išoriniams 
kaštams“ bei jas kompensuojant. Tačiau R. Coase'as ir H. Demsetzas nepasiūlė nuosavybės teisių 
teisingumo teorijos. Tiksliau sakant, jie pasiūlė dvi teorijas: vieną, jog „visiškai nesvarbu“ kaip 
paskirstamos nuosavybės teisės, svarbu tik tai, kad jų paskirstymas būtų griežtas; ir kitą, jog teisės 
turi būti paskirstomos siekiant minimizuoti „visuminius socialinių transakcijų išlaidas“, nes jų 
minimizavimas esąs wertfrei būdas pasitarnauti visai visuomenei. 

Čia nėra vietos detaliai R. Coase*o ir H. Demsetzo kriterijų kritikai. Pakaks. Pasakyti, kad 
kai dėl nuosavybės teisių į tą patį žemės sklypą nesutaria gyvulių augintojas ir žemdirbys, tai net 
jeigu skirstant išteklius nuosavybės teisių paskirstymas būtų „visiškai nesvarbus“ (ką taip pat 
galima ginčyti), jis yra neabejotinai bus svarbus gyvulių augintojui ir žemdirbiui. Ir antra, 
neįmanoma įvertinti „visuminių transakcinių išlaidų“ jeigu suvokiame, kad visos išlaidos yra 
subjektyvios, todėl intersubjektyviai jų palyginti negalima.?* Čia svarbu tai, kad R. Coase'as ir H. 
Demsetzas, kartu su visais kitais ekonomikos utilitaristais, pripažįstančiais laisvąją rinką, tiesiogiai 
ar numanomai palieka valdžiai galią apibrėžti ir paskirstyti teises į privačiąją nuosavybę. 

Keista, kad ekonomistai utilitaristai, paprastai itin skeptiškai žiūrintys į valdžios 
intervencijas, mielai sutinka valdžios rankose palikti patį rinkos proceso pamatą — nuosavybės teisių 
apibrėžimą ir paskirstymą. Manytina, kad jie taip elgiasi todėl, kad patys neturi nuosavybės teisių 
teisingumo teorijos, tad nuosavybės teisių paskirstymo naštą perkelia valdžiai. Taigi, jeigu 
Smithas, Jhonsas ir Donas kiekvienas turi nuosavybė ir ketina mainytis teisėmis į ją, utilitaristas 
paprasčiausiai teigia: jeigu šios teisės yra teisėtos (t. y. jeigu valdžia joms pritaria), tai jas laikome 
pagrįstomis. Tik jeigu kas nors pažeidžia valdžios nustatytą teisėtumo apibrėžimą (pavyzdžiui, 
vagiliaujantis krautuvininkas Y), tai utilitaristai yra pasirengę sutikti tiek su bendru, tiek ir su 
valdžios požiūriu, kad tam tikri veiksmai yra neteisingi. Vadinasi utilitaristams ir vėl nepavyksta 
išvengti nuosavybės teisingumo teorijos. Tiesą sakant, jie turi tokią teoriją, tačiau ji akivaizdžiai 
primityvi: teisinga yra tai, ką valdžia apibrėžia kaip teisėtą. 

Čia, kaip ir daugelyje kitų socialinės filosofijos sričių, matome, kad utilitaristai, siekdami 
savo tuščio tikslo būti wertfrei, ,„moksliškai“ išsižadėdami bet kokios teisingumo teorijos, iš tiesų 
tokią teoriją turi: būtent — pritaria bet kuriai procedūrai, pagal kurią valdžia paskirsto nuosavybės 
teises. Be to, pastebime, kad, kaip ir daugeliu kitų atvejų, tuščiai siekdami išlikti wertfrei utilitaristai 
galiausiai teisingumu laiko bet kokią valdžios nustatytą tvarką; t. y. aklai gina status guo.“? 

Aptarkime utilitaristų pritarimą valdžios vykdomam nuosavybės teisių paskirstymui. Ar šiuo 
pritarimu įmanoma bent iš dalies pasiekti utilitaristinį griežto ir tikslaus nuosavybės teisių 
paskirstymo tikslą? Tarkime, kad valdžia pripažįsta jau egzistuojančias Smitho, Jhonso ir Dono 
teises į jų nuosavybę. Valdžios grupuotė sugalvoja atimti šias teises ir nuosavybę perskirstyti Ronui, 
Braunui ir Robinsonui. Šio sumanymo priežastimi galėtų būti kokia nors socialinė teorija ar netgi 


54 Neseniai kaštų subjektyvumą puikiai išryškino James M. Buchanan, Cost and Choice. Chicago: Markham, 1969. 


55 Tuo nenoriu pasakyti, kad socialinių mokslų ar ekonominė analizė negali būti wertfrei, o tik tai, kad bet koks, nors ir 
menkiausias, mėginimas analizę taikyti politinėje arenoje turi apimti ir implikuoti kokią nors etinę poziciją. 

paprasčiausias faktas, kad Ronas, Braunas ir Robinsonas turi daugiau politinės galios nei pradinė 
savininkų trijulė. Laisvosios rinkos ekonomistų ir kitų utilitaristų reakcija į šį siūlymą yra 
nuspėjama: jie jam priešinsis remdamiesi tuo, kad į pavojų statomas visuomenei labai naudingas 
nuosavybės teisių apibrėžtumas ir tvarumas. Sakykime, kad valdžia, nekreipdama dėmesio į mūsų 
utilitaristų protestus, vis vien įvykdo savo sumanymą ir perskirsto nuosavybės teises. Dabar valdžia 
tikraisiais ir teisėtais savininkais laiko Roną, Brauną ir Robinsoną, o bet kokias pradinės trijulės 
pretenzijas į šią nuosavybę laiko netinkamomis ir neteisėtomis, o gal net ardomosiomis. Kaip mūsų 
utilitaristai reaguos dabar? 

Kadangi utilitaristai savąją nuosavybės teisingumo teoriją grindžia vien tuo, ką valdžia 
paskelbia esant teisėta, turėtų būti aišku, kad jie niekaip negali pagrįsti raginimų grąžinti aptariamą 
nuosavybę jos pradiniams savininkams. Nori jie to ar nenori, kad ir kokį priešinimąsi jie jaustų 
širdyje, jiems tenka paprasčiausiai pripažinti naują valdžios apibrėžtą ir pripažintą nuosavybės 
teisių paskirstymą. Utilitaristai turi pritarti ne tik nuosavybės teisių, bet ir visam kitam status guo, 
kad ir kaip dažnai valdžia nuspręstų keisti ir perskirstyti tokias teises. Be to, atsižvelgdami į istorinę 
patirtį galime sakyti, kad patikėti valdžiai saugoti nuosavybės teises yra tarsi lapei patikėti saugoti 
vištidę. 

Akivaizdu, kad utilitaristų ir laisvosios rinkos ekonomistų tariama laisvosios rinkos ir 
nuosavybės teisių gynyba iš tiesų yra labai nepatikima. Stokodami valdžios imprimatur 
peržengiančios teisingumo teorijos utilitaristai tegali taikstytis su kiekvienu valdžios vykdomu 
perskirstymu šiam jau įvykus, kad ir kokie dirbtiniai, skuboti ar politiškai motyvuoti būtų šie 
pakeitimai. Kadangi jie nenubrėžia jokių aiškių ribų valdiškam nuosavybės perskirstymui, 
utilitaristai galiausiai patys negali pasiūlyti jokios realios nuosavybės teisių apsaugos. Kai valdžia 
gali greitai ir savavališkai pakeisti nuosavybės apibrėžimus, jie patys negali garantuoti ilgalaikio 
nuosavybės teisių tikrumo; netgi jų siekiamo socialinio ir ekonominio efektyvumo.““ Visa tai 
implikuoja utilitaristų kalbos apie tai, kad bet kuri laisvoji ateities visuomenė turės vadovautis tais 
nuosavybės teisių apibrėžimais, kuriuos tuo metu pripažins valdžia. 

Pasvarstykime hipotetinį pavyzdį, rodantį utilitaristinio privačios nuosavybės gynimo 
žlugimą. Tarkime, kad valdžią kas nors įtikina, jog būtina įkurti laisvosios rinkos (laissez faire ) 
visuomenę. Tačiau prieš pasileisdama ji perskirsto nuosavybes teises taip, kad visą Niujorko 
teritoriją paskelbia Rokefellerių, o Masačūsetsą — Kennedy šeimos nuosavybe ir t. t. Po to ji 
išsiskirsto, tad ateina galas mokesčiams ir bet kokioms kitoms valdžios kišimosi 1 ekonomiką 
formoms. Tačiau nors mokesčiai bus panaikinti, Rokefellerių, Keneddy ir kitos šeimos ir toliau 
diktuos sąlygas visiems dabartinės „jų“ teritorijos gyventojams, išieškodamos iš jų tai, kas dabar 
vadinama „nuoma“.?" Nesunku suprasti, kad mūsų utilitaristai neturi jokios intelektualinės 
amunicijos, leidžiančios mesti iššūkį šiai naujai tvarkai; tiesą sakant, jie turėtų Rokfellerių, 
Keneddy ir kitų valdas pripažinti privačia nuosavybe verta tokios pat pagarbos kaip ir tos įprastos 
nuosavybės teisės, kurias jie pripažino dar prieš kelis mėnesius. Taip nutinka todėl, kad utilitaristai 
neturi nuosavybės teisingumo teorijos, tenkindamiesi bet kokio egzistuojančio status guo 
pripažinimu. 


E Apie visos įstatyminės teisės savavališkumą ir netvirtumą žr., Bruno Leoni, Freedom and the Law. Los Angeles: Nash, 
1972. 

57 Žinoma, čia nesiekiama kritikuoti bet kokios nuomos per se, bet vien tik suabejoti iš valdžios vykdomos prievartos 
išvedamų nuosavybės (šiuo atveju žemės valdų) teisių teisėtumu. 

Pasvarstykime dar ir tai, kaip utilitaristas laisvės šalininkas save groteskiškai įvaro į kampą 
vergovės institucijos atžvilgiu. Svarstydamas vergovės instituciją ir tą „laisvąją“ rinką, anksčiau 
egzistavusią perkant, parduodant ir išnuomojant vergus, vien teisiniu nuosavybės apibrėžimu 
besikliaująs utilitaristas negali nepritarti vergijai, kadangi vergvaldžiai savo teisę į vergus įgydavo 
teisėtai ir sąžiningai. Akivaizdu, jog pritarimas „laisvajai“ vergų rinkai rodo, kad utilitaristų 
naudojamos nuosavybės sąvokos yra netinkamos ir kad norint padėti pamatus nuosavybės teisėms 
bei dabartinių oficialių nuosavybės teisių kritikai reikalinga teisingumo teorija. 


Nuosavybės teisingumo teorijos link 


Utilitarizmas negali būti traktuojamas kaip nuosavybės teisių arba, a fortiori, laisvosios 
rinkos ekonomikos pagrindas. Reikia sukurti tokią teisingumo teoriją, kuri nepriklausytų nuo 
valdiško nuosavybės teisių paskirstymo ir galėtų būti tokio paskirstymo kritikos pagrindas. Žinoma, 
čia galiu pateikti tik metmenis to, ką laikau teisinga nuosavybės teisių teisingumo teorija. Ši teorija 
remiasi dviem pamatinėmis prielaidomis: (1) kiekvienas individas turi absoliučią nuosavybės teisę į 
savo asmenį, į savo kūną — ji gali būti vadinama nuosavybės savo paties asmenyje teise (right of 
self-ownership); ir (2) kiekvienas individas, kuris pirmasis aptinka nepanaudotus materialius 
išteklius ir tada panaudodamas savo jėgas užima ar pertvarko tuos išteklius, turi absoliučią teisę į 
materialią nuosavybę. Tai galima vadinti naujakurystės principu (homestead principle) - atveju, kai 
kas nors, Johno Locke'o žodžiais, „susieja savo darbą“ su nepanaudotais ištekliais. Tegul šiuos 
principus apibendrina pats Locke'as: 


[...] kiekvienas žmogus turi “nuosavybę" — savo paties “asmens nuosavybę“. Niekas, 
išskyrus jį patį, neturi į ją teisės. Galime sakyti, kad jo kūno ir rankų „darbas“ tikrai 
priklauso jam pačiam. Todėl, kai jis ištraukia kokį nors daiktą iš tos būklės, kurią 
gamta jam suteikė ir kuri jį palaiko, tai jis susieja jį su savo darbu, prideda jį prie to, 
kas yra jo, ir tokiu būdu paverčia jį savo nuosavybe. Daiktas, ištrauktas iš bendros 
gamtos suteiktos būklės ir pakeistas žmogaus darbo, įgyja tai, kas atima iš kitų žmonių 
jų bendrą teisę į jį.?* 


Panagrinėkime pirmąjį principą — teisę į nuosavybę savo paties asmenyje. Šis principas 
teigia kiekvieno žmogaus absoliučią teisę, dėl to, kad jis (arba ji) yra žmogiškoji būtybė, turėti 
„savo valdžioje“ savo kūną; t. y. valdyti šį kūną be prievartinio kišimosi. Žmogaus prigimčiai 
būdinga tai, kad kiekvienas individas, norėdamas išgyventi ir klestėti, naudodamasis savo protu turi 
įgyti žinių apie save ir pasaulį, pasirinkti savo vertybes ir tikslus bei priemones, tad nuosavybės į 
savo paties asmenį teisė kiekvienam individui leidžia užsiimti šia gyvybiškai svarbia veikla be 
prievartinių kliudymų ir apribojimų. 

Dabar aptarkime alternatyvas — kiekvieno žmogaus teisės į savo asmenį nepripažinimo 
padarinius. Yra tik dvi alternatyvos: arba (1) tam žmonių tikra klasė A turi teisę būti kitos klasės B 
savininke, arba (2) kiekvienas turi teisę į lygią procentinę nuosavybės dalį į kiekvieną kitą. Pirmoji 
alternatyva implikuoja, kad klasė A nusipelno teisę būti žmonėmis, o klasė B iš tikrųjų yra 


8 Džonas Lokas, Esė apie tikrąją pilietinės valdžios kilmę, apimtį ir tikslą. Vilnius: Mintis, 1992, p. 32, iš anglų kalbos vertė 
Algirdas Degutis. 

pusžmogiai ir todėl tokios teisės neturi. Kadangi iš tikrųjų jie yra žmogiškosios būtybės, pirmoji 
alternatyva neigdama vienos žmonių grupės prigimtines žmogaus teises prieštarauja pati sau. Be to 
leidimas klasei A būti klasės B savininke reikštų, kad pirmajai yra leidžiama antrąją išnaudoti ir 
pastarosios sąskaita gyventi parazituojant; tačiau, kaip sako ekonomika, pats šis parazitavimas 
žeidžia pamatinį ekonominio žmonių išlikimo reikalavimą: gamybą ir mainus. 

Antroji alternatyva, kurią galėtume vadinti dalyviniu komunalizmu (participatory 
communalism) arba komunizmu, teigia, kad kiekvienas žmogus turi turėti nuosavybės teisę į lygią 
procentinę bet kurio kito žmogaus dalį. Jeigu pasaulyje yra trys milijardai žmonių, tai kiekvienas jų 
turi teise būti vienos trimilijardosios kiekvieno kito asmens dalies savininku. Iš karto reikia 
pasakyti, kad šis idealas remiasi absurdiška prielaida, kad kiekvienas žmogus turi teisę būti bet 
kurio kito žmogaus dalies savininku, tačiau neturi teisės būti savo paties savininku. Antra, galime 
įsivaizduoti tokį pasaulį, kuriame joks žmogus nėra laisvas imtis kokio nors veiksmo be išankstinio 
visų kitų visuomenės narių pritarimo ar net įsakymo. Turėtų būti aišku, kad tokiame 
komunistiniame pasaulyje niekas negalėtų ką nors daryti ir žmonija greitai išnyktų. Bet jei pasaulis, 
kuriame žmonės neturi jokios teisės į save ir turi visas teises į kitus, žada žmonijai mirtį, tai bet 
kokie žingsniai šia kryptimi taip pat prieštarauja prigimtiniam teisingumui, nustatančiam, kas yra 
geriausia žmogui ir jo žemiškajam gyvenimui. 

Galiausiai, dalyvinio komunizmo pasaulis negali būti įgyvendintas praktikoje. Niekas nėra 
fiziškai pajėgus nuolatos sekti kiekvieną kitą žmogų ir tuo būdu įgyvendinti savo lygią procentinę 
nuosavybės į kiekvieną kitą žmogų teisę. Bet koks mėginimas praktiškai užtikrinti universalias ir 
lygias teises į kitus yra utopiškas ir neįmanomas, o kitų priežiūra ir tuo pačiu jų kontrolė bei teisė į 
juos būtinai atitektų specializuotai žmonių grupei, kuri tokiu būdu taptų „valdančiąja klase“. Taigi, 
bet koks mėginimas įgyvendinti komunistinę visuomenę automatiškai taptų klasiniu viešpatavimu ir 
būtume grąžinti prie pirmosios mūsų atmestos alternatyvos. 

Tad baigiame išvada, kad absoliučios, universalios teisės į savo asmenį prielaida yra 
pirmasis nuosavybės teisingumo principas. Šis principas, žinoma, automatiškai atmeta vergovę, 
kaip visiškai nesuderinamą su mūsų pirmine teise.?? 

Dabar pereikime prie sudėtingesnio atvejo — materialių objektų nuosavybės. Juk nors 
kiekvienas žmogus turi teisę į save, žmonės nėra plazdančios šmėklos. Jie nėra sau pakankamos 
būtybės — išgyventi ir klestėti jie gali tik dorodamiesi su juos supančia aplinka. Pavyzdžiui, žmonės 
turi stovėti ant žemės plotų. Tam, kad išgyventų, jie taip pat turi pertvarkyti gamtos teikiamus 
išteklius į vartojimo gėrybes, į objektus, tinkamesnius naudojimui ir vartojimui. Reikia auginti ir 
valgyti maistą, naudingąsias iškasenas iškasti ir paversti kapitalu, o galiausiai — naudingomis 
vartojimo gėrybėmis ir t. t. Kitaip tariant, žmogus turi būti ne tik savo asmens savininkas, bet taip 
pat ir materialių objektų, kuriuos jis galėtų valdyti ir naudoti. Tad kaip reikėtų paskirstyti šių 
objektų nuosavybės teises? 

Kaip pirmąjį pavyzdį aptarkime skulptorių, iš molio ir kitų medžiagų dirbantį meno kūrinį, 
ir tarkime, kad jis yra šių medžiagų savininkas, nekeldami klausimo apie šios nuosavybės 


59 Lygiai taip pat atmestinas ir groteskiškas profesoriaus Kennetho E. Bouldingo siūlymas, kuris, tiesą sakant, yra 
tipiškas į rinką orientuoto utilitaristinio ekonomisto siūlymas. Tai schema, pagal kurią valdžia kiekvienai motinai duoda 
leidimą turėti tik tam tikrą maksimalų skaičių vaikų, tačiau tada leidžia „laisvoje“ rinkoje parduoti ir pirkti šias teises į 
vaikus. Akivaizdu, kad šis planas neigia kiekvienos motinos teisę į savo pačios kūną. Bouldingo planą galima rasti 
Kenneth E. Boulding, The Meaning of the 20th Century. New York: Harper and Row, 1964. Plano aptarimą, žr., Edwin G. 
Dolan, TANSTAAFL: The Economic Strategy for Environmental Crisis. New York: Holt, Rinehart, and Winston, 1971, p. 64. 

pagrindimą. Svarstykime tokį klausimą: kas turėtų būti atsirandančio meno kūrinio savininkas? 
Skulptūra yra skulptoriaus kūrinys, tačiau ne ta prasme, kad jis medžiagą sukūrė de novo, bet ta, kad 
transformavo gamtos duotą medžiagą — molį — suteikdamas jai kitą formą, padiktuotą jo paties idėjų 
ir suformuotą jo paties rankomis ir jėgomis. Žinoma, susidūrus su taip pateiktu atveju retas sakytų, 
kad skulptorius neturi nuosavybės teisės į savo paties gaminį. Juk jeigu kiekvienas žmogus turi teisę 
į savo kūną ir jeigu norėdamas išgyventi jis turi dorotis su materialiais pasaulio objektais, tai 
skulptorius turi teisę į gaminį, kurį sukūrė savo jėgomis ir pastangomis, paversdamas jį tikru savo 
asmenybės tęsiniu. Susiedamas savo darbą su moliu jis ant neapdorotos žaliavos uždeda savo 
asmeninį spaudą. 

Kaip ir žmonių kūnų nuosavybės atveju, vėl turime tris alternatyvas: arba (1) pertvarkytojas, 
„kūrėjas“ turi nuosavybės teisę į savo kūrinį; arba (2) kitas žmogus ar žmonių grupė turi teisę jį 
nusavinti jėga be skulptoriaus sutikimo; arba (3) komunalinis sprendimas — kiekvienas pasaulio 
individas turi lygią, procentinę šios skulptūros nuosavybės dalį. Ir šįkart tik labai nedaugelis 
nepripažintų, kad jeigu skulptoriaus nuosavybę konfiskuotų vienas ar daugiau žmonių, ar net visas 
pasaulis, tuo būtų padaryta siaubinga neteisybė. Kokią teisę jie turi tai daryti? Kokią teisę jie turi 
nusavinti kūrėjo proto ir energijos produktą? (Kaip ir kūnų atveju, bet koks konfiskavimas pasaulio 
vardu ir šį kartą praktikoje išsigimtų į konfiskuotojų oligarchiją.) 

Tačiau skulptoriaus atvejis kokybiškai nesiskiria nuo visų kitų gamybos atvejų. Žmogus ar 
žmonės, iškasę molį ir pardavę jį skulptoriui, taip pat yra gamintojai; norėdami pasiūlyti naudingą 
gaminį jie irgi susieja savo idėjas, energiją ir savo technologinį išmanymą su gamtos duota žaliava. 
Kaip gamintojai, molio ar skulptoriaus įrankių pardavėjai taip pat susieja savo darbą su gamtinėmis 
žaliavomis perdirbdami jas į naudingesnes gerybes ir paslaugas. Todėl visi gamintojai turi 
nuosavybės teisę į savo gaminius. 

Materialios gamybos grandinė logiškai veda nuo vartojimo gerybių ir meno kūrinių prie 
pirmųjų gamintojų, gamtos duotoje žemėje rinkusių ar kasusių išteklius tam, kad pasitelkdami savo 
asmeninę energiją juos panaudotų ir perdirbtų. O žemės naudojimas logiškai veda atgal prie teisėtos 
nuosavybės, kuria mėgaujasi pirmieji prieš tai niekam nepriklausiusių, nenaudotų, pirmykščių, 
gamtos duotų išteklių naudotojai. Dar kartą pacituokime Locke'ą: 


Tas, kuris maitinasi gilėmis, susirinktomis po ąžuolu, ar obuoliais, nuskintais nuo 
medžių miške, be abejo, juos pasisavina. Niekas negali neigti, kad šis maistas yra jo. 
Dabar aš klausiu: kada jie ėmė priklausyti jam? Tada, kai jis juos suvirškino? Tada, 
kai juos suvalgė? Kai išvirė? Kai parsinešė namo? Kai juos surinko? Visiškai aišku, 
kad jeigu pirmasis surinkimas nepadarė jų nuosavybe, tai niekas daugiau to padaryti 
negali. Darbas atskyrė juos nuo to, kas visų. Jo darbas pridėjo jiems kažką daugiau, 
negu jie gavo iš gamtos, visų motinos, ir todėl jie tapo jo privačia teise. Ir kas galėtų 
pasakyti, kad jis neturėjo teisės šias giles arba obuolius pasisavinti, nes nebuvo gavęs 
visos žmonijos sutikimo? Ar tai vagystė — šitaip pasisavinti ką nors, kas priklauso 
visiems visiems? Jeigu toks sutikimas būtų privalomas, tai žmogus numirtų iš bado, 
nepaisant visos jam Dievo duotos gausos. [...] Antai žolė, kurią nuėdė mano arklys, 
velėna, kurią nukasė mano tarnas, ar rūda, kurią aš išsikasiau pats toje vietoje, į kurią 
aš turiu bendrą teisę kartu su kitais, tampa mano nuosavybe be kieno nors nurodymo 

ar sutikimo. Mano darbas, pakeisdamas jų buvusios bendros priklausomybės būklę, 
atidavė juos mano nuosavybėn.“" 


Jeigu kiekvienas žmogus yra savo asmens, tad ir savo darbo savininkas, ir jeigu iš to 
išplaukia, kad jam priklauso bet kokia materiali nuosavybė, kurią jis „sukūrė“ ar surinko iš anksčiau 
nenaudotos, niekam nepriklausiusios „prigimtinės būklės“, tai kaip atsakyti į logiškai galutinį 
klausimą: kas turi nuosavybės ar valdymo teisę į pačią žemę. Trumpai tariant, jeigu rinkėjas turi 
teisę į jo surenkamas giles ar uogas, o ūkininkas turi teisę į savo kviečių ar persikų derlių, tai kas 
turi teisę į žemę, kurioje visi šie dalykai auga? Šioje vietoje Henry George'as ir jo sekėjai, kurie 
pritartų ligšiolinei mūsų analizei, pasuka kitu keliu ir neigia, kad individai turi teisę būti žemės 
sklypų, plotų, kuriuose vyksta visa ši veikla, savininkais. Džordžistai teigia, kad nepaisant to, jog 
kiekvienas turi būti savo pagamintų ar sukurtų gėrybių savininkas, niekas neturi teisės tapti pačios 
žemės savininku, nes ją sukūrė Dievas arba gamta. Tačiau čia vėl susiduriame su trimis loginėmis 
alternatyvomis: arba žemė priklauso pionieriui, pirmajam naudotojui, žmogui, kuris pirmasis joje 
ėmėsi gamybos; arba ji priklauso grupei kitų; arba ji priklauso visam pasauliui ir kiekvienam 
žmogui priklauso lygi kiekvieno žemės akro procentinė dalis. Tai, kad H. George'as pasirenka 
paskutinįjį sprendimą, vargu ar išsprendžia jo moralinę problemą: juk jeigu žemė turi priklausyti 
Dievui arba gamtai, kodėl tokiu atveju kiekvieno pasaulyje esančio akro priklausymas visam 
pasauliui būtų moralesnis už individualios nuosavybės pripažinimą? Žinoma, ir šiuo atveju 
praktiškai neįmanoma, jog kiekvienas pasaulio žmogus vykdytų savo nuosavybės teisę į vieną 
trimilijardąją kiekvieno žemės paviršiaus akro dalį; praktiškai ne visas pasaulis būtų valdytojas ir 
savininkas, o tik nedaugelio oligarchija. 

Mūsų siūlomas žemės nuosavybės pagrindimas išvengia džordžistams iškylančių sunkumų 
ir yra toks pats, kaip ir bet kokio kito turto pradinės nuosavybės pagrindimas. Jau parodėme, kad 
joks gamintojas nekuria medžiagos; jis ima gamtos duodamą medžiagą ir pagal savo idėją ją 
perdirba savo pastangomis. Bet juk būtent tai daro pionierius — naujakurys — kai anksčiau nenaudotą 
žemę paverčia savo privačia valda. Lygiai kaip iš geležies rūdos plieną gaminantis žmogus perdirba 
šią rūdą pasitelkdamas savo išmanymą ir jėgas ar kaip tą patį daro geležies rūdą kasantis žmogus, 
taip tą daro ir naujakurys, sutvarkantis, aptveriantis, įdirbantis tą žemę ir joje ką nors statantis. 
Naujakurys irgi keičia gamtos dovanotos žemės pobūdį ir naudingumą įdėdamas į ją savo darbą ir 
asmenybę. Naujakurys yra toks pats teisėtas nuosavybės savininkas kaip skulptorius ar gamintojas; 
jis yra toks pats gamintojas kaip ir kiti. 

Be to, jeigu gamintojas neturi teisės į savo darbo vaisius, tai kas ją turi? Būtų sunku pagrįsti 
pakistaniečio naujagimio moralinę pretenziją, esą jam priklauso lygi procentinė ką tik kieno nors į 
kviečių lauką pertvarkyto Ajovos žemės sklypo dalis. Žinoma, tas pats galioja ir priešingu — Ajovos 
kūdikio ir pakistaniečių ūkio — atveju. Nepaliesta žemė yra nenaudojama ir niekam nepriklauso. 
Džordžistai ir kiti komunalistai gali tvirtinti, kad žemė iš tikrųjų priklauso visiems pasaulio 
gyventojams, tačiau jeigu ja kol kas dar niekas nepasinaudojo, tai tikrąja šio žodžio prasme niekas 
nėra jos savininkas ir niekas jos nevaldo. Naujakurys, pirmasis šios žemės naudotojas ir 
pertvarkytojas, yra žmogus, kuris pirmasis šį paprastą bevertį daiktą įtraukia į gamybą ir naudojimą. 
Sunku įsivaizduoti kaip gali būti teisinga iš jo atimti nuosavybę ir ją perduoti žmonėms, kurie 
niekada nebuvo nė per tūkstantį mylių priartėję prie šio sklypo ir kurie gal net nežino egzistuojant 


60 John Locke, Esė apie tikrąją pilietinės valdžios kilmę, apimtį ir tikslą, p. p. 32-33, iš anglų kalbos vertė Algirdas Degutis. 


TEISINGUMAS IR NUOSAVYBĖS TEISĖS 46 | 


nuosavybę, į kurią tariamai gali pretenduoti. Būtų dar sunkiau pripažinti, jog būtų teisinga, kad šios 
nuosavybės, atimtos iš kūrėjo ar naujakurio, kurio dėka šis produktas iš pradžių atsirado, savininku 
taptų grupė pašalinių oligarchų. 

Galiausiai, niekas negalėtų nieko gaminti atsietai nuo žemės: reikia bent jau stovimos vietos. 
Joks žmogus negali ką nors sukurti vien savo darbu: jam turi talkinti žemė ir kitos gamtinės 
žaliavos. Žmogus į pasaulį ateina turėdamas tik save ir aplink esantį pasaulį — gamtos jam duotą 
žemę ir jos išteklius. Jis ima šiuos išteklius ir pasitelkdamas savo darbą, protą ir energiją pertvarko 
juos į žmogui naudingesnes gėrybes. Todėl, jeigu individui negali priklausyti pradinė žemė, tai jam 
taip pat negali tikrąja šio žodžio prasme priklausyti jokie jo darbo vaisiai. Kadangi jo darbas yra 
neatskiriamai susietas su žeme, iš jo negalima atimti vieną, neatimant kitą. 

Mums rūpimas moralinis klausimas tampa dar aiškesnis nagrinėjant gyvūnų atvejį. Gyvūnai 
yra „ekonominė žemė“, nes jie yra pradiniai gamtos duoti ištekliai. Tačiau ar kas neigtų, kad arklį 
suradęs ir prisijaukinęs žmogus turi į jį visas teises? Ši teisė niekuo nesiskiria nuo rinkėjui paprastai 
pripažįstamų teisių į giles ir uogas. Bet juk ir žemės atveju naujakurys ima anksčiau buvusia 
laukine, neprijaukinta žemę ir produktyviai naudodamas ją sutramdo. Darbo susiejimas su žemės 
sklypais turi jam suteikti tokias pat nuosavybės teises, kaip ir gyvūnų atveju. 

Iš mūsų dviejų pamatinių aksiomų — kiekvieno nuosavybės savo paties asmenyje teisės ir 
kiekvieno teisės tapti anksčiau nenaudotų gamtinių išteklių, kuriuos jis pirmasis pasisavina ir 
pertvarko savo darbu, savininku — galima dedukuoti visą nuosavybės teisių pagrindimo sistemą. Juk 
jeigu kam nors tikrai priklauso žemės sklypas ir jo rastas ar sukurtas turtas, tai jis, žinoma, taip pat 
turi ir teisę tą turtą mainyti į kieno nors kito panašiai įgytą teisėtą turtą. Tai nusako laisvų mainų 
nuosavybe teisę, taip pat teisę atiduoti savo nuosavybę tam, kuris sutinka ją priimti. Taigi, individui 
X gali priklausyti jo paties asmuo, jo darbas ir jo įkurtas ūkis, kuriame jis augina kviečius, individui 
Y priklauso jo sugaunama žuvis, individui Z priklauso jo auginami kopūstai ir žemė, kurioje jie 
auga. Tada X turi teisę išmainyti dalį savo kviečių į dalį Y žuvų (jeigu Y sutinka) arba į Z kopūstus, 
o kai X ir Y laisvu susitarimu išmaino kviečius į žuvį, žuvis tampa teisingai įgyta X nuosavybe, su 
kuria jis gali daryti ką nori, o kviečiai lygiai taip tampa teisinga Y nuosavybe. Be to, žmogus gali 
mainyti ne tik jam priklausančius materialius objektus, bet ir savo paties darbą, kuris, žinoma, jam 
taip pat priklauso. Tad Z gali parduoti savo darbo paslaugas ir mokyti ūkininko X vaikus mainais į 
ūkininko produktus. 

Taigi, pateikėme laisvosios rinkos procesui būtinąjį nuosavybės teisių pagrindimą. Juk 
laisvosios rinkos ekonomika, kad ir kokia sudėtinga sistema ji iš pirmo žvilgsnio atrodo, yra ne kas 
kita, kaip platus tinklas savanoriškų ir sutartinų dvišalių nuosavybės mainų, tokių, kaip kviečių ir 
kopūstų augintojų arba ūkininko ir mokytojo. Šiuolaikinėje laisvosios rinkos ekonomikoje 
ūkininkas maino savo kviečius į pinigus. Kviečius perka malūnininkas, kuris juos apdoroja ir 
perdirba į miltus. Malūnininkas duoną parduoda didmenininkui, kuris parduoda ją krautuvininkui, o 
šis galiausiai ją parduoda vartotojui. Skulptorius perka molį iš molį kasančių arba perparduodančių 
gamintojų, 0 savo įrankius perka iš gamintojų, kurie, savo ruožtu, žaliavą perka iš geležies rūdos 
kasėjų. 

Pinigų įvedimas į šią lygtį yra sudėtingas procesas, tačiau turi būti aišku, kad pinigų 
naudojimas yra konceptualiai lygiavertis bet kokios į kviečius, miltus ar ką kitą mainomos 
naudingos prekės. Vietoje pinigų mainomąja gėrybe galėtų būti audeklai, geležis ar kas nors kita. 
Kiekvienas žingsnis yra susitarimas dėl abiem pusėms naudingo apsikeitimo nuosavybės teisėmis į 
prekes, paslaugas ar pinigus ir tokio sandorio įvykdymas. 

O kaip su kapitalo ir darbo santykiu? Čia yra toks pats atvejis, kai mokytojas parduoda savo 
paslaugas ūkininkui, darbininkas parduoda savo paslaugas geležies rūdos įsigijusiam gamyklininkui 
ar transportininkui, nusipirkusiam rąstu iš medkirčių. Kapitalisto funkcija — jis kaupia pinigus tam, 
kad galėtų įsigyti žaliavos ir anksčiau nei parduoda gaminį galutiniam klientui atsilyginti 
darbininkams. 

Daugelis žmonių, tarp jų ir tokie utilitaristiniai laisvosios rinkos gynėjai kaip Johnas 
Stuartas Millis, yra linkę sutikti, kad gamintojui pelnytai (o jei kalbame ne apie utilitaristus, tai ir 
teisėtai) priklauso jo darbo vaisiai. Tačiau dėl vieno dalyko jie spyriojasi: dėl paveldėjimo. Jeigu 
Robertas Clemente'as“ yra dešimt kartų geresnis ir našesnis beisbolo žaidėjas už Joshą Smithą, tai 
jie sutinka pripažinti, jog R. Clement'as teisingai uždirba dešimteriopai daugiau už jį, tačiau jie 
klausia: kaip pagrįsti tai, kad kas nors, kieno vienintelis nuopelnas yra gimti Rockfelleriu, paveldi 
daug daugiau turtų nei tas, kuris gimė Rothbardu? 

Į šį klausimą galima duoti keletą atsakymų. Pavyzdžiui, galima nurodyti pamatinį faktą, jog 
individai neišvengiamai gimsta skirtingomis sąlygomis, skirtingu laiku ir skirtingose vietose, 
skirtingiems tėvams. Dėl šios priežasties gimimo ir auginimo lygybė yra neįmanoma chimera. 
Tačiau mūsų nuosavybės teisių teisingumo teorijos kontekste atsakymo reikia ieškoti žvelgiant ne į 
gavėją, ne į mažąjį Rockefellerį ar Rothbardą, o į davėją — 1 savo palikimą skiriantį žmogų. Juk 
jeigu Smihtas, Johnsas ir R. Clemente'as turi teisę į savo darbą ir nuosavybę ir teisę šią nuosavybę 
išmainyti į panašiai įgytą kitų nuosavybę, tai jie taip pat turi teisę atiduoti savo nuosavybę bet kam, 
kam tik panorėtų. Svarbu ne paveldėjimo teisė, o palikimo teisė, kylanti iš teisės į nuosavybę. Jeigu 
R. Clemente'ui priklauso jo darbas ir šiuo darbu uždirbti pinigai, tai jis turi teisę šiuos pinigus 
atiduoti savo atžalai. 

Ginkluoti nuosavybės teisių teisingumo teorija pasinaudokime ja spręsdami daug ginčų 
keliantį klausimą, kaip turėtume traktuoti dabartines nuosavybės teises. 


Dabartinių nuosavybės teisių kritikos link 


Tarp tų, kurie gina laisvąją rinką ir laisvąją visuomenę yra utilitaristai, kurie, kaip ir galima 
tikėtis, nori įtvirtinti visas valdžios apibrėžtas dabartines nuosavybės teises. Tačiau jau matėme 
tokios pozicijos silpnumą. Aiškiausiai tai parodė vergovės atvejis, tačiau taip pat ir tai, kad jie (t. y. 
utilitaristai) pateisina bet kokius valdžios vykdomus konfiskavimo ar perskirstymo veiksmus, tarp 
jų ir hipotetinį visos valstijos teritorijos paskelbimą Kennedy ir Rockefellerių privačia valda. Kokio 
masto dabartinių teisių perskirstymo reikalautų mūsų nuosavybės teisingumo teorijos 
įgyvendinimas ar bet koks bandymas diegti ją praktikoje? Ar ne tiesą sako teigiantys, jog visos 
dabartinės nuosavybės teisės, ar bent jau teisės į žemę, yra valdžios dovanų ar prievartinio 
perskirstymo rezultatas? Ar teisingumo vardan nederėtų konfiskuoti visos nuosavybės? Ir kam šios 
teisės būtų suteiktos? 

Iš pradžių imkimės lengviausio atvejo: kai egzistuojanti nuosavybė pavagiama, ką pripažįsta 
tiek valdžia (todėl ir utilitaristai), tiek ir mūsų teisingumo teorija. Tarkime, kad Smithas iš Johnso 
pavogė laikrodį. Tokiu atveju nekyla sunkumų pareikalauti, kad Smithas atsisakytų laikrodžio ir 
atiduotų jį tikrajam savininkui Johnsui. Bet kaip su sudėtingesniais atvejais, kai dabartinės 
nuosavybės teisės yra įtvirtintos valstybei konfiskavus nuosavybę iš ankstesnės aukos? Taip gali 


* Robertas Clemente'as, 1934-1972) - garsus amerikiečių beisbolo žaidėjas - vert. past. 

nutikti ir su pinigais, ir juo labiau su teisėms į žemę, nes žemės sklypai yra pastovi, apibrėžta, 
fiksuota žemės paviršiaus dalis. 

Pavyzdžiui, valdžia prievarta (arba per mokesčius, arba iš naujo apibrėždama nuosavybę) 
atėmė iš Johnso žemę ar pinigus ir tą žemę atidavė Smithui, arba kitu atveju įteisino Smitho atliktą 
tiesioginę žemės konfiskaciją. Ką tokiu atveju sakytų mūsų teisingumo strategija? Kartu su 
įprastiniu požiūriu į nusikaltimus sakytume, kad agresorius ir neteisėtas savininkas Smithas turi būti 
priverstas atsisakyti nuosavybės teisės (arba į žemę, arba į pinigus) ir perduoti ją tikrajam 
savininkui Johnsui. Taigi, kai galima nustatyti savininką, kuriam turtas priklauso neteisėtai, ir auką 
arba savininką, kuriam turtas priklauso teisėtai, byla aiški: teisėtai priklausančios nuosavybės 
grąžinimas aukai. Žinoma, Smithui neturi būti kompensuojama už šį grąžinimą, kadangi sumokėti 
šią kompensaciją būtų neteisingai verčiama arba auka, arba visi mokesčių mokėtojai. Tiesą sakant, 
būtų daug daugiau pagrindo papildomai nubausti Smithą, tačiau čia nėra vietos plėtoti bausmės už 
nusikaltimus ir agresiją teoriją. 

Dabar aptarkime antrą atvejį, kai Smithas pavagia iš Johnso žemės sklypą, o Johnsas 
numiršta, tačiau palieka paveldėtoją — Johnsą II-jį. Tokiu atveju viskas kaip ir anksčiau: ir čia 
galima nustatyti, kad agresorius yra Smithas, o aukos paveldėtojas — Johnsas II-asis, kuriam dabar ši 
teisė teisingai priklauso kaip palikimas. Ir šiuo atveju Smithas turi būti priverstas atsisakyti žemės ir 
perduoti ją Johnsui II-ajam. 

Tačiau panagrinėkime trečiąjį — sudėtingesnį — atvejį. Smithas vėl yra vagis, tačiau Johnsas 
ir jo visa šeima bei palikuonys yra arba paties Smitho, arba natūralios įvykių kloties sunaikinti. 
Johnsas nepaliko testamento. Kas tokiu atveju turėtų nutikti nuosavybei? Pirmasis principas sako, 
kad Smithas, kadangi jis yra vagis, negali pasisavinti savo agresijos vaisių, tačiau tokiu atveju 
nuosavybė niekam nebepriklauso ir ją galima pasisavinti kaip ir bet kurią niekam nepriklausančią 
nuosavybę. Naujakurio principas gali būti taikomas tuomet, kai pirmasis naujai paskelbtos niekam 
nepriklausančios nuosavybės naudotojas ar gyventojas teisėtai ir deramai tampa savininku. 
Vienintelė sąlyga - Smithas, kadangi yra vagis, neturi teisės čia tapti naujakuriu.“' 

Dabar aptarkime ketvirtą atvejį, kuris yra svarbesnis svarstant teisių į žemę šiuolaikiniame 
pasaulyje klausimą. Smithas nėra vagis, jis taip pat negavo žemės tiesiogiai iš valdžios kaip 
dovanos, tačiau jo teisė kyla iš jo protėvio, kuris neteisingai pasisavino teisę į šią nuosavybę. 
Protėvis — vadinkime jį Smithu I-uoju — pavogė nuosavybę iš teisėto savininko Johnso I-ojo. Kas 
dabar turėtų disponuoti šia nuosavybe? Mūsų manymu, atsakymas priklauso tik nuo to, ar vis dar 
yra Johnso palikuonių — identifikuojamos aukos paveldėtojų. Sakykime, kad žemė teisėtai priklauso 
Smithui VI-am, tačiau Johnsas VI-asis vis dar yra gyvas ir gali būti identifikuotas. Tokiu atveju 
turėtume sakyti, kad nors Smithas VI-asis pats nėra vagis ir už tai negali būti baudžiamas, jo teisė į 
žemę, išvedama vien tik iš Smitho I-ojo palikimo, nepadaro jo tikru savininku ir todėl jis taip pat 
turi atsisakyti žemės ir be kompensacijos atiduoti ją Johnsui VI-ajam. 

Bet gali būti paprieštarauta: o ką daryti su patobulinimais, kuriuos Smithai II-VI galbūt 
padarė žemės sklypui? Ar Smithas VI-asis nenusipelno kompensacijos už šiuos jam teisėtai 
priklausančius priedus prie pradinės iš Johnso I-jo gautos žemės? Atsakymas priklauso nuo 
galimybės atskirti ir perkelti šiuos patobulinimus. Pavyzdžiui, Smithas pavagia iš Johnso automobilį 


61 Tokios teisės neturi ir valdžia. Čia nėra vietos išplėtoti mano požiūrį, kad valdžia niekada negali teisingai turėti 
nuosavybę. Čia pakaks pasakyti, kad valdžia savo įplaukas gauna per mokesčius iš gamybą, o ne užsiimdama gamyba ir 
todėl teisingos nuosavybės sąvoka jai niekada negali būti taikoma. 

ir parduodą jį Robinsonui. Kai automobilis surandamas, tai nors Robinsonas ir sąžiningai įsigijo jį 
iš Smitho, jis neturi daugiau teisių nei turėjo Smihtas, o šis jų neturėjo visiškai. Todėl jis turi 
automobilį be kompensacijos atiduoti Johnsui. (Būdamas apgautas Smihto Robinsonas turi mėginti 
gauti kompensaciją iš jo, o ne iš nukentėjusio Johnso.) Tačiau tarkime, kad Robinsonas per tą laiką 
patobulino automobilį. Atsakymas priklauso nuo to, ar šie patobulinimai yra atskiriami nuo paties 
automobilio. Pavyzdžiui, jeigu Robinsonas įstatė naują radijo imtuvą, kurio anksčiau nebuvo, tai jis, 
be abejo, turi teisę jį išsiimti prieš perduodamas automobilį Johnsui. Žemės atveju situacija yra 
panaši: jeigu Smithas VI-asis tiesiog pagerino pačią žemę ir neatskiriamai susiejo su ja savo 
išteklius, tai jis nieko negali padaryti, tačiau jeigu, pavyzdžiui, Smithas VI-asis arba jo protėviai ant 
tos žemės pastatė naujus pastatus, tai jis turi teisę prieš perduodamas žemę Johnsui VI-ajam šiuos 
pastatus nugriauti arba išsivežti. 

O ką daryti jeigu Smithas I-asis pavogė žemę iš Johnso I-ojo, tačiau visi jo palikuonys ir 
paveldėtojai yra dingę ir negali būti rasti? Koks turėtų būti šios žemės statusas? Remiantis 
naujakurystės principu teisėtu žemės savininku šiuo atveju tampa Smithas VI-asis, nes jis pats nėra 
vagis. Juk jeigu žemė „niekam nepriklauso“ ir gali būti pasisavinama, tai pats ją užėmęs ir 
naudojantis Smithas VI-asis naujakurystės pagrindu teisingai tampa teisėtu savininku. Be to, visi jo 
palikuonys būdami jo paveldėtojais įgyja aiškią ir tikrą teisę. 

Turėtų būti aišku, kad net jeigu galime parodyti, jog didžioji dalis dabartinių teisių į žemę 
kilo iš prievartos ir vagysčių, tai dabartiniai savininkai vis dėl to teisingai ir teisėtai yra savininkai 
su sąlyga, kad (a) jie patys nesivėlė į agresiją ir (b) negalima nustatyti pradinių aukų paveldėtojų. 
Dauguma dabartinių teisių į žemę atveju veikiausiai taip ir būtų. A fortiori, jeigu tiesiog nežinome, 
ar pradinė teisė į žemę buvo įgyta prievarta, tai naujakurystės principas dabartinius turto savininkus 
išteisina dėl įkalčių stokos ir tuo pačiu įtvirtina juos kaip teisingus ir tikruosius savininkus. Taigi, 
mūsų nuosavybės teisių teisingumo teorijos įtvirtinimas paprastai neves prie masiškų žemės valdų 
nuosavybės pasikeitimų. 

Mums Jungtinėse Valstijose gerokai pasisekė, nes čia iš esmės buvo išvengta nesiliaujančių 
pasikėsinimų į žemės nuosavybę. Tiesa, iš pradžių Anglijos karūna neteisingai suteikdavo teises į 
žemę jos palankumą turintiems asmenims (pavyzdžiui, apytiksliai Niujorko valstiją atitinkančią 
teritoriją atidavė Jorko hercogui), bet visa laimė, kad apdovanotieji buvo pakankamai suinteresuoti 
greitu pelnu, kad išdalintų savo žemes ir parduotų jas tikriesiems naujakuriams. Įsigijus savo žemes 
jų teisės tapo teisėtos ir tokios yra teisės tų, kurie jas iš jų paveldėjo ar nusipirko. Deja, vėliau 
Jungtinių Valstijų valdžia pareiškė pretenziją į visą nepanaudotą žemę kaip į valstybinę teritoriją ir 
ją neteisingai pardavė naujakurystės teisės nenusipelniusiems spekuliantams. Ilgainiui šie 
spekuliantai pardavė žemę tikriesiems naujakuriams ir nuo to laiko teisė į žemė yra derama ir 
teisėta.“ 

Pietų Amerikoje ir didelėje neišsivysčiusio pasaulio dalyje padėtis yra visiškai kitokia, 
kadangi ten daugelyje vietų valstybė grobė valstiečių žemes ir po to jas išdalino įvairiems karo 
vadams kaip privačius feodus, kad šie galėtų iš nelaimingos valstietijos imti nuomos mokestį. 
Konkistadorų palikuonys vis dar manosi esą savininkai žemių, kurias dirba pirmykščių valstiečių 
palikuonys, žmonės, kurie neabejotinai gali teisingai pretenduoti, kad šios žemės jiems priklausytų. 


62 Žinoma, šis teisėtumas negalioja dideliems žemės plotams Vakaruose, kurie vis dar yra federalinės valdžios 
nuosavybė ir kuriuos jį atsisako atverti naujakuriams. Į šią situaciją turėtume reaguoti skatindami valdžią nedelsiant 
atverti visas valstybines teritorijas privačiai naujakurystei. 

Šioje situacijoje teisingumas reikalauja, kad „feodalų“ ar „prievartinių“ žemės savininkų (kurių 
padėtis yra lygiavertė mūsų hipotetinėms Rockfellerių ar Kennedy šeimoms) teisės į žemę būtų 
panaikintos ir be kompensacijos perduotos atskiriems valstiečiams, kurie yra „tikrieji“ savo žemės 
savininkai. 

Neišsivysčiusio pasaulio valstiečių „žemės reformos“ sieki motyvuoja būtent instinktyvus 
mūsų teisingumo teorijos taikymas: valstiečių suvokimas, kad kartų kartas jų dirbta žemė yra jų 
žemė ir kad žemvaldžio pretenzijos yra prievartinės ir neteisingos. Ironiška, bet šiais gausiais 
atvejais vienintelis utilitaristinių laisvosios rinkos šalininkų atsakas yra ginti dabartines teises į 
žemę nepaisant jų neteisingumo ir raginti valstiečius tylėti ir „gerbti privačią nuosavybę.“ Kadangi 
valstiečiai yra įsitikinę, kad šis turtas yra jų privati nuosavybė, nenuostabu, kad tai nedaro jiems 
įspūdžio: kadangi tariami nuosavybės teisių ir laisvosios rinkos kapitalizmo gynėjai pasirodo esą 
mirtini jų priešai, jie paprastai yra verčiami kreiptis į vieninteles organizuotas grupes, kurios bent 
jau retoriškai gina jų pretenzijas ir yra pasiryžusios įgyvendinti reikalaujamą nuosavybės teisių 
atitaisymą — socialistus ir komunistus. Utilitaristų maniera pažvelgę į padarinius matome, kad 
utilitaristiniams laisvosios rinkos šalininkams neišsivysčiusiame pasaulyje sekėsi labai prastai. Tai 
rezultatas to, kad jie ignoravo jiems labai nepatogų faktą, jog kiti žmonės aistringai siekia 
teisingumo. Žinoma, kai socialistai ar komunistai užima valdžią, jie griebiasi kolektyvizuoti 
valstiečių žemę ir viena iš pagrindinių kovų socialistinėje visuomenėje yra valstybės kova prieš 
valstietiją. Tačiau net tie valstiečiai, kurie suvokia socialistų dviveidiškumą žemės klausimu, gali 
manyti, kad su socialistais ir komunistais jie bent jau turi šansą kovoti. Ir, žinoma, kartais 
valstiečiams pavykdavo laimėti ir priversti komunistinius režimus nekišti nagų prie jų naujai įgytos 
privačios nuosavybės (pažymėtini Lenkijos ir Jugoslavijos atvejai). 

Utilitaristinė status guo gynyba yra mažiausiai perspektyvi — ir todėl mažiausiai 
utilitaristiška — situacijose, kuriose status guo yra akivaizdžiausiai neteisingas. Kaip dažnai nutinka, 
daug dažniau, nei mano utilitaristai, — teisingumas ir tikra nauda - čia glaudžiai susiję dalykai. 

Apibendrinant, visos dabartinės nuosavybės teisės gali būti laikomos teisingomis pagal 
naujakurystės principą su sąlyga: (a) kad žmonės niekada negali būti nuosavybė, (b) kad dabartinis 
tam tikros nuosavybės savininkas pats jos nepavogė ir svarbiausia — (c) kad bet kuriam 
identifikuojamam teisingam savininkui (pradinei vagystės aukai arba jos palikuoniui) jo turtas būtų 
grąžintas. 


Versta iš Murray N. Rothbard. Egalitarianism as a Revolt Against Nature and Other Essays. 
Aubum, Alabama, 2000 [1974], p.89-115 

EGALITARIZMAS KAIP MAIŠTAS 


PRIEŠ PRIGIMTĮ 


Jau gerokai daugiau nei šimtmetis plačiai pripažįstama, kad kairės pusėje yra moralė, 
teisingumas ir „idealizmas“; konservatyvioji opozicija kairės daugiausia apsiribojo jos idealų kritika 
dėl „nepraktiškumo“. Pavyzdžiu gali būti populiarus požiūris, kad socializmas puikus „teorijoje“, 
bet „neveikia“ praktiniame gyvenime. Konservatoriai nesuprato, jog nors apeliuojant į radikalių 
nukrypimų nuo status guo nepraktiškumą iš tiesų galima pasiekti trumpalaikių laimėjimų, 
dovanodami kairei etiškumą ir „idealumą“ jie pasmerkė save ilgainiui pralaimėti. Juk jeigu vienai 
pusei iš pat pradžių pripažįstamas etiškumas ir „idealumas“, tai ši pusė galės vykdyti laipsniškus, 
bet užtikrintus pokyčius savo kryptimi; Oo šiems pokyčiams kaupiantis kaltinimas dėl 
„nepraktiškumo“ darosi vis mažiau reikšmingas. Konservatyvioji opozicija, viską statydama ant 
tariamai tvirtų „praktiškumo“ pamatų (tai yra, ant status guo) bus pasmerkta pralošti. kai status guo 
vis toliau judės kairės kryptimi. Faktas, kad nepersitvarkę stalinistai Sovietų Sąjungoje yra 
visuotinai laikomi „konservatoriais“ yra neblogas loginis pasišaipymas iš konservatizmo; juk 
Rusijoje neatgailaujantys etatistai iš tiesų bent paviršutiniškai gina „praktiškumą“ ir kabinasi į 
esamą status guo. 

Niekada „praktiškumo“ virusas nebuvo labiau išplitęs nei dabar Jungtinėse Valstijose; juk 
amerikiečiai save laiko „praktiškais“ žmonėmis ir todėl jų pasipriešinimas kairei, nors iš pradžių 
stipresnis nei kitur, turėjo bene silpniausius pagrindus. Būtent laisvosios rinkos ir laisvos 
visuomenės gynėjams dabar tenka susidurti su įprastu kaltinimu dėl „nepraktiškumo““. 

Niekur teisingumas ir moralė nebuvo pripažinti kairei taip plačiai ir beveik visuotinai kaip 
jos paramoje masinei lygybei. Iš tiesų, Jungtinėse Valstijose sunku rasti žmogų, ypač intelektualą, 
kuris ginčytų egalitarinio idealo gražumą ir gerumą. Visi yra taip atsidavę šiam idealui, kad 
nepraktiškumas — t. y. ekonominių paskatų silpninimas — buvo bene vienintelis argumentas net prieš 
radikaliausias egalitarines programas. Nesustabdomas egalitarizmo žygis yra tikras ženklas, kad 
neįmanoma išvengti etinio angažavimosi; įnirtingai „praktiški“ amerikiečiai, mėgindami išvengti 
etinių doktrinų, vis dėl to negali jų nesiūlyti, tačiau dabar jie tegali tai daryti nesąmoningai, ad hoc, 
nesistemiškai. Garsioji Johno Maynardo Keyneso pastaba, kad „praktiški žmonės, manantys esą 
visiškai laisvi nuo bet kokių intelektualinių įtakų, paprastai yra kokio nors nebegyvo ekonomisto 
vergai“ dar labiau galioja etiniams sprendimams ir etikos teorijai.“ 

Neginčijamą etinį „lygybės“ statusą galima įžvelgti įprastinėje ekonomistų praktikoje. 
Ekonomistai dažnai įsipainioja į vertybinių sprendimų pančius, nekantriai darydami politinius 
pareiškimus. Kaip jie gali tai daryti išlikdami „moksliški“ ir laisvi nuo vertybių? Egalitarizmo 
srityje jie beveik nebaudžiamai pateikia vertybinių sprendimų lygybės naudai. Kartais tokie 


63 John Maynard Keynes, The General Theory of Employment, Interest, and Money. New York: 
Harcourt, Brace, 1936, p. 383. 


EGALITARIZMAS KAIP MAIŠTAS PRIEŠ PRIGIMTĮ 52 | 


sprendimai teikiami kaip grynai asmeniški; kitais atvejais ekonomistai apsimeta esą savo 
vertybinius sprendimus išsakančios „visuomenės“ atstovai. Tačiau rezultatas tas pats. Pavyzdžiui, 
atkreipkime dėmesį į velionį Henry C. Simonsą. Tinkamai sukritikavęs įvairius ,„mokslinius“ 
argumentus už progresinį apmokestinimą, jis kategoriškai pasisakė už progresyvumą taip: 


Argumentas už drastišką apmokestinimo progresyvumą turi remtis argumentu prieš 


nelygybę — etiniu arba estetiniu sprendimu, kad vyraujantis turto ir pajamų 
pasiskirstymas atskleidžia aiškiai blogą arba atstumianti nelygybės mastą (ir/arba 
ski 64 

rūšį). 


Kitą tipišką taktiką galima pastebėti standartiniame tekste apie viešuosius finansus. 
Profesoriaus Johnas F. Due teigia: 


Stipriausias argumentas už progresyvumą yra faktas, kad vyraujanti visuomenės 
nuomonė progresyvumą šiandien laiko būtina teisingumo sąlyga. Tai, savo ruožtu, 
grindžiama principu, kad ikimokestinių pajamų pasiskirstymo struktūroje esama 
pernelyg didelės nelygybės. 


Pastaroji „remiantis visuomenės priimtais standartais gali būti smerkiama kaip iš esmės 
nesąžininga“.“? 

Ar ekonomistas drąsiai teikia savo paties vertybinius sprendimus, ar jis manosi atspindįs 
„visuomenės“ vertybes, jis stebėtinai nesusilaukia kritikos. Nors tiesumas skelbiant savo vertybes 
gali būti pagirtinas, to, be abejo, nepakanka; ieškant tiesos vargu ar užtenka skelbti savo vertybinius 
sprendimus tarsi jie turėtų būti priimami kaip plokštės iš aukštybių,“ negalinčios būti intelektualios 
kritikos ir vertinimo objektu. Argi negalima reikalauti, kad šie vertybiniai sprendimai būtų pagrįsti, 
prasmingi, patikimi, teisingi? Aišku, kelti tokius klausimus reiškia nepaisyti socialiniams mokslams 
po Maxo Weberio būdingų šiuolaikiškų gryno Wertfreiheit kanonų, o taip pat ir dar senesnės 
filosofinės tradicijos griežtai skirti „faktą ir vertybę“, tačiau galbūt dabar pats laikas kelti tokius 
pamatinius klausimus. Tarkime, pavyzdžiui, kad profesoriaus H. C. Simonso etinis ar estetinis 
sprendimas buvo ne lygybės, o visiškai kitokio socialinio idealo naudai. Sakykime, jis palankiai 
vertino visų žemaūgių Žmonių, visų suaugusiųjų, kurių ūgis mažesnis nei penkios pėdos ir šeši 
coliai, žudymą. Galbūt tada jis būtų parašęs: „argumentas už visų žemaūgių žmonių likvidavimą 
turi remtis argumentu prieš žemaūgių egzistavimą — etiniu arba estetiniu sprendimu, kad dabartinis 
žemaūgių suaugusiųjų kiekis yra aiškiai blogas arba atstumiantis.“ Įdomu, ar jo kolegos 
ekonomistai ir socialinių mokslų atstovai būtų lygiai taip pat palankai sutikę profesoriaus 
H. C. Simonso pastabas. Arba galime įsivaizduoti, kad profesorius J. F. Due ketvirtojo dešimtmečio 
Vokietijoje, palaikydamas „šiandienę visuomenės nuomonę“, panašiai rašo apie socialinį žydų 
traktavimą. Svarbu tai, kad visais šiais atvejais H. C. Simonso ir J. F. Due pastabų loginis statusas 
būtų buvęs visiškai toks pats nepaisant to, kad Amerikos intelektualų bendruomenė būtų jas sutikusi 
visiškai kitaip. 


** Henry C. Simons, Personal Income Taxation (1938), p.p. 18-19, cituojama pagal Walter J. Blum and Harry Kalven, Jr., The 
Uneasy Case for Progressive Taxation. Chicago: University of Chicago Press, 1953, p. 72. 

6 John F. Due, Government Finance (Homewood, III.: Richard D. Irwin, 1954), p.p. 128-129. 

* Aliuzija į Biblijos pasakojimą apie tai, kaip Mozė Sinajaus kalno viršūnėje gavo dešimt Dievo įsakymų ir juos užrašė ant 
dviejų akmeninių plokščių - vert. past. 


Lyg šiol norėjau pasakyti du dalykus: (1) kad intelektualui ar socialiniam mokslininkui 
nepakanka skelbti savo vertybinius sprendimus — šie sprendimai privalo būti racionaliai apginami ir 
kad privalu parodyti jų pagrįstumą, patikimumą ir teisingumą, žodžiu, sprendimai negali būti 
laikomi esą aukščiau intelektualios kritikos; ir (2) kad lygybės siekis kaip etinis idealas pernelyg 
ilgai buvo traktuojamas nekritiškai ir aksiomatiškai. Antai egalitarines programas palaikantys 
ekonomistai savo nekritikuojamu „idealu“ paprastai atsverdavo galimą neigiamą poveikį 
ekonominėms paskatoms; tačiau retai buvo abejojama pačiu šiuo idealu.““ 

Tad, imkimės pačio egalitarinio idealo kritikos — ar lygybei turi būti suteikiamas jos 
dabartinis neginčytino etinio idealo statusas? Visų pirma turime suabejoti pačia radikalaus 
atskyrimo tarp „teoriškai teisinga“, bet „neveikia praktikoje“ idėja. Jeigu teorija yra teisinga, ji 
veikia praktikoje; jeigu ji neveikia praktikoje, tai — bloga teorija. Dažnas teorijos ir praktikos 
atskyrimas yra dirbtinis ir klaidingas. Bet tas pat pasakytina ir apie etiką. Jeigu etinis idealas yra iš 
esmės nepraktiškas, t. y. jeigu jis negali veikti praktikoje, tai jis yra prastas idealas ir jo reikia 
nedelsiant atsisakyti. Tiksliau sakant, jei etinis siekis kertasi su žmogaus ir/arba visatos prigimtimi 
ir dėl šios priežasties negali veikti praktikoje, jis yra blogas idealas ir kaip siekis turėtų būti 
atmestas. Jei pats siekis kertasi su žmogaus prigimtimi, tai darbuotis vardan šio siekio taip pat nėra 
išmintinga. 

Tarkime, kad visuotiniu etiniu siekiu pripažįstamas visų žmonių sugebėjimas skraidyti 
plasnojant rankomis. Sakykime, plasnojimo šalininkų siekis plačiai pripažįstamas kaip gražus ir 
geras, bet kritikuojamas kaip nepraktiškas. Rezultatas būtų nesibaigiantys visuomenės vargai 
žmonėms be perstojo bandant tokiu būdu pakilti į orą, o plasnojimo skelbėjams apkarinant visiems 
gyvenimą priekaištais dėl tingumo arba nuodėmingumo, kliudančio įgyvendinti bendrą idealą. Šiuo 
atveju derama kritika būtų ginčyti patį „idealų“ siekį; nurodyti, kad pats siekis yra neįmanomas 
atsižvelgiant į fizikinę žmogaus ir visatos prigimtį, ir šitaip išlaisvinti žmoniją nuo vergavimo iš 
esmės neįgyvendinamam ir todėl blogam siekiui. Tačiau šis išlaisvinimas niekaip negali įvykti tol, 
kol skraidymo plasnojant rankomis priešininkai lieka tik „praktiškumo“ srityje ir perleidžia etiką ir 
„idealizmą“ vyriausiems plasnojimo žyniams. Iššūkis turi būti nukreipiamas į patį branduolį — į 
absurdiško siekio tariamą etinę viršenybę. Manau, kad tas pats galioja ir egalitariniam idealui 
išskyrus tai, kad jo socialiniai padariniai yra gerokai pragaištingi už bandymus skraidyti plasnojant 
rankomis. Lygybės būklė žmonijai atneštų daug daugiau žalos. 

Kas, tiesą sakant, yra „lygybė“? Šis terminas dažnai pasitelkiamas, bet mažai analizuojamas. 
A ir B yra lygūs, jeigu jie yra vienas kitam tapatūs tam tikro požymio atžvilgiu. Antai, jeigu 
Smihtas ir Johnsas abu yra lygiai šešių pėdų aukščio, tai galima sakyti juos esant lygiais ūgiu. Jei 
dvi lazdos yra tapačios savo ilgiu, tai jų ilgiai yra lygūs, ir taip toliau. Taigi, esama vieno — ir tik 
vieno — būdo, kaip du žmonės gali būti iš tiesų lygūs absoliučia prasme: jie turi būti tapatūs visais 
savo požymiais. Aišku, tai reiškia, kad visy žmonių lygybė — egalitarinis idealas — galėtų būti 
pasiektas tik tokiu atveju, jei visi žmonės būtų visiškai vienodi, visiškai tapatūs visų savo požymių 


66 Vadinasi: 
Trečia prieštaravimų progresyvumui linija, neabejotinai sulaukusi daugiausiai dėmesio, yra ta, kad jis 
mažina visuomenės ekonominį našumą. Iš esmės kiekvienas gynęs pajamų mokesčio progresyvumą tai 
pripažino kaip atsvarą suteikiančią aplinkybę. (Blum and Kalven, The Uneasy Case for Progressive 
Taxation, p. 21). 

Ir vėl „idealumas“ prieš „praktiškumą“! 

atžvilgiu. Egalitariškas pasaulis neišvengiamai būtų siaubo romano pasaulis — beveidžių ir identiškų 
sutvėrimų pasaulis, neturinčių jokio individualumo, įvairovės ar ypatingo kūrybiškumo. 

Ir iš tiesų, būtent siaubo romanuose buvo išskleisti egalitarinio pasaulio loginiai vediniai. 
Profesorius Helmutas Schoeckas mums atgaivino tokio pasaulio atvaizdą iš britų antiutopinio 
Leslie P. Hartley'aus romano Veidų teisingumas (Facial Justice), kuriame pavydas yra 
institucionalizuojamas valstybei užtikrinant, jog visų merginų veidai būtų vienodai dailūs. Tai 
pasiekiama atliekant medicinines operacijas tiek gražioms, tiek ir negražioms merginoms derinant 
jų veidus prie visuotinio bendro vardiklio.*" Kurto Vonneguto apsakyme pateikiamas dar išsamesnis 
visiškai egalitarinės visuomenės aprašymas. K. Vonnegutas taip pradeda savo apsakymą Harisonas 
Bergeronas: 


Buvo 2081 metai ir visi pagaliau buvo lygūs. Jie buvo lygūs ne vien prieš Dievą ir 
įstatymą. Jie buvo lygūs visais įmanomais būdais. Niekas nebuvo protingesnis už bet 
kurį kitą. Niekas nebuvo gražesnis už bet kurį kitą. Niekas nebuvo stipresnis ar 
greitesnis už bet kurį kitą. Visa ši lygybė buvo dėka 211-os, 212-0s ir 213-0s 
Konstitucijos pataisų ir nuolatinio Jungtinių Valstijų vyriausiojo trukdytojo 
(Handicapper General) agentų budrumo. 


„Trukdymas“ veikė iš dalies šitaip: 


Hazell intelektas buvo tobulai vidutiniškas, o tai reiškė, kad apie ką nors mąstyti ji 
tegalėjo tik trumpomis papliūpomis. O George'as, kadangi jo intelektas gerokai viršijo 
normą, savo ausyje turėjo mažą mąstyti trukdantį radijo aparatą. Įstatymas reikalavo, 
kad jis jį nešiotų visą laiką. Jis buvo priderintas prie vyriausybės siųstuvo. Maždaug 
kas dvidešimt sekundžių siųstuvas siunčia kokį nors šaižų garsą, kad tokiems 
žmonėms kaip George'as trukdytų nesąžiningai naudotis savo smegenimis.“ 


Siaubas, kurį visi instinktyviai jaučiame skaitydami šias istorijas yra intuityvus 
pripažinimas, kad žmonės nėra vienodi, kad šią rūšį, žmonijos giminę, unikaliai charakterizuoja 
didžiulė įvairovė, skirtingumas, diferenciacija; žodžiu — nelygybė. Egalitarinė visuomenė savo 
tikslus gali pasiekti tik totalitariniais prievartos metodais; ir, netgi čia, mes tikime ir viliamės, kad 
individualaus žmogaus dvasia sukils ir sustabdys mėginimus kurti skruzdėlyno pasaulį. Trumpai 
tariant, egalitarinės visuomenės vaizdavimas yra siaubo literatūra, nes išsiaiškinę visus tokio 
pasaulio vedinius suprantame, kad toks pasaulis ir tokie mėginimai yra visiškai nežmoniški; todėl 
egalitarinis siekis, būdamas nežmoniškas giliausia prasme, yra blogis ir bet kokie mėginimai šį siekį 
realizuoti taip pat laikytini blogiu. 

Didelis individualių skirtumų ir įvairovės (t. y. nelygybės) faktas yra akivaizdus, jį liudija 
ilga žmonijos patirties istorija; todėl plačiai pripažįstama, kad prievartinio vienodumo pasaulis savo 
prigimtimi yra nežmoniškas. Socialiai ir ekonomiškai ši įvairovė pasireiškia visuotinu darbo 
pasidalijimu ir „geležiniu oligarchijos dėsniu“, — įžvalga, kad bet kurioje organizacijoje ar veikloje 
keletas asmenų (paprastai gabiausių ir/arba labiausiai suinteresuotų) ilgainiui tampa lyderiais, o 
dauguma kitų užpildo sekėjų gretas. Abiem atvejais turime tą patį reiškinį — išskirtinę sėkmę ar 


67 Helmut Schoeck, Envy. New York: Harcourt, Brace, and World, 1970, p.p. 149-155. 
68 Kurt Vonnegųut, Jr., „Harrison Bergeron,“ in Welcome to the Monkey House. New York: Dell, 1970, p. 7. 

lyderystę bet kurioje veikloje pasiekia tie, kuriuos Jeffersonas vadino „prigimtine aristokratija“ — 
tie, kurie tai veiklai labiausiai tinkami. 

Nelygybės vyravimas istorijoje, regis, rodo, kad ši įvairovė ir skirtingumas yra įsišakniję 
biologinėje žmogaus prigimtyje. Tačiau būtent tokia išvada apie biologiją ir žmogaus prigimtį mūsų 
egalitarams yra karčiausias iš visų įmanomų dirgiklių. Net egalitarams sunku neigti istoriją, bet jie 
atsako, kad kaltė tenka „kultūrai“; ir kadangi jie akivaizdžiai laikosi nuomonės, kad kultūra yra 
grynas valios aktas, tai siekis pakeisti kultūrą ir paskleisti visuomenėje lygybę atrodo 
įgyvendinamas. Šioje srityje egalitarai atsikrato bet kokių pretenzijų į mokslinį atsargumą: jie vos 
ne vos sutinka pripažinti, kad biologija ir kultūra turi įtakos viena kitai. Biologija privalo būti 
skubiai ir visiškai išstumta. 

Panagrinėkime pavyzdį, kuris tyčia yra pusiau nerimtas. Tarkime, kad stebėdami savo 
kultūrą aptikome, kad dažnai sakant raudonplaukiai yra dirglūs. Tai nelygybės sprendinys — išvada, 
kad raudonplaukiai kaip grupė yra linkę skirtis nuo neraudonplaukių populiacijos. Sakykime, 
egalitaristai sociologai ištyrinėja šią problemą ir nustato, kad iš tiesų raudonplaukiai yra statistiškai 
reikšmingai daugiau linkę būti dirglūs nei neraudonplaukiai. Net pripažinęs kokio nors biologinio 
skirtumo galimybę, egalitaristas skubiai pridurtų, kad už šį reiškinį atsakinga „kultūra“: esą paplitęs 
stereotipas, kad raudonplaukiai yra jaudrūs, buvo įdiegtas kiekvienam raudonplaukiui vaikui 
ankstyvame amžiuje ir jis arba ji paprasčiausiai internalizavo šiuos sprendinius ir ėmė veikti taip, 
kaip visuomenė tikisi juos veiksiant. Trumpai tariant, raudonplaukių „smegenis išplovė“ 
dominuojanti neraudonplaukių kultūra. 

Neneigiant galimybės, kad toks procesas gali vykti, šis įprastas kaltinimas jį racionaliai 
išanalizavus atrodo neįtikimas. Juk visur kultūrą matantis egalitaristas besąlygiškai laikosi 
nuomonės, kad kultūra gimsta ir kaupiasi chaotiškai, visiškai nesiremdama į socialinius faktus. 
Mintis, kad raudonplaukiai yra jaudrūs, neatsirado iš niekur ar kaip dieviškas įsakymas; tad kaip 
tokiu atveju ji kilo ir paplito? Vienas mėgiamiausių egalitaro ėjimų yra priskirti visus tokius 
grupinio identifikavimo teiginius miglotiems psichologiniams impulsams. Visuomenė esą turėjo 
psichologinį poreikį apkaltinti kažkurią socialinę grupę jaudrumu ir raudonplaukiai buvo pasirinkti 
atpirkimo ožiu. Bet kodėl buvo išsirinkti raudonplaukiai? Kodėl ne blondinai ar brunetai? Ima 
šmėkščioti siaubingas įtarimas, kad galbūt raudonplaukiai buvo pasirinkti todėl, kad jie iš tiesų buvo 
jaudresni ir kad todėl visuomenės stereotipas paprasčiausiai yra bendra įžvalga į realybės faktus. 
Neabejotina, kad šis aiškinimas paaiškina daugiau duomenų ir veikiančių procesų ir, be to, yra daug 
paprastesnis. Pažvelgus objektyviai, atrodo, kad tai yra daug labiau sveiką protą atitinkantis 
aiškinimas už mintį apie kultūrą kaip atsitiktinai ir ad hoc veikiančią pabaisą. Jeigu jau taip, tai 
galime daryti išvadą, jog raudonplaukiai biologiškai yra jaudresni ir kad propaganda, kurią 
egalitaristai nukreipia į raudonplaukius, ragindami juos būti mažiau jaudrius, yra mėginimas 
paskatinti raudonplaukius veikti prieš savo priegimtį; todėl būtent ši propaganda gali būti tiksliau 
vadinama „smegenų plovimu“. 

Žinoma, tai nereiškia, kad visuomenė niekada negali padaryti klaidų ir kad jos sprendimai 
apie grupių tapatybę visada paremti faktais. Tačiau man atrodo, kad įrodymo naštą turi pakelti 
veikiau egalitarams, o nei tariamai neapsišvietę oponentai. 

Kadangi egalitarai pradeda nuo a priori aksiomos, kad visi žmonės, tad ir visos žmonių 
grupės yra vienodos ir lygios, bet kokie grupių statuso, prestižo ar visuomeninio autoriteto 
skirtumai jų požiūriu turi būti neteisingos „priespaudos“ ir iracionalios „diskriminacijos“ rezultatas. 
Statistinis raudonplaukių „priespaudos“ įrodymas būtų dėstomas būdu, gerai pažįstamu Amerikos 

politiniame gyvenime: galėtų būti parodyta, kad, pavyzdžiui, medianinės raudonplaukių pajamos 
yra mažesnės už nerauudonplaukių pajamas, o po to, kad raudonplaukių įmonių direktorių, 
universitetų profesorių ir kongreso narių dalis yra mažesnė už jų procentinę dalį populiacijoje. 
Naujausias ir labiausiai į akis krintantis tokio kvotinio mąstymo pasireiškimas buvo George'o 
McGoverno akcija 1972 m. Demokratų partijos suvažiavime. Keletas grupių buvo išskirtos kaip 
„patiriančios priespaudą“ dėl to, kad ankstesniuose suvažiavimuose jas atstovaujančių delegatų 
dalis buvo mažesnė už jų procentinę dalį visoje visuomenėje. Prispaustaisiais buvo įvardinti 
moterys, jaunimas, juodaodžiai, meksikiečiai (Chicanos) (paprastai įvardijami trečiuoju pasauliu); 
vadovaudamasi egalitariniu-kvotiniu mąstymu ir siekdama šioms konkrečioms grupėms užtikrinti 
joms priklausantį kvotinį atstovavimą Demokratų partija nepaisė rinkėjų pasirinkimo. 

Kai kuriais atvejais žymė „prispaustasis“ yra beveik absurdiškas darinys. Idėja, kad 
jaunuoliai nuo 18 iki 25 metų buvo „nepakankamai atstovaujami“, galėjo lengvai pasimatyti 
tikrojoje šviesoje per reductio ad absurdum: juk koks nors įsiaudrinęs G. McGoverno reformatorius 
galėjo protestuoti dėl pasipiktinimą keliančio penkiamečių „nepakankamą atstovavimą“ 
suvažiavime ir reikalauti, kad penkiamečių blokas tučtuojau gautų tai, kas jam priklauso. Tai, kad 
jaunuoliai išsikovoja savo vietą visuomenėje mokymosi proceso metu, tėra sveiką nuovoką 
atitinkanti biologinė ir socialinė įžvalga; jaunuoliai žino mažiau ir turi mažiau patirties nei 
suaugusieji, tad turėtų būti aišku, kodėl paprastai jie turi menkesnį statusą ir autoritetą už savo 
vyresniuosius. Tačiau tai pripažinti, vadinasi, pasmerkti egalitaristų pažiūras esminėms abejonėms; 
be to, tai būtų nesiskaitymas su jaunystės garbinimu, kuris jau ilgą laiką yra sunki Amerikos 
kultūros liga. Taigi, jauni žmonės, kaip ir reikėjo tikėtis, buvo įvardinti kaip „prispaustoji klasė“, o 
jų kvotos įdiegimas buvo suvoktas tik kaip teisingas ankstesnės išnaudojimo būklės atitaisymas.“? 

Moterys yra kita neseniai atrasta „prispaustoji klasė“, o faktas, kad tarp politinių atstovų 
visada būdavo gerokai daugiau nei 50 proc. vyrų, dabar yra laikomas akivaizdžių moterų engimo 
ženklu. Politinių suvažiavimų delegatai būna iš partijos aktyvistų gretų, o kadangi moterys nė iš 
tolo nebuvo tokios politiškai aktyvios kaip vyrai, suprantama, kad jų skaičius būdavo mažas. Tačiau 
susidurdamos su šiuo argumentu Amerikoje besiplečiančios „moterų išlaisvinimo“ pajėgos vėl 
grįžta prie talismaniško argumento apie tai, kad mūsų „kultūra“ mums „plauna smegenis“. Juk 
moterų išlaisvintojams sunku paneigti faktą, kad istoriškai visose kultūrose ar civilizacijose, nuo 
pačių paprasčiausių iki pačių sudėtingiausių, dominavo vyrai. (Iš nevilties išlaisvintojai pastaruoju 
metu ėmė tam prieštarauti fantazijomis apie galingąją amazonių imperiją.) Jie ir šįkart sako, kad 
nuo neatmenamų laikų vyrų dominuojama kultūra plovė engiamų moterų smegenis, kad jos 
apsiribotų auklėjimu, namais ir namų židiniu. Išlaisvintojų užduotis yra įvykdyti moterų padėties 
revoliuciją grynos valios aktu, „keliant sąmoningumą“. Jeigu dauguma moterų ir toliau lieka 
ištikimos namų rūpesčiams, tai esą tik atskleidžia „iškreiptą sąmonę“, kuri turi būti visiškai išvalyta. 

Aišku, vienas neminimas atsakymas yra tas, kad jei vyrams iš tiesų pavyko dominuoti visose 
kultūrose, tuomet tai savaime yra vyrų „pranašumo“ įrodymas: juk jeigu lytys yra lygios, kaip 
galėjo nutikti, kad vyrų dominavimas pasireiškė visais atvejais? Tačiau nepaisant šio klausimo pati 
biologija piktai atmetama ir stumiama į šalį. Keliamas šūkis, kad nėra, negali būti, privalo nebūti 
jokių biologinių skirtumų tarp lyčių: visi istoriniai ir dabartiniai skirtumai turi būti atsiradę dėl 


69 Egalitarai, be kitos savo veiklos, energingai darbavosi „taisydami“ anglų kalbą. Pavyzdžiui, dabar manoma, kad 
žodžio „mergaitė“ (2i7!) vartojimas žemina ir menkina moteriškos lyties atstoves bei implikuoja jų natūralų pajungtumą 
suaugusiesiems. Dėl to kairieji egalitarai dabar praktiškai bet kokio amžiaus merginas vadina „moterimis“ ir galime 
užtikrintai tikėtis, kad galėsime pasiskaityti apie „penkiamečių moterų“ veiklą. 

kultūrinio smegenų plovimo. Savo puikiame moterų išlaisvintojos Kate Millett paneigime Irvingas 
Howe'as bendrais bruožais nusako keletą svarbių biologinių skirtumų tarp lyčių, — tokių, kurie yra 
pakankamai svarbūs, kad turėtų ilgalaikių socialinių padarinių. Tai (1) „išskirtinė moteriška 
motinystės patirtis“, apimanti tai, ką antropologas Bronislawas Malinowskis vadina „intymiu ir 
integraliu ryšiu su vaiku, [...] susijusiu su fiziologiniu poveikiu ir stipriomis emocijomis“; (2) 
„hormoniniai mūsų kūnų komponentai, nes jie skiriasi ne tik tarp lyčių, bet ir lyties ribose tarp 
skirtingų amžiaus tarpsnių“; (3) „besiskiriančios galimybės dirbti, kurias nulemia skirtingas 
raumenų kiekis ir fizinis pajėgumas“; ir (4) „psichologiniai skirtingos seksualinės laikysenos ir 
galimybių padariniai,“ ypač „fundamentalus skirtingumas tarp aktyvaus ir pasyvaus seksualinio 
vaidmens“, kuris yra biologiškai determinuotas atitinkamai vyrams ir moterims./? 

I. Howe'as tęsia cituodamas dr. Eleanoros Maccoby pripažinimą iš jos atlikto moterų 
intelekto tyrimo, jog 


Visai įmanoma, kad egzistuoja genetiniai veiksniai, atskiriantys abi lytis ir turintys 
įtakos jų intelektinėms charakteristikoms. [...] Pavyzdžiui, yra pagrindo manyti, kad 
berniukai iš prigimties yra agresyvesni už mergaites — turiu omenyje agresyvumą 
platesne prasme, ne vien tik tai, kad iš jo seka muštynės, bet ir tai, kad iš jo taip pat 
seka dominavimas bei iniciatyvumas — ir jei ši savybė yra pagrindas vėlesniam 
analitinio mąstymo augimui, tai berniukai turi pranašumą, kurį mergaitėms [...] bus 
sunku įveikti. 


Dr. E. Maccoby priduria, kad „jei pamėgintume atskirti vyriškos ir moteriškos lyties vaikų 
mokymą, galbūt nustatytume, kad moteriškos lyties vaikams jis reikalingas, o vyriškos — ne.“/! 

Sociologas Arnoldas W. Greenas nurodo, kad net bendruomenėse, kurios iš pradžių buvo 
pasišventusios absoliučiai lygybei, vis ir vis pasireikšdavo tai, ką egalitaristai smerkia kaip 
„stereotipinius lyčių vaidmenis“. Taigi, jis cituoja Izraelio kibucų aprašymą: 


Reiškinys apima visą pasaulį: moterys yra susitelkusios srityse, reikalaujančiose 
namų šeimininkės įgūdžių, kantrybės ir rutiniškumo, rankų miklumo, lytinio 
patrauklumo ir kontakto su vaikais. Šis apibendrinimas tinka ir Izraelio kibucui su jo 
įtvirtintu lyčių lygybės idealu. Darbo pasidalijimo srityje „moteriškiems darbams“ 
atsiskyrus nuo „vyriškų darbų“ įvyko „regresija“ prie dalykų padėties, atitinkančios 
padėtį kitur. Kibuce, nors esama abejų lyčių sudėties pusiausvyros, dominuoja vyrai 
ir tradicinės vyriškos nuostatos./“ 


Irvingas Howe'as taikliai pastebi, kad moterų išlaisvinimo sąjūdžio pagrindas yra 
piktinimasis pačiu moters, kaip savitos esybės, egzistavimu: 


Juk tai, kas, regis, neramina panelę Millett nėra tik skriaudos, kurias moterys patyrė 
anksčiau ar diskriminacija, kurią joms vis dar tenka kęsti. Daugiau nei bet kas kita ją 


70 Irving Howe, „The Middle-Class Mind of Kate Millett,“ Harper's. December, 1970: 125-126. 
7 Ibid., p. 126. 
72 Arnold W. Green, Sociology 6 ed., New York: McGraw-Hill, 1972, p. 305. Greenas cituoja A. I. Rubino studiją “The 


Sexes: Ideology and Reality in the Israeli Kibbutz,“ in G. H. Seward and R. G. Williamson, eds., Sex Roles in Changing 
Society. New York: Random House, 1970, p. p. 285-307. 

neramina [...] pats moterų egzistavimas. Panelei Millett nepatinka psichobiologinis 
moters savitumas, ir daugiausia ką ji gali pripažinti — deja, ar čia yra iš ko rinktis? — tai 
neišvengiamus anatominius skirtumus. Ji nekenčia daugumos moterų užsispyrusio 
atsisakymo pripažinti savo pažeminimo mastą, gėdingos jų demonstruojamos 
priklausomybės nuo (nelabai nepriklausomų) vyrų, siutinančių malonumų, kuriais jos 
mėgaujasi  gamindamos pietus „šeimininkams“ ir šluostydamos nosis savo 
apsisnarglėjusiems vaikigaliams. Niršdama prieš pačią idėją, kad tokie vaidmenys ir 
nuostatos yra biologiškai determinuotos, nes pati mintis apie biologiškumą jai atrodo 
būdas visiems laikams pažeminti moteris, suteikiant joms antraeilį statusą, ji priskiria 
„kultūrai“ tokį stulbinantį ydingų papročių, smurto ir blogybių spektrą, kad ši kultūra 
ima atrodyti kaip jėga, labiau nepajudinama ir grėsminga už pačią biologiją.“ 


Įžvalgioje moterų išlaisvinimo sąjūdžio kritikoje Joan Didion jo šaknis įžvelgia maište ne tik 
prieš biologiją, bet prieš „pačią gamtos tvarką“: 


Jeigu rūšies įprastos reprodukcijos būtinybė atrodo nesąžininga moterų atžvilgiu, tai, 
pasak Shulamith Firestone, naudodami technologiją turime peržengti „pačią gamtos 
tvarką“, priespaudą, „besitęsiančią per visą rašytinę istoriją ir iki pat gyvūnų 
karalystės.“ Aš nesipriešinu visatai, — galiausiai pripažino Margareta Fuller; 
Shulamith Firestone to nepripažino.“ 


Šia proga kyla noras pacituoti Carlyle“'o pastabą: „Dievaži, ponia, tuo blogiau jums.“ 

Dar vienas vis labiau įsižiebiantis maištas prieš biologinės lyties normas, taip pat ir prieš 
gamtos įvairovę, yra dažnėjantys kairiųjų intelektualų pasisakymai už biseksualumą. Manoma, kad 
„nelankstaus, stereotipinio“ heteroseksualumo vengimas ir nediskriminuojančio biseksualumo 
pripažinimas praplečia sąmonę, šalina „dirbtinius“ skirtumus tarp lyčių ir visus asmenis padaro 
paprastai ir vienalytiškai ,„žmogiškus“. Ir vėl tariamasis dominuojančios kultūros (šiuo atveju — 
heteroseksualų) smegenų plovimas esą engė homoseksualų mažumą užkirsdamas kelia 
biseksualumo vienodumui ir lygybei. Esą tada kiekvienas individas galės pasiekti savo pilniausią 
„žmogiškumą“  „polimorfiškoje perversijoje“, mieloje tokiems žymiems naujosios kairės 
socialiniams filosofams kaip Normanas O. Brownas ir Herbertas Marcuse. 

Pastaraisiais metais vis aiškėja tai, kad egalitarinių fantazijų akivaizdoje biologija stūkso 
tarsi uola. Biochemiko Rogerio J. Williamso tyrimai išryškino didžiulį visame žmogaus organizme 
pasireiškiančių individualių skirtumų spektrą. Taigi: 


Individai skiriasi vieni nuo kitų net smulkiausiomis anatomijos, kūno chemijos ir 
fizikos detalėmis; rankų ir kojų pirštų atspaudais; mikroskopine plaukų faktūra; kūno 
plaukų išsidėstymu, odos raukšlėmis ir rankų bei kojų nagų pusmėnuliais; odos storiu, 
jos spalva ir jos polinkiu pūslėti; nervų galūnių pasiskirstymu kūno paviršiuje; ausies, 
išorinės klausos landos ar pusratinių kanalų dydžiu ir forma; pirštų ilgiu; smegenų 
bangų pobūdžiu (nedidelių elektros impulsų, kuriuos skleidžia smegenys); tiksliu kūne 


7 Irving Howe, „The Middle-Class Mind of Kate Millett,“ p. 124. 
"4 Joan Didion, „The Women's Movement,“ New York Times Review of Books. July 30, 1972, p. 1. 

esančių raumenų skaičiumi; širdies veikla; kraujo indų stiprumu; kraujo grupėmis; 
kraujo krešėjimo lygiu — ir taip toliau beveik ad infinitum. 

Dabar mes gana daug žinome apie tai, kaip veikia paveldėjimas ir kad ne tik įmanoma, 
bet ir tikra, jog paveldėjimo keliu kiekviena žmogiška būtybė įgyja nepaprastai 
sudėtingą, iš tūkstančių elementų sudarytą mozaiką, kuri yra būdinga tik jai vienai.“ 


Genetinis intelektinės nelygybės pagrindas taip pat vis labiau tampa akivaizdus, nepaisant 
emocionalaus užgauliojimo, kuriuo tokius tyrimus apipila kolegos mokslininkai ir plačioji 
visuomenė. Vienas iš būdų šiai išvadai pasiekti buvo skirtingoje aplinkoje užaugintų identiškų 
dvynių tyrimai: profesorius Richardas Herrnsteinas neseniai apskaičiavo, kad 80 proc. žmogaus 
intelekto skirtumų yra genetinės kilmės. R. Herrnsteinas daro išvadą, kad bet koks politinis 
mėginimas visiems piliečiams užtikrinti vienodą aplinką paprasčiausiai suintensyvins genetinės 
įvairovės sukeliamus socioekonominius skirtumus.““ 

Egalitaristų maištas prieš biologinę tikrovę, kad ir koks reikšmingas jis būtų, tėra gilesnio 
maišto dalis: prieš ontologinę pačios realybės struktūrą, prieš „pačią gamtos tvarką“, prieš visatą 
kaip tokią. Egalitarinės kairės branduolys yra patologinis įsitikinimas, kad realybė neturi struktūros, 
kad visas pasaulis yra tabula rasa, kuri gali būti keičiama bet kurią akimirką, bet kuria norima 
kryptimi, paprasčiausiai pasitelkiant žmogaus valią — trumpai tariant, kad tikrovė gali būti 
akimirksniu transformuota žmogiškosioms būtybėms tiesiog panorėjus ar įsigeidus. Akivaizdu, kad 
šiuo infantilišku mąstymu remiasi H. Marcuse“ės aistringas raginimas visapusiškai neigti esamą 
tikrovės struktūrą ją transformuojant į tai, ką jis įsivaizduoja esant tikruoju jos potencialu. 

Niekur kairiojo sparno antpuolis prieš ontologinę tikrovę nėra geriau matomas nei utopinėse 
svajonėse apie tai, kaip atrodys ateities socialistinė visuomenė. Socialistinėje Marie Charleso 
Fourier ateityje, anot Ludwigo von Miseso: 


Visi kenksmingi žvėrys išnyks, 0 jų vietoje bus gyvūnai, padėsiantys žmogui jo 
darbuose — ar net atliksiantys už jį jo darbą. Antibebras pasirūpins žvejyba, 
antibanginis štilio metu stums burlaivius, antibegemotas buksyruos upių laivus. 
Vietoje liūto bus antiliūtas, nepaprasto eiklumo žirgas, ant kurio nugaros raiteliui 
sėdėti bus taip patogu, kaip gerai suspyruokliuotoje karietoje. „Bus grynas 
malonumas gyventi pasaulyje su tokiais tarnais.“ 


Dar daugiau, anot M. Ch. Fourier, patys vandenynai talpins limonadą, o ne sūrų vandenį."? 

Panašiomis absurdiškomis fantazijomis remiasi ir marksistinė komunizmo utopija. 
Išsilaisvinęs nuo specializacijos ir darbo pasidalijimo (bet kokios gamybos išskyrus patį 
primityviausią lygmenį, tad bet kurios civilizuotos visuomenės branduolio) varžtų bet kuris asmuo 


5 Roger J. Williams, Free and Unegual. Austin: University of Texas Press, 1953, p. p. 17, 23. Taip pat, žr., Williams 
Biochemical Individuality. New York: John Wiley, 1963 ir You are Extraordinary. New York: Random House, 1967. 

76 Richard Herrnstein, „IO,“ Atlantic Monthly (September, 1971). 

" Ludwig von Mises, Socialism: An Economic and Sociological Analysis. New Haven, Conn.: Yale University Press, 1951, p. 
p. 163-164. 

22 Ludwig von Mises, Human Action. New Haven, Conn.: Yale University Press, 1949, p. 71. Misesas cituoja pirmą ir 
ketvirtą Fourier Ouvres Complėtes tomus. 


EGALITARIZMAS KAIP MAIŠTAS PRIEŠ PRIGIMTĮ 60 | 


komunistinėje utopijoje pilnai išvystys visas savo galias visomis kryptimis.'? Kaip Fridrichas 
Engelsas rašė savo Anti-Diuringe, komunizmas suteiks „kiekvienam galimybę visomis kryptimis 
vystyti ir veiksmingai reikšti visus savo sugebėjimus, tiek fizinius, tiek ir dvasinius“.?? Ir 
Vladimiras Iljičius Leninas 1920 metais tikėjosi, kad bus pradėta „naikinti darbo pasidalijimą tarp 
žmonių, auklėti, mokyti ir ruošti visapusiškai išlavintus ir visapusiškai paruoštus žmones, žmones, 
kurie moka viską dirbti. Komunizmas prie to eina, turi eiti ir prieis.““ 

Savo aštrioje komunistinės vizijos kritikoje Alexanderis Gray'us pateikia tokį kaltinimą: 


Kad kiekvienas turi turėti galimybę visomis kryptimis vystyti ir veiksmingai reikšti 
visus savo sugebėjimus, tiek fizinius, tiek ir dvasinius, yra tik svajonė, džiuginanti 
vaizduotę tik naiviausiųjų žmonių, nesuvokiančių tų apribojimų, kuriuos mums 
primeta ankštos žmogaus gyvenimo ribos. Juk gyvenimas yra pasirinkimo aktų serija 
ir kiekvienas pasirinkimas kartu yra ir atsisakymas. 

Net Engelso busimos pasakų šalies gyventojui anksčiau ar vėliau teks apsispręsti, ar jis 
nori būti Kanterberio arkivyskupu, ar Pirmuoju jūrų lordu, ar jis siekia pasižymėti kaip 
smuikininkas, ar kaip kumštininkas ir ar jam rinktis kinų literatūros studijas, ar mėginti 
atskleisti skumbrių gyvenimo neatskleistus puslapius.“? 


Žinoma, vienas būdas mėginti šią dilemą spręsti yra fantazuoti, kad naujasis komunistinis 
žmogus bus antžmogis, savo gebėjimais peržengiantis prigimties ribas. Williamas Godwinas manė, 
kad panaikinus privačiąją nuosavybę žmonės taptų nemirtingi. Marksizmo teoretikas Karlas 
Kautsky teigė, kad ateities komunistinėje visuomenėje „atsiras naujos rūšies žmogus ... antžmogis 
... pakylėtas (exalted) žmogus.“ O Leonas Trockis pranašavo, kad komunizme 


žmogus taps nepalyginamai stipresnis, išmintingesnis, dailesnis. Jo kūnas bus 
harmoningesnis, jo judesiai ritmingesni, jo balsas muzikalesnis. [...] Vidutinis žmogus 
pasieks Aristotelio, Goethe“ės, Marxo lygį. O nuo šių aukštumų kils naujos viršūnės.*? 


Pradėjome aptardami įprastą požiūrį, kad egalitarai, nepaisant dozės nepraktiškumo, savo 
pusėje turi etiką ir moralinį idealizmą. Baigiame išvada, kad egalitarai, kad ir kokie intelektualūs 
kaip individai, neigia patį žmogiško intelekto ir žmogiško proto pagrindą: ontologinės tikrovės 
struktūros, žmogiškosios prigimties dėsnių ir visatos pripažinimą. Egalitaristai elgiasi kaip 
siaubingai sugadinti vaikai, neigiantys realybės struktūrą vardan greito jų absurdiškiausių fantazijų 
materializavimosi. Ne tik sugadinti, bet ir didžiai pavojingi: juk idėjų galia yra tokia, kad egalitarai 
turi nemažai šansų sunaikinti pačią visatą, kurią jie nori paneigti ir peržengti, ir pasiekti, kad ši 


7 Daugiau apie komunistinę utopiją ir darbo pasidalijimą, žr., Murray N. Rothbard, „Freedom, Ineguality, Primitivism, 
and the Division of Labor,“ Modern Age, Summer, 1971, p. 226—-245. 

80 Cituojama in Alexander Gray, The Socialist Tradition. London: Longmans, Green, 1947, p. 328. (Fridrichas Engelsas, 
Anti-Diuringas. Vilnius: Valstybinė politinės ir mokslinės literatūros leidykla, 1958, p. 23, vertėjas iš vokiečių kalbos 
nenurodytas) 

Š! Kursyvas V. I Lenino. V. I. Lenin, Lef-Wing Communism: An Infantile Disorder. New York: International Publishers, 
1940, p. 34. (V. I. Leninas, Vaikiška „kairumo“ liga komunizme (Vilnius: Mintis, 1964, p. 28 vertėjas iš rusų kalbos 
nenurodytas) 

82 Gray, The Socialist Tradition, p. 328. 


83 Cituojama in Mises, Socialism: An Economic and Sociological Analysis, p. 164. 

visata subyrėtų mūsų akyse. Kadangi jų metodologija ir tikslai neigia pačią žmogiškumo ir visatos 
struktūrą, egalitaristai yra fundamentaliai antižmogiški; tad jų ideologija ir veikla taip pat gali būti 
įvardinta kaip fundamentalus blogis. Etika nėra egalitaristų pusėje, nebent manytume, kad 
civilizacijos ir net pačios žmonijos sunaikinimas gali būti karūnuojamas aukštos ir pagirtinos 
moralės laurų vainiku. 


Versta iš Murray N. Rothbard Egalitarianism as a Revolt Against Nature and Other Essays. 
Aubum. Alabama, 2000 [1974], p. 1-20 

ETIKA PRIEŠ RINKĄ: PRAKSEOLOGINĖ KRITIKA 


1. Įvadas: prakseologinė etikos kritika 


Prakseologija — ekonomika — nesiūlo galutinių etinių sprendimų: ji paprasčiausiai teikia 
nepaprastai svarbių duomenų, kurie būtini darant tokius sprendimus. Tai formalus, tačiau 
universaliai galiojantis mokslas, pagrįstas žmogiškojo veiksmo egzistavimu ir loginiais šio 
egzistavimo vediniais. Ir vis dėl to prakseologiją galimą pratęsti už jos dabartinės sferos ribų 
kritikuojant etinius siekius. Tai nereiškia, kad atsisakome prakseologijos mokslo vertybinio 
neutralumo. Tai paprasčiausiai reiškia, kad net etiniai siekiai turi būti prasmingai formuluojami ir 
todėl prakseologija gali kritikuoti: (1) egzistencines klaidas, daromas formuluojant etinius teiginius 
ir (2) kai kurių tokių siekių egzistencinį beprasmiškumą arba vidinį prieštaringumą. Jeigu galima 
pademonstruoti, kad tam tikras etinis siekis yra prieštaringas, ir kad konceptualiai neįmanoma jį 
įgyvendinti, tai šis siekis, žinoma, yra absurdiškas ir visi turėtų jo atsisakyti. Derėtų pastebėti, kad 
nemenkiname tų etinių siekių, kurie dabartinėje istorinėje situacijoje galbūt yra praktiškai 
neįgyvendinami; neatmetame tikslo sustabdyti plėšikavimą, nors ir nėra pagrindo manyti, jog šis 
siekis artimoje ateityje bus visiškai realizuotas. Siūlome atmesti tuos etinius siekius, kuriuos 
įvykdyti konceptualiai neįmanoma dėl žmogaus ir visatos prigimties. 

Todėl siūlome nustatyti tam tikras ribas asmens galutinių etinių vertinimų galiojimo ribas. 
Kadangi nemėginame sukurti savo pozityvios etinės sistemos ir netgi nemėginame įrodyti, kad tokia 
sistema yra įmanoma, vadinasi neperžengiame prakseologijos ribų ir nepradedame veikti kaip 
etikai. Esame įsitikinę tik tuo, kad prakseologija turi turėti veto teisę atmesti bet kurį etinį teiginį, 
kuris neišlaiko konceptualinio galimumo ir vidinio nuoseklumo testo. 

Be to, laikomės pozicijos, kad jeigu yra parodyta, jog etinis siekis yra konceptualiai 
neįmanomas, tad ir absurdiškas, tai mėginti pasiekti tą idealą yra lygiai taip pat absurdiška. 
Negalima sutikti, kad X yra absurdiškas siekis, ir po to sakyti, jog turėtume imtis visų įmanomų 
priemonių, bent kiek priartėti prie jo. Jeigu tikslas yra absurdiškas, tai jo siekti taip pat absurdiška; 
tai prakseologinė tiesa, išplaukianti iš dėsnio, kad priemonė gali įgyti vertę tik dėl tikslo.““ 
Pastangos pasiekti X įgyja vertę tik dėl paties X vertės; jeigu pastarasis yra absurdiškas, tai tokios 
pat absurdiškos yra ir tos pastangos. 

Į laisvosios rinkos sistemą galima nukreipti dviejų tipų etinę kritiką. Vienas tipas yra grynai 
egzistencinis; t. y. remiasi tik egzistencinėmis prielaidomis. Kitas tipas iškelia laisvajai rinkai 
prieštaraujančius etinius siekius ir protestuoja dėl to, kad ji šių tikslų nepasiekia. (Bet koks šių 


E Trumpai tariant, sakome, kad pagristi priemonę turi tikslas. Kas kitas nei tikslas galėtų pagrįsti priemonę? Plačiai 
paplitusi nuomonė, kad doktrina „tikslas pateisina priemones“ yra amoralus komunistų įrankis ir yra beviltiškai 
supainiota. Pavyzdžiui, žmonės priešinasi žudymui kaip priemonei įgyvendinti siekius ne todėl, kad mano, jog tikslas 
nepateisina priemonių, o todėl, kad turi konfliktuojančių tikslų — pavyzdžiui, tikslą, kad žmogžudystės nebūtų 
vykdomos. Šio tikslo jie gali laikytis kaip tikslo savaime arba todėl, kad tai yra priemonė kitam tikslui, tokiam kaip 
kiekvieno žmogaus teisės į laisvę užtikrinimas. 

dviejų tipų derinys čia bus priskiriamas antrajai kategorijai.) Pirmasis tipas sako: (1) laisvoji rinka 
veda prie padarinio A; (2) padarinys A man nepatinka (arba padarinys A yra objektyviai 
nepageidautinas); (3) todėl laisvoji rinka nepriimtina. Norint sugriauti tokio tipo kritiką pakanka 
paneigti pirmoje šio argumento dalyje esantį egzistencinį teiginį, 0 tai, Žinoma, yra grynai 
prakseologinė užduotis. 

Žemiau trumpai apibendrinami plačiai paplitę laisvosios rinkos kritikos argumentai, kuriuos 
galima paneigti prakseologiškai ir kurie kituose tekstuose faktiškai jau buvo implicitiškai arba 
eksplicitiškai paneigti: 

(1) Laisvoji rinka sukelia verslo ciklus ir nedarbą. Verslo ciklus sukelia valdžios inicijuota 
bankų kreditų ekspansija. Nedarbą sukelia tai, kad profesinės sąjungos arba valdžia nustato 
laisvosios rinkos lygį viršijantį darbo užmokesčio dydį. Infliaciją sukelti gali tik prievartinė 
intervencija, o ne privačios išlaidos. 

(2) Laisvoji rinka gali būti monopolio ir monopolinių kainų priežastis. Jeigu „monopolį“ 
apibrėšime kaip vienintelį gaminio pardavėją, tai įklimpsime į neišsprendžiamas problemas. 
Identifikuoti homogeniškus produktus galime tik vadovaudamiesi konkrečiais kasdieniais vartotojų 
vertinimais. Be to, jeigu tokį monopolį laikome nedoru, tai Kruzą ir Penktadienį, jeigu šie savo 
negyvenamoje saloje mainytųsi žuvimi ir mediena, turėtume laikyti baisiais monopolininkais. 
Tačiau jeigu Kruzas ir Penktadienis nėra nedori, kaip gali būti nedora sudėtingesnė visuomenė, kuri 
šia prasme būtinai yra mažiau monopoliška? Kuriuo momentu mažėjant tokiam monopoliui galima 
pradėti laikyti jį blogiu? Ir kaip rinka gali būti laikoma atsakinga už tai, kiek žmonių gyvena 
visuomenėje? Dar daugiau, kiekvienas individas, kuris siekia būti geresnis už kitus, taip mėgina 
tapti „monopolininku“. Ar tai blogai? Ar ne tiesa, kad iš šio individo pagamintų geresnių pelėkautų 
naudos gauna tiek jis, tiek ir likusi visuomenės dalis? Galiausiai, laisvojoje rinkoje nėra 
konceptualiai identifikuojamo monopolio ir monopolistinių kainų. 

Taigi, monopolinės kainos ir monopolis, kad ir kaip juos apibrėžtume, atsiranda tik dėl to, kad 
valdžia prievarta kažkam užtikrina išskirtinę privilegiją; tai apima ir visus mėginimus „sustiprinti 
konkurenciją“.“? 

(3) Valdžia turi daryti tai, ko patys žmonės padaryti negali. Parodėme, kad tokie atvejai 
neegzistuoja. 

Yra ir kitokios kritikos, į savo argumentus įtraukiančios daugiau ar mažiau etinio protesto. 
Šiame skyriuje kai kurie populiariausi iš šių etinių prieštaravimų rinkai bus kritikuojami 
prakseologijos požiūrių. 


2. Savo interesų žinojimas: tariamai esminė prielaida 


Ši rinkos kritika yra labiau egzistencinė nei etinė. Tai populiarus argumentas, kad svarbiausia 
laissez faire, arba laisvosios rinkos ekonomikos, prielaida yra tai, kad kiekvienas individas pats 
geriausiai žino, kas jam naudinga. Tačiau, tęsia kritikas, daugelio individų atveju tai nėra tiesa. 
Todėl valstybė turi įsikišti, o argumentai už laisvąją rinką virsta niekais. 


85 Tolimesnį aptarimą žr. Murray N. Rothbard, Man, Economy, and State: A Treatise of Economic Principles (Princeton, N. J.: 
D. Van Nostrand Co., 1962), 10 sk. 

Tačiau laisvosios rinkos doktrina nesiremia tokia prielaida. Tobulai išmintingas individas, 
kaip ir mitinis „ekonominis žmogus“, yra teorijos kritikų sukurta šiaudinė kaliausė, o ne teorijos 
vedinys. 

Pirma, iš laisvosios rinkos ir valdžios intervencijų analizės, kurią atlikome šiame darbe, turėtų 
būti aišku, kad visi argumentai už laisvąją rinką remiasi gerokai gilesne ir sudėtingesne doktrina. 
Čia negalime imtis daugybės etinių ir filosofinių argumentų už laisvę. Antra, laissez faire, arba 
laisvosios rinkos, doktrina nesiremia prielaida, kad kiekvienas žmogus visada geriausiai žino kas 
jam yra naudinga; vietoj to ji teigia, kad kiekvienas žmogus turi teisę laivai siekti savo interesų taip, 
kaip jam atrodo geriausia. Kritikai gali argumentuoti, kad valdžia turėtų versti žmones atsisakyti 
dalies ex ante, arba dabartinės, naudos tam, kad vėliau gautų ex post naudos. Bet libertarai gali 
atkirsti taip: (1) asmens nepasitenkinimas dėl prievartinio kišimosi bet kuriuo atveju sumažins jo ex 
post naudą; ir (2) laisvė yra esminė, būtina išankstinė sąlyga, kad būtų galima pasiekti tai, kas 
asmeniui „naudingiausia“. Ir iš tiesų vienintelis tikras būdas ištaisyti asmens klaidas yra racionalus 
įtikinėjimas — jėga to pasiekti negalima. Kai tik individas galės išsisukti nuo prieš jį naudojamos 
jėgos, jis grįš prie to, kam teikia pirmenybę. 

Žinoma, niekas negali tobulai numatyti, kas jo laukia neapibrėžtoje ateityje. Tačiau rinkoje 
veikiantys laisvieji verslininkai dėl paskatų ir ekonominių paskaičiavimų yra geriau nei bet kas kitas 
pasiruošę numatyti ir patenkinti vartotojų poreikius. 

O jeigu vartotojai klysta dėl to, kas labiausiai tenkina jų interesus? Žinoma, kartais taip 
nutinka. Čia reikėtų pateikti keletą papildomų pastebėjimų. Pirma, kiekvienas individas save pažįsta 
geriausiai — būtent dėl to, kad kiekvienas individas turi savarankišką protą ir ego. Antra, jeigu 
individas abejoja dėl tikrųjų savo interesų, jis yra laisvas samdyti geriau išmanantį ekspertą ir 
kreiptis į jį patarimo. Tokius ekspertus samdantis individas gali rinkoje nuolatos tikrinti jų paslaugų 
naudingumą. Trumpai tariant, individai rinkoje yra linkę tapti nuolatiniais klientais tų ekspertų, 
kurių patarimai pasirodo esą sėkmingiausi. Laisvojoje rinkoje geri gydytojai arba teisininkai gerai 
atlyginami, o prasti — žlunga. Tačiau valdžios intervencijų atveju valdžios ekspertas savo pajamas 
gauna iš privalomųjų mokesčių. Nėra rinkos testo, leidžiančio patikrinti kaip sėkmingai jam sekasi 
mokyti žmones apie jų tikruosius interesus. Vienintelis testas yra tai, kaip sėkmingai jis užsitikrina 
politinę valstybės prievartos mašinos paramą. 

Taigi privačiai samdomas ekspertas klesti priklausomai nuo savo sugebėjimų, o valdžios 
ekspertas klesti priklausomai nuo to, kaip sėkmingai jam pavyksta pelnyti politikų palankumą. Be 
to, dėl kokių paskatų valdžios ekspertas galėtų rūpintis savo valdininkų interesais? Žinoma, vien dėl 
to, kad užima valdžios postą, jis nėra apdovanotas didesniais sugebėjimais. Jis nėra doresnis už 
privatų ekspertą; priešingai, jam būdingi mažesni sugebėjimai ir jis yra labiau linkęs pasitelkti 
prievartinę jėgą. Ir jeigu privatus ekspertas turi finansinių paskatų rūpintis savo klientais arba 
pacientais, tai valdžios ekspertas tokių paskatų visai neturi. Pajamas jis gauna bet kokiu atveju. Jis 
neturi jokio akstino rūpintis tikraisiais savo valdinių interesais. 

Keista, tačiau žmonės yra linkę valdžią laikyti pusiau dieviška, nesavanaudiška, Kalėdų 
Senelį primenančia organizacija. Valdžia buvo sukonstruota ne tam, kad meilės kupinu rūpesčiu 
apsuptų valdinius; valdžia buvo suręsta tam, kad naudotų jėgą ir neišvengiamai demagogiškai siektų 
rinkėjų balsų. Jeigu individai daugeliu atvejų nežino savo interesų, jie nevaržomai gali kreiptis 
patarimo į privačius ekspertus. Būtų absurdiška sakyti, kad jiems geriau pasitarnaus prievartinis, 
demagoginis aparatas. 

Galiausiai valdžios intervencijų šalininkai įsipainioja į lemtingą prieštaravimą: jie laikosi 
prielaidos, kad individai nėra kompetentingi tvarkyti savo reikalų arba samdyti ekspertų, kurie jiems 
patartų. Be to, jie taip pat laikosi prielaidos, kad prie balsadėžės tie patys individai yra pajėgūs 
balsuoti už tuos pačius ekspertus. Matėme, kad yra priešingai: nors dauguma žmonių tiesiogiai 
išmano savo asmeninius interesus ir gali juos tiesiogiai pasitikrinti rinkoje, jie negali suprasti 
sudėtingų prakseologinių ir filosofinių samprotavimo grandinių, būtinų pasirenkant valdančiuosius 
ir politines strategijas. Tačiau dauguma individų yra laikomi kompetentingais būtent šioje atviros 
demagogijos sferoje!?? *7 


3. Amoralių pasirinkimų problema 


Dalis autorių yra ganėtinai įžvalgūs pastebėti, jog rinkos ekonomika paprasčiausiai yra 
individų vertinimų padarinys, todėl mato, kad jeigu jiems nepatinka rezultatai, dėl to kalti 
vertinimai, o ne ekonominė sistema. Nepaisant to jie ir toliau propaguoja valdžios intervencijas, 
kuriomis siekiama taisyti individualių pasirinkimų amoralumą. Jeigu žmonės yra tiek amoralūs, kad 
renkasi viskį, o ne pieną, kosmetiką, o ne edukacinę medžiagą, tai valstybė, jų nuomone, turi įsikišti 
ir ištaisyti šiuos pasirinkimus. Atkirtis šiam argumentui didžiąja dalimi atkartoja interesų žinojimo 
argumento kritiką; t. y. būtų prieštaringa tvirtinti, kad žmonėms negalima patikėti daryti moralinių 
sprendimų kasdieniame gyvenime, bet galima patikėti balsuoti už lyderius, kurie moralės dalykuose 
būtų už juos išmintingesni. 

L. von Misesas visiškai teisingai teigia, kad jeigu kas nors pasisako už valdžios diktatą 
vienoje individualaus vartojimo srityje, tai jis, jeigu vadovaujasi logika, turi pasisakyti ir už visišką 
totalitarinį diktatą visų pasirinkimų atžvilgiu. Ši išvada išplaukia, jeigu diktatoriai vadovaujasi 
kokiais nors vertinimo principais. Tad jeigu valdančiosios grupės nariai mėgsta Johanną Sebastianą 
Bachą ir nekenčia Volfgango Amadeaus Mocarto ir yra tvirtai įsitikinę, kad V. A. Mocarto muzika 
yra amorali, tai jie turi tokią pačią teisę drausti atlikti V. A. Mocarto muziką, kaip ir drausti vartoti 
narkotikus arba alkoholinius gėrimus.“* Vis dėlto daugelis etatistų nesipiktintų šia išvada ir mielai 
sutiktų imtis šios malonios užduoties. 

Utilitaristinė pozicija — valdžios diktatas yra blogis, nes neegzistuoja jokia racionali etika, 
todėl joks žmogus neturi teisės primesti savo arbitralių vertybių kam nors kitam — manau, nėra 


86 Intervencionistai vadovaujasi prielaida apie žmonių politinę (bet ne kitokią) kompetenciją netgi tada, kai šie teikia 

pirmenybę ne demokratijai, o diktatūrai. Juk nors žmonės diktatūroje nebalsuoja, jie vis tiek turi sutikti su diktatoriaus ir 

jo ekspertų valdžia. Taigi, intervencionistai šio prieštaravimo neišvengtų net jeigu atsisakytų demokratijos. 

57 Ludwigas von Misesas stengėsi atkreipti dėmesį į šį prieštaravimą. Žr. Planninę for Freedom. South Holland, IIl.: 

Libertarian Press, 1952, p. 42-43. Likusi L. von Miseso pateiktos šio prieš rinką nukreipto argumento kritikos dalis (Ibid., 

p. 40-44) gana stipriai skiriasi nuo pateikiamos čia. 

88 Ludwig von Mises, Human Action: A treatise on Economics. New Haven, Conn.: Yale University Press, 1949, p. 728-729. 

Tokią pat totalią diktatūrą vartotojų pasirinkimų atžvilgiu implikuoja ir aukščiau aptartas interesų žinojimo argumentas. 

Kaip taikliai sako Thomas Barberis: 
Tiems, kurie išsiruošia į iškylą pramoginiu laiveliu, draudžiama turėti mažiau gelbėjimosi priemonių negu 
laivelyje yra žmonių. Valstybė įdarbina daugybę jaunų vyrų, kad šie šniukštinėtų ieškodami šio įstatymo 
pažeidėjų. Jauniems vyrams tai, žinoma, malonu. Bet ar tikrai tai, kad žmogus plaukioja baidare be 
gelbėjimosi priemonių, valstybei turėtų rūpėti labiau, negu tai, kad lyjant jis vaikšto be kaliošų? [...] Įstatymas 
erzina individus, kuriuos jis paliečia, brangiai atsieina mokesčių mokėtojams ir daugybę potencialių 
gamintojų paverčia ekonominiais parazitais. Galbūt šio įstatymo priėmimą suorganizavo gelbėjimosi 
priemonių gamintojai. (Thomas H. Barber, Where We Are At. New York: Charles Scribners' Sons, 1950, p. 89) 

pagrįsta. Pirma, ji neįtikintų tų, kurie tiki racionalia etika ir mano, kad moraliniai sprendimai turi 
mokslinį pagrindą ir nėra gryna užgaida. Be to, šioje pozicijoje glūdi paslėpta moralinė prielaida — 
individas A neturi teisės mdividui B primesti arbitralių vertybių. Tačiau jeigu tikslai yra arbitralūs, 
tai ar tikslas, „kad arbitralūs tikslai nebūtų prievarta primetami“, nėra toks pats arbitralus? Tarkime, 
kad individo A vertybių skalėje aukštą vietą užima arbitrali užgaida primesti kitas savo vertybes 
individui B. Tokiu atveju utilitaristai negali prieštarauti ir turi atsisakyti mėginimų vertybiškai 
neangažuotai ginti individo laisvę. Tiesą sakant, utilitaristai yra bejėgiai prieš žmogų, kuris nori 
prievarta primesti savo vertybes, ir kuris nepersigalvoja net po to, kai jam nurodomi įvairūs 
ekonominiai padariniai.“ 

Įsivaizduojamą diktatorių galima logiškai įveikti visiškai kitokiu būdu, net ir išliekant 
prakseologinėse wertfrei ribose. Kokį priekaištą įsivaizduojamas diktatorius galėtų pateikti 
laisviems individams? Tą, kad jie amoraliai elgiasi. Todėl diktatoriaus tikslas būtų skatinti 
moralumą ir kovoti prieš amoralumą. Argumento dėlei tarkime, kad objektyvi moralė yra galima. 
Tokiu atveju reikia atsakyti į klausimą: ar galima moralumą skatinti jėga? Tarkime, kad prieiname 
įrodomą išvadą, jog veiksmai A, B ir C yra amoralūs, o veiksmai X, Y ir Z - moralūs. Sakykime, 
sužinome, jog misteris Johnsas turi nuogąstauti verčianųų polinkį labai vertinti A, B ir C ir 
retkarčiais veikia šiais būdais. Esame suinteresuoti poną Johnsą iš amoralaus asmens padaryti 
moraliu. Kaip galime tai padaryti? Etatistai atsako: jėga. Turime grasindami ginklu uždrausti 
misteriui Johnsui daryti A, B ir C. Tada jis pagaliau bus moralus. Ar tikrai taip? Ar Johnsas būtų 
moralus, jeigu jis pasirinktų X tada, kai iš jo prievarta atimta galimybė pasirinkti A? Kai Smithas 
uždaromas į kalėjimą, ar jis tampa moralus dėl to, kad neleidžia laiko girtaudamas saliūnuose? 

Nepaisant to, kokiems moraliems veiksmams žmogus teikia pirmenybę, moralės sąvoka neturi 
jokios prasmės, jeigu žmogus nėra laisvas elgtis tiek amoraliai, tiek ir moraliai. Jeigu žmogus nėra 
laisvas rinktis, ir jis jėga priverčiamas atlikti moralų veiksmą, tai tada priešingai — iš jo atimama 
galimybė būti moraliam. Jam neleidžiama sverti alternatyvas, pačiam padaryti išvadų ir 
suformuluoti savo pozicijos. Jeigu iš jo atimamas laisvas pasirinkimas, tai jis veikia ne pagal savo, 
o pagal diktatoriaus valią. (Žinoma, jis galėtų pasirinkti būti nušautas, tačiau vargu ar toks požiūris į 
laisvą alternatyvų pasirinkimą būtų suprantamas. Tiesą sakant, jis tokiu atveju turėtų vienintelį 
laisvą pasirinkimą: hegemonišką — būti nušautu arba visada paklusti diktatoriui.) 

Diktatūra vartotojų pasirinkimų atžvilgiu gali tik atrofuoti moralę, o ne ją plėtoti. Tėra vienas 
būdas, kaip apsišvietusieji gali perduoti moralumą neapsišvietusiems — racionalus įtikinėjimas. 
Jeigu individas A naudodamasis protu argumentais įtikina individą B, kad jo moralinės vertybės yra 
teisingos, o individo B — klaidingos, tai individas B laisva valia pasikeis ir pasirinks moralų kelią. 
Neverta nė sakyti, kad šis metodas yra lėtesnė procedūra. Svarbu tai, kad moralė gali plisti tik per 
taikų įtikinėjimą — jėgos naudojimas moralę gali tik suardyti ir sugadinti. 

Mes net nepaminėjome kitų mūsų argumentaciją sustiprinančių faktų, tokių kaip tai, kad 
nepaprastai sunku diktatoriškas taisykles primesti žmonėms, kurių vertybės su jomis 
nesuderinamos. Žmogus, kuris teikia pirmenybę amoraliems veiksmams ir kuriam ginklu 
užkertamas kelias elgtis pagal savo preferencijas, kiek įmanydamas stengsis rasti būdų apeiti 


8 Tiesa, šioje knygoje nepasisakome už kokius nors tikslus, ir šia prasme prakseologija yra „utilitaristiška“. Tačiau 
skirtumas tas, kad utilitarizmas taip išplėstų savo wertfrei reikalavimą, kad jis neapsiribotų savo derama vieta 
ekonomikoje ir prakseologijoje, o apimtų visą racionalų diskursą. 

draudimą — galbūt duodamas kyšį. O kadangi tai nėra etikos traktatas, nepaminėjome libertarų 
etinės teorijos, teigiančios, kad pats prievartos naudojimas yra aukščiausio laipsnio amoralumas. 

Tad parodėme, kad įsivaizduojamiems diktatoriams niekaip nepavyks pasiekti jų skelbiamo 
tikslo pagerinti moralę, nes padariniai bus visiškai priešingi. Žinoma, gali būti, kad diktatoriai ne 
visiškai nuoširdžiai išsako savo siekius; galbūt tikrasis jų tikslas yra užsitikrinti galią kitų atžvilgiu 
ir neleisti kitiems būti laimingais. Tokiu atveju prakseologija, žinoma, negali nieko daugiau apie tai 
pasakyti, nors etika gali pasakyti nemažai.?? 


4. Žmogaus prigimties moralumas 


Labai dažnai teigiama, kad visiškai laisvos rinkos šalininkai priima vieną fundamentalią, bet 
nepatikimą prielaidą: visos žmogiškosios būtybės yra angelai. Paprastai pripažįstama, kad tokia 
programa „veiktų“ angelų visuomenėje, bet ne mūsų netobulame pasaulyje. Esminis sunkumas, su 
kuriuo susiduria ši kritika yra tai, kad nė vienas libertaras — galbūt išskyrus tuos, kuriems įtakos 
turėjo Levas Tolstojus — niekada nedarė tokios prielaidos. Laisvosios rinkos šalininkai niekada 
nesiūlė reformuoti žmoniškosios prigimties, nors jie, žinoma, neprieštarautų tokiai transformacijai, 
jeigu ji įvyktų. Matėme, kad libertarai pasisako už apsaugos nuo grobikų priemones, teikiamas 
privačių organizacijų, 0 ne valstybės. Tačiau jie nedaro prielaidos, kad laisvojoje visuomenėje 
nusikalstamumas magiškai išnyktų. 

Etatistai sutinka su libertarais, kad jeigu visi žmonės būtų „geri“, tai valstybė nebūtų 
reikalinga. Valstybinė kontrolė esą reikalinga tik tiek, kiek žmonės yra „blogi“. O kas jeigu visi 
žmonės būtų „blogi“? Kaip nurodė F. A. Harperis: 


Vis dar vadovaujantis tuo pačiu principu, kad politinis valdymas turi būti 
pasitelkiamas tuo labiau, kuo daugiau žmoguje yra blogio, turėtume visuomenę, 
kurioje reikalinga visiška politinė kontrolė visuose kiekvieno žmogaus reikaluose. [...] 
Vienas žmogus valdytų visus. O kas būtų diktatorius? Kad ir kokiu būdu jis būtų 
išrinktas ir pasodintas į politinį sostą, jis, žinoma, būtų absoliučiai blogas žmogus, nes 
visi žmonės yra blogi. Tad šią visuomenę valdytų absoliučiai blogas diktatorius, 
turintis absoliučią politinę galią. Ir kokiu būdu loginis viso to padarinys galėtų būti kas 
nors kita, kaip tik absoliutus blogis? Kaip tai galėtų būti geriau nei visai neturėti 
politinio valdymo toje visuomenėje??" 


Ar šis argumentas yra nerealistiškas tuo, kad, kaip visi sutinka, žmoniškosios būtybės yra 
mišinys, galintis daryti tiek gera, tiek ir bloga? Tačiau kuriuo momentu šioje maišatyje tada iškyla 
valstybės diktato būtinybė? Libertaras teigtų, jog tai, kad žmogiškoji prigimtis yra gėrio ir blogio 
mišinys, yra tik dar vienas argumentas jo naudai. Juk jeigu žmogus yra toks mišinys, tai geriausias 
visuomenės modelis, žinoma, būtų toks, kuriame blogis slopinamas, 0 gėris yra skatinamas. 


90 L. von Misesas dažnai tvirtina, kad rinkos intervencijos priemonės, pavyzdžiui, kainų kontrolė, turės padarinių, 
kuriuos net planus administruojantys vadžios pareigūnai laikytų blogais. Tačiau problema ta, kad nežinome, kokie yra 
valdžios pareigūnų tikslai, išskyrus tai, kad jiems akivaizdžiai patinka įgyta galia ir iš visuomenės išgauti turtai. Žinoma, 
šie sumetimai dažnai gali būti jiems svarbiausi, tad negalime sakyti, kad valdžios pareigūnai, sužinoję apie padarinius, 
visada sutiktų, jog jų veiksmai buvo klaidingi. 

E. A. Harper, „Try This on Your Friends,“ Faith and Freedom, January, 1955, p. 19. 

Libertaras tvirtina, kad valstybės aparatas, legitimuojantis valstybės valdovus ir leidžiantis jiems 
naudoti prievartą taip, kaip niekam kitam nėra leidžiama, teikia gatavą parankų įrankį blogiems 
darbams daryti. Tai, ką žmonės vadina nusikaltimu, virsta demokratinės galios naudojimu, jeigu tai 
vykdo individas, veikiantis kaip valstybės pareigūnas. Tuo tarpu laisvoji rinka pašalina visus 
teisėtus kanalus, kurie leidžia naudoti galią žmogaus atžvilgiu. 


5. Lygybės negalimumas 


Bene dažniausias etinis argumentas prieš rinkos ekonomiką yra tai, kad ji neįgyvendina 
lygybės tikslo. Lygybė buvo ginama įvairiais „ekonominiais“ argumentais, tokiais kaip socialinių 
kaštų minimumas arba mažėjantis pinigų ribinis naudingumas (žr. ankstesnį skyrių apie 
apmokestinimą).“ Tačiau pastaraisiais metais ekonomistai suprato, kad jie negali egalitarizmo 
pagrįsti ekonomiškai, kad jiems galų gale reikalingas etinis lygybės pagrindas. 

Ekonomika arba prakseologija negali pagrįsti etinių idealų, tačiau net etiniai siekiai turi būti 
formuluojami prasmingai. Todėl jie turi pereiti prakseologinę patikrą, nustatančią ar jie yra vidujai 
neprieštaringi ir konceptualiai galimi. ,„Lygybės“ patikra šiuo požiūriu iki šiol nebuvo deramai 
atlikta. 

Tiesa, daugelis iškeltų prieštaravimų verčia egalitaristus susimąstyti. Kartais neišvengiami jų 
politikos padariniai priverčia juos atsisakyti kokios nors egalitaristinės programos, tačiau gerokai 
dažniau ją tik sulėtina. Taigi, privaloma lygybė akivaizdžiai susilpnins paskatas, sunaikins rinkos 
ekonomikos savireguliavimo procesus, vartotojų norų tenkinimą padarys neefektyvų, labai sulėtins 
kapitalo formavimąsi ir paskatins kapitalo vartojimą — visa tai reikš drastišką bendro gyvenimo 
lygio smukimą. Be to, tik laisvoji visuomenė nėra sudarytą iš kastų, ir todėl tik laisvė užtikrina 
produktyvumu pagrįstą pajamų mobilumą. Tuo tarpu etatizmas veikiausiai sustingdytų ekonomiką į 
(neproduktyvios) lygybės liejinį. 

Šie argumentai, nors ir stiprūs, jokiu būdu nėra galutiniai. Kai kurie žmonės vis tiek sieks 
lygybės; daugelis atsižvelgs į šiuos samprotavimus susitaikydami su tam tikru gyvenimo lygio 
smukimu vardan didesnės lygybės. 

Visose diskusijose apie lygybę savaime akivaizdžių dalyku laikoma tai, kad lygybė yra labai 
vertingas siekis. Tačiau tai jokiu būdu nėra savaime akivaizdu. Juk net pačiam lygybės siekiui gali 
aksiomų: didžiosios aksiomos apie tikslingų žmogiškųjų veiksmų egzistavimą; ir mažųjų postulatų, 
arba aksiomų, apie žmogiškųjų gebėjimų ir gamtinių išteklių įvairovę 1 darbo atgrasumą 
(disutility). Nors ir įmanoma sukurti ekonominę visuomenės teoriją be šių dviejų mažųjų aksiomų 
(tačiau ne be didžiosios), jos yra įtraukiamos siekiant apriboti mūsų teorizavimą dėsniais, kuriuos 
būtų galima tiesiogiai taikyti tikrovei.?* Kiekvienas, norintis pasiūlyti tarpusavyje pakeičiamoms 
žmogiškosioms būtybėms pritaikomą teoriją, mielai kviečiamas tai padaryti. 

Tad žmonių įvairovė yra pamatinis mūsų žinojimo apie žmogiškąsias būtybes postulatas. Bet 
jeigu žmonės yra įvairūs ir individualūs, tai kaip kas nors gali siūlyti /ygybę kaip idealą? 


* Turima omenyje Murray N. Rothbard, Power and Market, Government and the Economy. Menlo Park, CA: Institute for 
Humane Studies, 1970, sk. 4 - vert. past. 

?2 Platesnį šitų aksiomų aptarimą teikia Murray N. Rothbard, „In Defense of Extreme Apriorism“, Southern Economic 
Journal, January, 1957, p. 314-320. 

Mokslininkai kasmet organizuoja lygybės konferencijas, kuriose pasisako už didesnę lygybę, bet 
niekas neginčija jų pamatinio principo. Tačiau kaip lygybė gali rasti savo pagrindą Žmogaus 
prigimtyje? Jeigu kiekvienas individas yra unikalus, tai kaip jis gali būti padarytas „lygus“ kitiems, 
nesunaikinant didžiąją dalį to, kas jame yra žmogiška ir neredukuojant žmonių visuomenę į 
beprasmį skruzdėlyno vienodumą? Egalitaristas, pasitikinčiai pranešantis ekonomistams apie savo 
galutinį etinį tikslą, turi apginti savo poziciją. Jis turi parodyti, kaip lygybė gali būti suderinta su 
žmonijos prigimtimi ir įrodyti galimo egalitarinio pasaulio įgyvendinimą. 

Tačiau egalitaristas pakliūva į dar sunkesnę padėtį, nes galima atakleisti, kad pajamų lygybė 
yra neįmanomas siekis žmonijai. Pajamos niekada negali būti vienodos. Žinoma, jos turi būti 
pajamos niekada negali būti suvienodintos. Juk kaip galima niujorkiečio gėrėjimąsi Manhatano 
pastatų kontūrais dangaus fone palyginti su indo pasigėrėjimu? Kaip niujorkiečio maudymosi 
malonumas gali būti palygintas su indo maudymosi Gangoje malonumu? Kadangi kiekvienas 
individas būtinai yra kitoje erdvės vietoje, kiekvieno individo realios pajamos turi skirtis tiek 
kalbant apie skirtingas gėrybes, tiek ir apie skirtingus asmenis. Neįmanoma skirtingų tipų gėrybes 
sudėti taip, kad būtų galima išmatuoti tam tikrą pajamų lygį, tad beprasmiška mėginti pasiekti 
vienodą lygį. Turime pripažinti faktą, kad lygybė yra nepasiekiama, kadangi žmonėms, 
neišvengiamai pasklidusiems erdvėje ir besiskiriantiems tarpusavyje, tai yra konceptualiai 
neįmanomas siekis. Bet jeigu lygybė yra absurdiškas (tad ir iracionalus) siekis, tai bet kokios 
pastangos pasiekti ją yra tokios pat absurdiškos. Jeigu siekis yra beprasmis, vadinasi, bet koks 
mėginimas jį įgyvendinti irgi neturi prasmės. 

Daugelis žmonių mano, kad nors pajamų lygybė yra absurdiškas idealas, jį galima pakeisti 
galimybių lygybės idealu. Tačiau šis idealas yra toks pats beprasmis, kaip ir pirmoji sąvoka. Kaip 
būtų galima „suvienodinti“ niujorkiečio ir indo galimybes apiplaukti jachta Manhataną arba 
maudytis Gangoje? Neišvengiama žmonių buvimo vietų įvairovė pašalina bet kokią galimybę 
suvienodinti „galimybes“. 

Walteris Blumas ir Harry Kalvenas daro įprastą klaidą?“ tvirtindami, kad teisingumas kartu 
reiškia ir galimybių lygybę, ir kad ši lygybė reikalauja, jog tam, kad „žaidimas“ būtų „sąžiningas“, 
„varžovai turi startuoti iš tos pačios vietos“. Žmogiškasis gyvenimas nėra lenktynės ar žaidimas, 
kuriame kiekvienas žmogus turi startuoti nuo tos pačios linijos. Gyvenimas yra kiekvieno žmogaus 
pastanga būti kiek įmanoma laimingesniam. Visi žmonės negali pradėti nuo tos pačios linijos, 
kadangi pasaulis neatsirado ką tik — jis kupinas įvairovės ir jo dalys yra labai skirtingos. 
Paprasčiausias faktas, kad vienas individas būtinai gimsta kitoje vietoje nei kitas, reiškia, kad ši 
paveldėta galimybė negali būti tokia pati, kaip ir jo kaimyno. Galimybių lygybės šūkis taip pat 
reikalautų atsisakyti šeimos, nes skirtingi tėvai skiriasi sugebėjimais; tad jis reikalautų 
bendruomeninio vaikų auklėjimo. Valstybė turėtų nacionalizuoti visus kūdikius ir auginti juos 
valstybiniuose vaikų darželiuose „vienodomis“ sąlygomis. Tačiau netgi čia sąlygos negali būti 
vienodos, kadangi skirtingi valstybės pareigūnai patys skiriasi sugebėjimais ir asmenybes bruožais. 
Ir lygybės niekada negalima pasiekti dėl neišvengiamo vietų skirtingumo. 

Taigi, egalitaristui turi būti neleidžiama baigti diskusijos paprasčiausiai skelbiant, kad lygybė 
yra absoliutus etinis tikslas. Jis pirma turi įvertinti visus socialinius ir ekonominius egalitarizmo 


5 Walter J. Blum and Harry Kalven Jr., The Uneasy Case for Progressive Taxation. Chicago: University of Chicago Press, 
1963, p. 501 ff. 

padarinius ir mėginti parodyti, kad jie nesikerta su žmogiškąja prigimtimi. Jis turi paneigti tezę, kad 
žmogus nėra sukurtas priverstiniam egzistavimui skruzdėlyno sąlygomis. Galiausiai, jis turi 
suprasti, kad pajamų ir galimybių lygybės siekiai yra konceptualiai neįgyvendinami ir todėl 
absurdiški. Bet koks mėginimas juos įgyvendinti yra ipso facto taip pat absurdiškas. 

Tad egalitarizmas yra tiesiogine žodžio prasme beprasmė socialinė filosofija. Vienintelė 
prasminga jo formuluotė yra „lygios laisvės“ siekis, kurį savo garsiajame lygios laisvės dėsnyje 
suformulavo Herbertas Spenceris: „kiekvienas žmogus yra laisvas daryti ką nori, jeigu nepažeidžia 
tokios pat kito žmogaus laisvės.“?* Šiuo siekiu nemėginama suvienodinti visų individų bendrąją 
būklę (total condition) — tai absoliučiai neįmanoma užduotis. Vietoj to ginama laisvė — tokia 
kiekvieno žmogaus padėtis, kai nenaudojama prievarta prieš asmenį ir jo nuosavybę.“? 

Tačiau net ši lygybės formuluotė turi daug trūkumų ir ją verta atmesti. Pirma, ji atveria duris 
dviprasmiškumui ir egalitarizmui. Antra, terminas „lygybė“ kartu reiškia ir išmatuojamą tapatybę 
susietą su tam tikru fiksuotu ekstensyviu vienetu. „Vienodas ilgis“ reiškia matavimo tapatybę su 
objektyviai nustatomu vienetu. Žmogaus veiksmo tyrimuose, ar tai būtų parkseologija, ar socialinė 
filosofija, tokio kiekybinio mato vieneto nėra, tad negali būti 1r tokios „lygybės“. Būtų daug geriau 
sakyti „kiekvienas žmogus turėtų turėti X“, o ne „visi žmonės turi būti lygūs X atžvilgiu“. Jeigu kas 
nors nori visus žmones įtikinti nusipirkti automobilį, šį tikslą jis formuluoja taip: „kiekvienas 
žmogus turėtų nusipirkti automobilį,“ o ne tokiais žodžiais kaip „visi žmonės turi būti lygūs 
automobilio pirkimo atžvilgiu.“ Terminas „lygybė“ yra ir nepatogus, ir klaidinantis. 

Galiausiai, kaip Clara Dixon Davidson įtikinamai parodė prieš daugelį metų, H. Spencerio 
lygios laisvės dėsnis yra perteklinis. Juk jeigu kiekvienas žmogus yra laisvas daryti ką nori, tai iš 
šios prielaidos išplaukia, kad nė vieno žmogaus laisvė nebuvo pažeista ir į ją nebuvo pasikėsinta. 
Visa antroji dėsnio dalis po žodžių „ką nori“ yra perteklinė ir nereikalinga.?? Nuo pat H. Spencerio 
dėsnio suformulavimo jo oponentai naudojosi aiškinamąja dalimi siekdami libertarizmo filosofijoje 
pridaryti skylių. Tačiau visą tą laiką jie smūgiavo į perteklinį priedėlį, o ne į dėsnio esmę. 
„Lygybės“ sąvokai nėra vietos lygios laisvės dėsnyje, kadangi ją galima pakeisti loginiu 
kvantoriumi „visi“. Lygios laisvės dėsnį galima taip pat sėkmingai pervadinti į absoliučios laisvės 
dėsnį. 


6. Saugumo problema 


Vienas dažniausiai prieš laisvąją rinką nukreipiamų etinių kaltinimų yra tai, kad ji neužtikrina 
„saugumo“. Sakoma, kad laisvės teikiamos gėrybės turi būti sveriamos atsižvelgiant į su jomis 
konkuruojančias saugumo gėrybes — o jas, žinoma, teikia valstybė. 

Pirmasis komentaras turėtų būti tai, kad šis pasaulis yra netikrumo pasaulis. Niekada 
negalėsime tiksliai nuspėti, kur link pasaulis judės ateityje. Todėl kiekvienas veiksmas yra 


?* Herbert Spencer, Social Statics. New York: D. Appleton, 1890, p. 121. 


95 Šis siekis kartais įvardinamas, kaip lygybė prieš įstatymą arba teisių lygybė. Tačiau abi formuluotės yra dviprasmiškos 
ir klaidinančios. Pirmoji gali būti suprantama teik kaip vergovės, tiek ir kaip laisvės lygybė, ir tiesą sakant pastaraisiais 
metais ji buvo taip susiaurinta, kad tapo mažai reikšminga. Antroji gali būti suprantama kaip turinti omenyje bet kokio 
tipo teises, tarp jų ir teisę į vienodas pajamas. 

20: [2] pradinis tvirtinimas apima tai, kas seka po jo, kadangi, jeigu kas nors pažeistų kito laisvę, tai ne visi būtų 
vienodai laisvi.“ Clara Dixon Davidson in Liberty, September 3, 1892, cit. pagal Benjamin R. Tucker, Instead of a Book. New 
York: Benjamin R. Tucker, 1893., p. 137. Davidson formuluotė buvo visiškai nepastebėta. 

rizikingas. Rizikos neįmanoma pašalinti. Turėdamas piniginį indėlį žmogus rizikuoja, kad jo pinigų 
perkamoji galia gali sumažėti; investuodamas žmogus rizikuoja patirti nuostolių ir t. t. 

Tačiau laisvoji rinka randa būdų kaip savanoriškai iki minimumo sumažinti riziką. Laisvojoje 
visuomenėje yra trys pagrindiniai būdai, kaip žmonės gali sumažinti netikrumą dėl ateities: 

(1) Taupydami. Šios santaupos, tiek investuotos į gamybą, tiek laikomos sąskaitose, užtikrina 
pinigų ateities poreikiams. Investicijos į gamybą padidina žmogaus turtą ateityje; piniginės 
sąskaitos užtikrina, kad lėšos bus nedelsiant pasiekiamos. 

(2) Užsiimdami verslu. Verslininkai, t. y. verslininkai kapitalistai, prisiima didžiąją dalį rinkos 
rizikos ir kartu didele dalimi išvaduoja nuo rizikos darbininkus. Įsivaizduokime globalią riziką, kuri 
iškiltų jeigu darbininkams nebūtų mokama tol, kol galutinis produktas pasiekia vartotojus! Laukiant 
ateities pajamų kylantis nerimas ir rizika bandant numatyti ateities vartotojų poreikius būtų beveik 
nepakeliama, ypač tiems darbininkams, kurie triūsia atokiausiuose gamybos procesuose. Sunku 
įsivaizduoti, kaip kas nors galėtų imtis ilgesnio gamybos proceso, jeigu jis, norėdamas gauti 
pajamų, būtų priverstas laukti visą gamybos proceso laiką. Tačiau verslininkas kapitalistas vietoj to 
iškart sumoka darbininkui ir pats prisiima laukimo ir ateities poreikių numatymo naštą. Jis tada 
rizikuoja netekti savo kapitalo. Kitas metodas, kaip verslininkas gali prisiimti riziką, taikomas 
ateities sandorių (futures) rinkose, kur rizikos draudimas leidžia prekių pirkėjams ir pardavėjams 
kainų pokyčių riziką perkelti ant specializuotų prekiautojų grupės pečių. 

(3) Apsidraudžiant. Draudimas yra pagrindinis metodas, kuriuo rinkoje rizikos yra 
kaupiamos ir mažinamos. Jeigu verslininkas prisiima netikrumo naštą, tai draudimas pasirūpina 
aktuarinėmis rvizikomis; taip galima apskaičiuoti stabilius kolektyvinius dažnius ir nustatyti 
atitinkamo dydžio draudimo įmoką. 

Valstybė negali užtikrinti absoliutaus saugumo. Vergai gali manyti, kad jų saugumą 
garantuoja šeimininkas. Tačiau riziką prisiima šeimininkas; jeigu jo pajamos sumažėtų, tai jis 
negalėtų savo globotiniams užtikrinti saugumo. 

Ketvirtas būdas teikti saugumą laisvojoje visuomenėje yra savanoriška labdara. Ši labdara 
gali atsirasti tik iš gamybos. Manoma, kad valstybė gali geriau negu rinka užtikrinti žmonėms 
saugumą, kadangi gali visiems garantuoti minimalias pajamas. Tačiau valdžia nieko panašaus 
negali užtikrinti. Valstybė nieko negamina; ji gali tik konfiskuoti gaminius iš kitų. Todėl valstybė 
negali nieko garantuoti; jeigu būtinas minimumas nebus pagamintas, tai ji negalės įvykdyti savo 
pažadų. Žinoma, valstybė gali išspausdinti tiek pinigų, kiek tik nori, tačiau ji negali pagaminti 
reikalingų gėrybių. Be to, valstybė negali visiems žmonėms užtikrinti vienodo saugumo. Ji gali 
užtikrinti saugumą kai kuriems, tačiau tik kitų sąskaita. Jeigu individo A saugumas gali būti 
padidintas tik apiplėšiant individą B, tai to proceso metu individo B saugumas sumažėja. Taigi net 
tada, kai gamyba nėra drastiškai sumažėjusi, valstybė negali užtikrinti saugumo visiems, o tik kai 
kuriems ir kitų sąskaita. 

Tad ar valdžia — organizuota prievarta — gali kaip nors užtikrinti saugumą? Gali, tačiau ne 
absoliučia prasme. Ji gali užtikrinti tam tikrą saugumo aspektą, ir tik šis aspektas gali būti 
garantuotas kiekvienam žmogui visuomenėje. Tai saugumas nuo agresijos. Nors, tiesą sakant, jį 
užtikrinti gali tik savanoriška, laisvąja rinka pagrįsta apsauga, kadangi tik tokio neetatistinio tipo 
apsaugos institucijos pačios neužsiima agresija. Kai visi žmonės užsitikrina asmens ir turto saugą 
nuo agresijos, nepaprastai padidėja produktyvumas ir padaugėja laisvalaikio. Bet koks valstybės 
mėginimas užtikrinti tokį saugumą yra anachronizmas, kadangi pati valstybė nuolat griauna 
individo laisvę ir saugumą. 

Tad tokio tipo saugumas, kuris yra prieinamas kiekvienam žmogui visuomenėje, yra ne tik 
suderinamas su visiška laisve, bet yra jos išdava. Laisvė ir saugumas nuo agresijos yra dvi tos 
pačios monetos pusės. 

Gali būti dar paprieštarauta, kad daugelis žmonių, net jeigu jie žinotų, kad vergovė arba 
klusnumas diktatui negali užtikrinti absoliutaus saugumo, vis tiek norėtų priklausyti nuo savo 
šeimininkų. Bet jeigu jie tai daro savanoriškai, tai libertaras klausia, kodėl jie turėtų versti kitus — 
tuos kurie nepasirinko paklusti šeimininkams - jungtis prie jų? 


7. Tariami statuso visuomenės džiaugsmai 


Dar viena plačiai paplitusi (ypač tarp intelektualų, kurie akivaizdžiai nėra amatininkai arba 
valstiečiai) laisvosios rinkos ir laisvosios visuomenės kritika yra tai, kad, kitaip nei laimingųjų 
viduramžių amatininkų ir valstiečių atveju, laisvoji rinka privertė žmogų „susvetimėti“ su savo 
darbu ir bendradarbiais atimdama iš jo „priklausymo jausmą“. Į viduramžišką statuso visuomenę 
žvelgiama kaip į aukso amžių, kai kiekvienas buvo tikras dėl savo vietos gyvenime, kai amatininkai 
gamindavo visą batą, o ne tik iš dalies prisidėdavo prie jo gamybos, ir kai šiuos „pilnatvę 
išgyvenančius“ darbininkus priklausymo jausmas siejo su visa visuomene. 

Pirma, viduramžių visuomenė nebuvo saugi, ji nebuvo fiksuota, nekintanti statusų 
hierarchija.?" Pažanga buvo lėta, tačiau pokyčių buvo daug. Žmonėms, gyvenantiems autarchinėmis 
grupelėmis, kurioms būdingi žemi gyvenimo standartai, nuolat grėsė badas. O dėl praktiškai 
neegzistuojančios prekybos, badui vienoje vietovėje nebuvo įmanoma pasipriešinti įsigyjant maisto 
kitoje. Tai, kad kapitalistinėje visuomenėje nėra bado, nėra laimingas atsitiktinumas. Antra, dėl 
labai žemų gyvenimo standartų labai nedaugeliui visuomenės narių pasisekdavo gimti 
laimingaisiais amatininkais, kurie galėjo būti iš tiesų laimingi ir jaustis saugūs dėl savo darbo tik 
tokiu atveju, jeigu jie aprūpindavo savo gaminiais karalių arba didikus (kurie, žinoma, pelnė savo 
aukštą statusą nuolat išnaudodami pavergtas gyventojų mases). O kalbant apie paprastą 
baudžiauninką, tai vargu ar savo vargingame, vergiškame ir nualintame gyvenime jis turėjo 
pakankamai laisvo laiko kontempliuoti tariamus savo užtikrintos padėties ir „priklausymo jausmo“ 
džiaugsmus. O jeigu ir buvo vienas ar kitas baudžiauninkas, nenorėjęs priklausyti savo valdovui 
arba šeimininkui, tai šis „priklausymas“, žinoma, būdavo įtvirtinamas jėga. 

Be šių argumentų yra ir dar viena problema, kurios statuso visuomenė negali išspręsti, ir kuri 
labai stipriai prisidėjo prie feodalinių ir prekybinių ikikapitalistinės eros struktūrų subyrėjimo. Tai 
buvo gyventojų skaičiaus didėjimas. Jeigu kiekvienam žmogui gyvenime priskiriamas nustatytas ir 
paveldimas vaidmuo, tai kaip į šią schemą galima įsprausti augantį gyventojų skaičių? Prie ko juos 
priskirti ir kas galėtų tai padaryti? Ir kad ir kur jie būtų paskirti, kaip galima šiems naujiems 
žmonėms užkirsti kelią sugriauti visą nusistovėjimą papročių ir statusų tinklą? Žodžiu, būtent 
fiksuotoje, nekapitalistinėje statuso visuomenėje nuolat pačiu bjauriausiu pavidalu iškyla Thomaso 
R. Malthuso problema ir būtent čia turi atsirasti T. R. Malthuso populiacijos kontrolė. Kartais 
kontrolė yra natūrali — badas ir maras; kitose visuomenėse praktikuojamas sistemiškas infanticidas. 
Jeigu šiais laikais įvyktų sugrįžimas prie statuso visuomenės, tai, galimas dalykas, privaloma 


97 Šis skirsnis sumanytas veikiau kaip loginė statuso teorijos kritika, o ne detali viduramžių visuomenės analizė. Nesenos 
laimingojo valstiečio mito versijos kritiką pateikia Charles E. Silberman, The Myths of Automation. New York: Harper ėc 
Row, 1967, p. 98-107. 

gimstamumo kontrolė taptų taisykle (tai nėra atmestina ateities prognozė). Ikikapitalistinėje 
Europoje populiacijos problema tapo didėjančio skaičiaus žmonių, neturinčių darbo ir 
gyvenamosios vietos ir dėl to tampančių elgetomis ir kelių plėšikais, problema. 

Šiuolaikinio „susvetimėjimo“ teorijos šalininkai nepateikia jokių jų teiginius pagrindžiančių 
argumentų, taigi šie teiginiai yra paprasčiausi dogmatiški mitai. Žinoma, nėra savaime akivaizdu, 
kad amatininkas ar juo labiau primityvus žmogus, kuris pats pasigamina viską, ką suvartoja, dėl šios 
patirties yra tam tikra prasme laimingesnis arba „patiriantis daugiau pilnatvės“. Nors čia ne 
psichologijos traktatas, galima pastebėti, kad darbininkui savo svarbos pojūtį teikia dalyvavimas 
ten, ką Izabel Paterson vadino gamybos ciklu. Žinoma, vyraujant laisvosios rinkos kapitalizmui 
tokiame cikle jis gali dalyvauti daug įvairesniais būdais negu primityvesnėje statuso visuomenėje. 

Be to, statuso visuomenėje individualių darbininkų potencialūs įgūdžiai yra tragiškai 
švaistomi. Juk nėra pagrindo manyti, kad staliaus sūnus turi labai domėtis staliaus amatu arba 
pasižymėti dideliais staliaus sugebėjimais. Statuso visuomenėje, nepaisant jo troškimų, sūnus 
susidurtų tik su niūriu staliaus gyvenimu. Tuo tarpu laisvosios rinkos kapitalistinėje visuomenėje, 
nors, žinoma, nėra garantijų, kad jis galės užsidirbti pragyvenimui bet kokiu iš tikrųjų jam patikusiu 
darbu, jo galimybės dirbti darbą, kuris jam iš tikrųjų patiktų, yra neišmatuojamai, praktiškai be galo 
didesnės. Didėjant darbo pasidalijimui atsiranda vis daugiau įvairiausių kvalifikuotų darbų, kuriais 
jis gali užsiimti užuot tenkindamasis primityviausių įgūdžių reikalaujančiais darbais. Laisvojoje 
visuomenėje jis yra laisvas išmėginti šiuos užsiėmimus ir patraukti į bet kurią labiausiai patikusią 
sritį. Tariamai laimingoje statuso visuomenėje jis neturi nei laisvės, nei galimybių. Laisvasis 
kapitalizmas ne tik nepaprastai išplėtė žmonijai prieinamų vartojimo gėrybių ir paslaugų kiekį bei 
įvairovę, bet ir smarkiai padidino darbų, kuriuos galima dirbti, bei įgūdžių, kuriuos galima 
išsiugdyti, skaičių ir įvairovę. 

Tiesą sakant, verkšlenimas dėl „susvetimėjimo“ yra šis tas daugiau nei viduramžių 
amatininko šlovinimas. Juk šis bent jau maistą pirko iš valstiečio. Iš tikrųjų tai yra pačios darbo 
pasidalijimo idėjos puolimas ir primityvios autarchijos šlovinimas. Grįžimas prie tokių sąlygų 
reikštų tik didžiosios dalies dabartinių gyventojų sunaikinimą ir visišką likusiųjų nuskurdinimą. 
Kodėl dėl to „laimė“ turėtų padidėti? Palikime atsakymą statuso mitologams. 

Galiausiai, yra dar viena aplinkybė, rodanti, jog didžioji dalis žmonių nemano, kad jų laimei 
reikalingos primityvios sąlygos ir vergiškas priklausymo jausmas. Juk laisvoje visuomenėje niekas 
nedraudžia visiems norintiems atsiskirti į uždaras bendruomenes ir gyventi primityviai bei 
„priklausomai“. Niekas nėra verčiamas įsilieti į darbo pasidalijimo sistemą. Tiesa ne tik tai, kad 
beveik niekas nepalieka šiuolaikinės visuomenės tam, kad grįžtų į laimingą, vientisą tvaraus skurdo 
gyvenimą, bet ir tai, kad tie keli intelektualai, kurie XIX amžiuje kūrė įvairias bendruomenines 
utopijas, labai greitai jų atsisakė. Ir galbūt pasitraukti iš visuomenės akivaizdžiausiai vengiantys 
žmonės yra būtent tie kritikai, kurie tam, kad pasmerktų šiuolaikinę visuomenę, naudojasi mūsų 
šiuolaikinėmis, ,„susvetimėjusiomis“ masinės komunikacijos priemonėmis. Kaip pastebėjome 
ankstesnio skirsnio pabaigoje, laisvoji visuomenė leidžia visiems norintiems tapti kitų vergais. 
Tačiau jeigu jie turi psichologinį vergiško „priklausymo jausmo“ poreikį, tai kodėl kiti individai, 
neturintys tokio poreikio, turėtų būti verčiami tapti vergais? 

8. Labdara ir skurdas 


Dažnai aimanuojama, kad laisvoji rinka negarantuoja skurdo išnykimo, „suteikia žmonėms 
laisvę badauti“ ir būtų daug geriau, jeigu būtume „geraširdžiai“ ir apmokestinę likusią visuomenę 
tam, kad būtų subsidijuojami neturtingieji ir nevykėliai, duotume žalią šviesą „labdarai“. 

Pirma, „laisvės badauti“ argumentas painioja „karą prieš gamtą“, kurį visi kariaujame, su 
laisvės nuo kitų žmonių kišimosi problema. Jeigu nevykdome gamtos užkariavimo, tai visada 
esame „laisvi badauti“, mat tokia yra mūsų natūrali padėtis. Tačiau „laisvė“ reiškia kitų žmonių 
prievartos nebuvimą; tai yra grynai tarpasmeninė problema. 

Antra, taip pat turėtų būti aišku tai, kad būtent savanoriški mainai ir laisvasis kapitalizmas 
leido nepaprastai pagerinti pragyvenimo lygį. Kapitalistinė gamyba yra vienintelis būdas kuriuo 
galima panaikinti skurdą. Kaip jau pabrėžėme anksčiau, gamyba turi eiti pirma, 1r tik laisvė leidžia 
žmonėms geriausiu ir efektyviausių būdu užsiimti gamyba. Jėga ir prievarta gali „paskirstyti“, bet 
negali gaminti. Intervencionizmas varžo gamybą, o socializmas negeba ekonomiškai skaičiuoti. 
Kadangi laisvojoje rinkoje maksimizuojamas vartotojų pasitenkinimas, laisvoji rinka yra vienintelis 
būdas skurdui panaikinti. Įsakymai ir įstatymai to padaryti negali — tiesą sakant, jie gali tik 
pabloginti padėtį. 

Apeliavimas į labdarą yra tiesiog juokingas. Pirma, ar galima turto atėmimą jėga ir jo 
perdavimą kitam laikyti labdara? Tiesą sakant, tai yra visiška priešingybė labdarai, kuri tegali būti 
nenupirktas, savanoriškas malonės veiksmas. Privalomas konfiskavimas gali tik slopinti labdaringus 
norus, mat turtingesnieji bambės, kad nėra jokios prasmės teikti labdarą, jeigu valstybė pati imasi 
šios užduoties. Tai dar kartą iliustruoja faktą, kad žmones galima padaryti moralesnius tik 
racionaliu įtikinėjimu, o ne prievarta, kuri turi visiškai priešingą poveikį. 

Be to, kadangi valstybė visada yra neefektyvi, jos labdara savo apimtimi ir kryptimi labai 
skirsis nuo to, kokia ji būtų, jeigu žmonėms būtų leidžiama patiems laisvai veikti. Kai valstybė 
sprendžia iš ko paimti ir kam duoti, tai savo rankose ji sukaupia didžiulę galia. Akivaizdu, kad 
politinio palankumo nesusilaukusiųjų turtas bus konfiskuojamas, o politiniai favoritai bus 
subsidijuojami. O valstybėje kursis biurokratija, kuri užsitikrins savo pragyvenimą konfiskuodama 
turtą iš vienų, o kitus skatindama tapti prašytojais. 

Privalomos „labdaros“ rėžimas sukelia ir kitokius padarinius. Pirma, „neturtingieji“ — arba 
„Nusipelniusieji“ neturtingieji — išaukštinami kaip privilegijuotoji kasta, galinti prievarta pretenduoti 
į gabesniųjų gėrybes. Tai visai nepanašu į prašymą suteikti labdarą. Gabiuosius valstybė baudžia ir 
verčia vergais, o negabieji yra keliami ant moralumo pjedestalo. Žinoma, tai yra išties keista 
moralinė programa. Kiti padariniai bus gabesniųjų varžymas, visuomenėje mažėjanti gamyba ir 
taupymas bei neturtingųjų kastos formavimosi subsidijavimas. Neturtingieji bus ne tik 
subsidijuojami tariant, kad jie tam turi teisę, bet ir bus dedamos pastangos, kad jų gretos didėtų tiek 
dėl reprodukcijos, tiek ir dėl moralinio jų aukštinimo. Gabieji bus atitinkamai suvaržomi ir 
represuojami.?* 


?8 Thomas Mackay, Methods of Social Reform. London: John Murray, 1896, p. 210; Yale Brozen, „Welfare Without the 
Welfare State“, The Freeman, December, 1966, p. 40-42; C.T. Brehm and T. R. Saving, „The Demand for General 
Assistance Payments,“ American Economic Review, December, 1964, p. 12-18; idem, „Reply,“ American Economic Review, 
June, 1967, p. 585-88; ir Henry Hazlitt, „Income Without Work,“ The Freeman, July, 1966, p. 20-36. 

Jeigu galimybė užsiimti savanoriška labdara gabiuosius skatina užsiimti gamyba, tai 
prievartinė labdara gamybą silpnina ir sunkina. Tiesą sakant, didžiausia „labdara“ yra ne tai, ką šiuo 
žodžiu vadiname, 0 paprastas „savanaudiškas“ kapitalo investavimas ir technologinių naujovių 
paieška. Skurdą suvaldė mūsų protėvių verslas ir kapitalo investavimas, o tai neabejotinai buvo 
daroma „savanaudiškais“ tikslais. Tai iliustruoja fundamentalią Adamo Smitho paskelbtą tiesą, kad 
paprastai kitiems labiausiai padedame ta veikla, kuria padedame patys sau. 

Etatistai iš tikrųjų yra nusiteikę prieš labdarą. Jie dažnai teigia, kad labdara menkina ir žemina 
gavėją. Dėl šios priežasties jis turi būti tikinamas, jog šie pinigai jam priklauso teisėtai, o valdžia 
turi jam duoti juos todėl, kad jis to nusipelnė. Tačiau, kaip parodė Isabel Paterson, šis pažeminimo 
jausmas dažnai kyla dėl to, kad labdaros gavėjas negali rinkoje apsirūpinti pats — jis iškrinta iš 
gamybos ciklo ir nebeteikia paslaugų mainais į tas, kurias gauna. Tačiau jam suteiktoji moralinė ir 
įstatymų galią turinti teisė melžti iš kitų pinigus, užuot nutraukdama jo moralinį nuosmukį, jį dar 
labiau pagilina, nes dabar naudos gavėjas daugiau nei bet kada anksčiau nutolinamas nuo gamybos. 
Savanoriška labdaringa veikla paprastai traktuojama kaip laikina. Labdara siūloma siekiant padėti 
žmogui pasirūpinti savimi. Tačiau kai pašalpas dosniai žarsto valstybė, jos tampa nuolatinės ir 
nepaliaujamai žemina gavėjus, kurie ir toliau keliaklupsčiauja. Čia neketiname įrodinėti, kad toks 
keliaklupsčiavimas yra žeminantis; paprasčiausiai sakome, kad tas, kuris privačią labdarą laiko 
žeminančia, turėtų padaryti logišką išvadą, kad valstybinė labdara yra dar labiau žeminanti.?? Be to, 
L. von Misesas parodė, kad būtent mainai laisvojoje rinkoje — kuriuos etatistai visada smerkia kaip 
nuasmenintus ir „bejausmius“ — ir yra būtent tas santykis, kuris leidžia išvengti bet kokio 
pažeminimo ir keliaklupsčiavimo.!*“ 


9. Kaltinimas „savanaudišku materializmu“ 


Vienas iš dažniausių argumentų prieš laisvąją rinką (jį išsako net daugelis jos bičiulių) yra tai, 
kad ji atspindi ir skatina nežabotą „savanaudišką materializmą“. Kritikai teigia, kad net jeigu 
laisvoji rinka — nevaržomas kapitalizmas — geriausiai pasitarnauja žmogaus „materialiems“ 
tikslams, ji atitraukia žmogų nuo aukštesnių idealų. Ji veda žmogų tolyn nuo dvasinių ir 
intelektualinių vertybių ir ardo bet kokią altruizmo dvasią. 

Visų pirma, nėra tokio dalyko, kaip „ekonominis tikslas“. Ekonomika paprasčiausiai yra 
procesas, kuriuo bet kokiam žmogaus pasirinktam tikslui parenkamos priemonės. Individas gali 
siekti kokių tik nori tikslų, tiek „savanaudiškų“, tiek ir „altruistiškų“. Kitiems psichologiniams 
veiksniams esant vienodiems, kiekvienam naudinga rinkoje maksimizuoti savo pinigines pajamas. 
Tačiau šios maksimalios pajamos tada gali būti naudojamos ir „savanaudiškiems“, ir 


?9 Valdžios pasišventimą labdarai galima matuoti pagal tai, ar ji stengiasi visiškai išnaikinti elgetavimą. Elgetaujančiajam 
tiesiogiai duodama dovana tiesiogiai padeda gavėjui ir nepalieka didelėms biurokratinėms organizacijoms galimybės 
nuolat gyventi iš tokių transakcijų. Puolimas prieš tiesioginę paramą funkcionuoja kaip monopolinės privilegijos 
suteikimas „oficialioms“ labdaros organizacijoms. I. Paterson nurodo, kad Amerikos valdžia įvedė imigrantams 
minimalių piniginių lėšų kiekio reikalavimą, kuriuo esą siekiama padėti neturtingesniems imigrantams! Žinoma, tikrasis 
rezultatas buvo tai, kad iš neturtingiausiųjų imigrantų, negalinčių patenkinti reikalavimo, buvo atimta galimybė pasiekti 
Amerikos krantus ir pasinaudoti ekonominėmis galimybėmis. 

100 Apie įvairius labdaros ir skurdo problemos aspektus žr. Isabel Paterson, „The Humanitarian with the Guillotine“ in 
God of the Machine, p. 233-250; Herbert Spencer, Social Statics, p. 317-329; L. von Mises, Human Action, p. 831-836; F. A. 
Harper, „The Greatest Economic Charity“ in Sennholz, ed., On Freedom and Free Enterprise, p. 94ff.; ir Leonard E. Read, 
„Unearned Riches“ ibid., p. 188-195. 

„altruistiškiems“ tikslams. Prakseologui visiškai nesvarbu, kokių tikslų siekia žmonės. Sėkmingas 
verslininkas savo pinigus gali panaudoti tam, kad įsigytų jachtą, arba tam, kad pastatytų namus 
skurstantiems našlaičiams. Rinktis turi jis. Svarbu tai, jog kad ir kokį siekį jis turėtų, norėdamas jį 
įgyvendinti jis turės užsidirbti pinigų. 

Antra, kad ir kokią moralinę filosofiją pasirinktume — altruizmą ar egoizmą — negalime 
kritikuoti piniginės naudos siekio rinkoje. Jeigu laikomės egoistinės socialinės etikos, tai, žinoma, 
galime tik sveikinti piniginės naudos arba kokio nors piniginės ir psichologinės naudos derinio 
maksimizavimą rinkoje. Čia nėra jokios problemos. Vis dėlto, net jeigu priimtume a//ruistinę etiką, 
turėtume taip pat karštai pritarti piniginės naudos maksimizavimui. Juk uždarbis rinkoje yra vieno 
žmogaus kitam žmogui suteiktų paslaugų rodiklis, bent jau kai kalbama apie mainomas paslaugas. 
Kuo didesnės žmogaus pajamos, tuo labiau jis pasitarnavo kitiems. Tiesą sakant, kai šie du tikslai 
yra nesuderinami, altruistas turėtų būti daug labiau linkęs pritarti žmogaus piniginės, o ne 
psichologinės naudos maksimizavimui. Taigi, nuoseklus altruistas turėtų smerkti žmogų, jeigu šis 
atsisako dirbti gerai apmokamą darbą ir teikia pirmenybę prasčiau apmokamam darbui. Šis žmogus, 
kad ir kokie būtų jo sumetimai, nepaiso vartotojų, jo visuomenės narių, siunčiamų signalų apie jų 
norus. 

Tad jeigu anglių kasėjas pereitų į malonesnį, tačiau menkiau apmokamą darbą, pavyzdžiui, 
pardavėjo, tai nuoseklus altruistas turėtų peikti jį už tai, kad jis nustoja teikti bendrapiliečiams jiems 
reikalingų gėrybių. Juk nuoseklus altruistas turi pripažinti, kad piniginė nauda rinkoje atspindi 
kitiems suteiktas paslaugas, o psichologinė nauda yra visiškai asmeninės, arba „savanaudiškos“, 
pajamos.!€! 

Šią analizę galima tiesiogiai taikyti laisvalaikio užsiėmimams. Laisvalaikis, kaip jau matėme, 
žmonijai yra pagrindinė vartojimo gėrybė. Tačiau nuoseklus altruistas turėtų visiškai neigti 
darbininkų teisę 1 laisvalaikį; arba, mažų mažiausiai, neigti teisę į kiekvieną laisvalaikio valandą, 
viršijančią laiką, kurio būtinai reikia produktyvumui išlaikyti. Juk kiekviena laisvalaikio valanda 
mažina laiką, kurį žmogus gali praleisti pasitarnaudamas bendrapiliečiams. 

Nuoseklūs „vartotojų suvereniteto“ šalininkai turėtų pritarti dykinėtojų ir žmonių, teikiančių 
pirmenybę savo užsiėmimams, o ne tarnavimui vartotojams, pavergimą. Užuot niekinęs piniginės 
naudos siekį, nuoseklus altruistas turėtų liaupsinti pinigų siekį rinkoje ir smerkti visus nepiniginius 
gamintojo tikslus — ar tai būtų noras išvengti tam tikro tipo darbo, prisirišimas prie menkiau 
apmokamo darbo ar noras turėti daugiau laisvalaikio.'“? Todėl altruistai, kritikuojantys piniginius 
siekius rinkoje, klysta pagal! jų pačių kriterijus. 

Kaltinimas materializmu taip pat neturi pagrindo. Rinkoje prekiaujama nebūtinai 
materialiomis gėrybėmis, joje prekiaujama mainomosiomis gėrybėmis. Žinoma, visos materialios 
gėrybės yra mainomos gėrybės (išskyrus pačias žmogiškąsias būtybes), tačiau yra daug nematerialių 
gėrybių, kuriomis mainomasi rinkoje. Žmogus savo pinigus gali išleisti tiek, pavyzdžiui, eidamas į 
koncertą ar nusisamdydamas teisininką, tiek ir maistui ar automobiliams. Nėra absoliučiai jokio 
pagrindo sakyti, kad rinkos ekonomika teikia pirmenybę materialioms arba nematerialioms 
gėrybėms; ji paprasčiausiai leidžia kiekvienam žmogui laisvai pasirinkti kaip išleisti pinigus. 


101 W. H. Huttas iš tikrųjų iki to prieina savo straipsnyje „The Concept of Consumers' Sovereignty,“ Economic Journal, 
March, 1940, p. 66-77. 

IU Taip pat keista tai, kad kritikai paprastai savo atakas nukreipia į pelną („pelno motyvas“) o ne į kitas rinkos pajamas, 
tokias kaip darbo užmokestis. Sunku įžvelgti menkiausią moralinį skirtumą tarp šių pajamų [rūšių]. 

Galiausiai, dinamiška rinkos ekonomika tenkina vis didesnio skaičiaus žmonių norą įsigyti 
mainomųjų gėrybių. Dėl to laikui bėgant mainomųjų gėrybių ribinis naudingumas paprastai mažėja, 
o nemainomųjų — didėja. Žodžiu, kuo labiau patenkinamas mainomųjų vertybių siekis, tuo didesnis 
tampa nemainomųjų vertybių ribinis naudingumas. Užuot puoselėjęs materialias vertybes, 
dinamiškas kapitalizmas juda visiškai priešinga linkme. 


10. Atgal į džiungles? 


Daugelis kritikų skundžiasi, kad laisvoji rinka, stumdama lauk neefektyvius verslininkus ir 
priimdama kitus sprendimais, veikia kaip bejausmė pabaisa. Jie meta kaltinimą, kad laisvosios 
rinkos ekonomika remiasi „džiunglių įstatymais“, iš kurių svarbiausias yra „stipriausiųjų 
išlikimas“.'93 Todėl už laisvąją rinką pasisakantys libertarai yra vadinami socialiniais darvinistais, 
norinčiais stipriųjų naudai išnaikinti silpnuosius. 

Pirma, šie kritikai neatsižvelgia į faktą, kad laisvoji rinka veikia visiškai kitaip negu valdžia. 
Kai veikia valdžia, atskiri kritikai yra bejėgiai pakeisti rezultatą. Jie galėtu tai padaryti tik tuo 
atveju, jei galiausiai įtikintų valdovus pakeisti savo sprendimus; tai gali pareikalauti labai daug 
laiko arba yra apskritai neįmanoma. Tuo tarpu laisvojoje rinkoje nėra jėga primetamų galutinių 
sprendimų; kiekvienas yra laisvas keisti savo sprendimus ir smarkiai keisti „rinkos“ rezultatus. 
Žodžiu, jeigu žmogus mano, kad rinka buvo pernelyg žiauri vienam ar kitam verslininkui ar bet 
kuriam kitam pajamų gavėjui, jis yra visiškai laisvas įsteigti pašalpos fondą, kuris teiktų reikiamą 
paramą ar subsidijas. Tie, kurie griebiasi kritikuoti dabartinę privačią labdarą dėl jos 
„nepakankamo“, yra nevaržomi patys užpildyti šią spragą. Turime vengti hipostazuoti „rinką“ kaip 
realų daiktą, kaip veikėją, priimantį neatšaukiamus sprendimus. Rinka yra visų visuomenėje 
veikiančių žmonių sprendimų padarinys; žmonės gali leisti savo pinigus kaip nori ir priimti bet 
kokius sprendimus savo asmens ar nuosavybės atžvilgiu. Prieš imdamiesi vykdyti savo sprendimus 
jie neturi susigrumti su kažkokia būtybe „rinka“ ar ją įtikinti. 

Tiesą sakant, laisvoji rinka yra visiška „džiunglių“ visuomenės priešybė. Džiunglėms 
būdingas visų karas prieš visus. Kiekvienas gali išlošti tik kito sąskaita, konfiskuodamas kito 
nuosavybę. Kai visi gyvena ties pragyvenimo minimumu, vyksta tikra kova dėl išlikimo, kurioje 
stipresnė jėga triuškina silpnesniąją. Tuo tarpu laisvojoje rinkoje žmonės gali pelnytis tik teikdami 
paslaugas kitiems; tačiau norėdami jie taip gali pasitraukti ir užsiimti autarchine primityvia gamyba. 
Būtent dėl taikaus bendradarbiavimo rinkoje visi žmonės gauna naudos iš darbo pasidalijimo ir 
kapitalo investavimo plėtros. Taikyti „stipriausiųjų išlikimo“ principą ir džiunglėms, ir rinkai 
reikštų ignoruoti pamatinį klausimą: kuria prasme stipriausių? Džiunglėse „stipriausieji“ yra tie, 
kurie yra labiausiai įgudę naudoti brutalią jėgą. Rinkoje „stipriausieji“ yra tie, kurie yra labiausiai 
įgudę pasitarnauti visuomenei. Džiunglės yra brutali vieta, kur visi grobia vieni iš kitų ir gyvena 
pusbadžiu; rinka yra taiki ir produktyvi vieta, kur visi tarnauja ir sau, ir kitiems, bei gyvena daug 
aukštesniame vartojimo lygmenyje. Rinkoje labdaringieji gali teikti pagalbą, o džiunglėse tokia 
prabanga negali egzistuoti. 

Taigi, laisvoji rinka džiunglių destruktyvią konkurenciją dėl pusbadžio gyvenimo pakeičia į 
taikią, bendradarbiavimu pagrįstą konkurenciją tarnaujant sau ir kitiems. Džiunglėse vieni žmonės 


103 Prieš keletą metų mums buvo pažadėtas libertarizmo pozicijos „paneigimas“, tačiau jis niekada nebuvo paskelbtas. 
Jis turėjo vadintis „Atgal į džiungles“. Žr. Ralph L. Roy, Apostles of Discord. Boston: Beacon Press, 1953, p. 407. 

pelnosi tik kitų žmonių sąskaita. Rinkoje pelnosi visi. Būtent rinka — sutartimis pagrįsta 
visuomenė — iš chaoso išplėšia tvarką, kuri sutvardo gamtą ir išnaikina džiungles, leidžia 
„Silpniesiems“ užsiimant gamyba arba gaunant dovanų iš produktyviųjų gyventi gyvenimą, kuris 
yra tiesiog karališkas palyginus su „stipriųjų“ gyvenimu džiunglėse. Be to rinka, keldama 
pragyvenimo lygį, leidžia žmogui puoselėti būtent tuos civilizuotumo bruožus, kurie jį atskiria nuo 
gyvulių. 

Būtent etatizmas grąžina džiunglių tvarką — grąžina konfliktą, disharmoniją, kastų kovas, 
užkariavimus, visų karą prieš visus ir bendrą skurdą. Vietoj taikios abiem pusėms naudingos 
konkurencinės „kovos“ etatizmas atneša ekonominį chaosą ir mirtiną socialdarvinistinę 
konkurenciją dėl politinių privilegijų ir skurdaus pragyvenimo. 


11. Galia ir prievarta 
A. „Kitos prievartos formos“: ekonominė galia 


Labai dažnai libertarizmo pozicija kritikuojama maždaug taip: žinoma, mums nepatinka 
smurtas, ir libertarai atlieka puikų darbą pabrėždami jo pavojus, tačiau esate labai simpliste, nes 
ignoruojate kitas visuomenėje egzistuojančias svarbias prievartos formas — privačią prievartos galią 
šalia valstybės ar nusikaltėlio vykdomo smurto. Valdžia turi būti pasirengusi naudoti prievartą tam, 
kad kontroliuotų arba atsvertų šią privačią prievartą. 

Visų pirma šią tariamą libertarizmo doktrinos problemą galima lengvai pašalinti siauriau 
apibrėžiant prievartą kaip smurtą. Šis susiaurinimas būtų naudingas ir tuo, kad leistų griežtai 
apriboti policijos ir teismų smurtą teisėta jo taikymo sritimi: kova prieš smurtą. Tačiau galime 
žengti dar toliau, mat galime parodyti platesnėje prievartos sąvokoje glūdinčius prieštaravimus. 

Gerai žinoma „privačios prievartos“ atmaina yra miglota, bet grėsmingai skambanti 
„ekonominė galia“. Mėgstamas tokios „galios“ naudojimo pavyzdys yra iš darbo atleidžiamas 
darbuotojas, ypač kai jis atleidžiamas didelės korporacijos. Ar tai nėra „taip pat blogis“ kaip ir 
smurtinė prievarta prieš darbininko nuosavybę? Ar tai nėra kita, subtilesnė darbininko apiplėšimo 
forma, kadangi jis netenka pinigų, kuriuos būtų gavęs, jeigu darbdavys nebūtų panaudojęs savo 
„ekonominės galios“? 

Panagrinėkime šią situaciją atidžiau. Ką būtent padaro darbdavys? Jis atsisako tęsti tam tikrus 
mainus, kuriuos darbininkas norėtų tęsti. Konkrečiai, darbdavys A atsisako parduoti tam tikrą sumą 
pinigų mainais už darbininko B teikiamas darbo paslaugas. B norėtų tokių mainų, o A - nenorėtų. 
Toks pats principas galėtų būti taikomas įvairiausiems kitiems ekonominiams mainams. 
Darbininkas su darbdaviu maino darbą į pinigus; prekybininkas su pirkėju maino kiaušinius į 
pinigus; pacientas su gydytoju maino pinigus į jo paslaugas ir t. t. Laisvės sąlygomis, kai 
draudžiamas bet koks smurtas, kiekvienas žmogus turi galią vykdyti mainus arba jų nevykdyti kai 
tik mano esant reikalinga ir su kuo mano esant reikalinga. Jeigu mainai įvyksta, abi šalys gauna 
naudos. Matėme, kad jeigu mainai yra prievartiniai, tai bent viena šalis pralaimi. Abejotina netgi 
tai, ar plėšikas galiausiai išlošia, nes visuomenėje, kurioje plačiai praktikuojamas smurtas ir tironija, 
produktyvumas taip sumažės, o baimės ir neapykantos taip padaugės, kad net plėšikai galbūt būtų 
nepatenkinti palyginę savo grobį su tuo, koks jis galėtų būti, jeigu jie laisvojoje rinkoje užsiimtų 
gamyba ir mainais. 

Tad „ekonominė galia“ paprasčiausiai yra teisė laisvės sąlygomis atsisakyti vykdyti mainus. 
Šią galią turi kiekvienas žmogus. Kiekvienas žmogus turi tą pačią teisę atsisakyti siūlomų mainų. 

Dabar jau turėtų būti akivaizdu, kad „nuosaikus“ etatistas, pripažįstantis, smurtą blogiu, tačiau 
priduriantis, kad valdžios vykdomas smurtas kartais yra būtinas neutralizuojant „privačią 
ekonominės galios prievartą“, susiduria su savo pozicijos prieštaringumu. Individas A atsisako 
mainų su individu B. Ką turėtume sakyti arba ką valdžia turėtų daryti, jeigu B imtų mosikuoti 
šautuvu ir lieptų A priimti siūlomus mainus? Tai yra be galo svarbus klausimas. Šiuo atveju tėra dvi 
įmanomos pozicijos: arba B naudoja smurtą ir turi būti tučtuojau sustabdytas, arba B turi puikų 
pagrindą griebtis smurto, nes jis paprasčiausiai „neutralizuoja subtilią prievartą“ kurią individas A 
vykdo pasitelkdamas savo ekonominę galią. Apsaugos agentūra turi arba skubėti ginti individą A, 
arba atsisakyti tai daryti ir galbūt padėti individui B (arba tai atlikti už individą B). Vidurio kelio 
nėra! 

B griebėsi smurto; tai neabejotina. Abiejų doktrinų požiūriu smurtas gali būti puolamasis, tad 
neteisingas, arba gynybinis, tad teisingas. Jeigu pritariame „ekonominės galios“ argumentui, turime 
pasirinkti antrąją poziciją; jeigu jį atmetame, tai turime pritarti pirmajai. Jeigu pripažįstame 
„ekonominės galios“ sąvoką, tai turime pasitelkti smurtą kovojant prieš bet kurį atsisakymą vykdyti 
mainus; jeigu jos nepripažįstame, tai pasitelkiame smurtą užkirsdami kelią bet kuriam smurtiniam 
mainų primetimui. Neįmanoma išvengti šio arba arba pasirinkimo. „Nuosaikus“ etatistas negali 
nepažeisdamas logikos sakyti, kad nepagrįsta prievarta turi daug formų. Jis turi pasirinkti vieną arba 
kitą ir atitinkamai užimti poziciją. Arba jis turi sakyti, kad yra tik viena neteisėtos prievartos 
forma — atviras fizinis smurtas, arba, kad yra tik viena neteisėtos prievartos forma — atsisakymas 
dalyvauti mainuose. 

Aukščiau šioje knygoje jau išsamiai aprašėme libertarizmo pagrindais grindžiamą visuomenę, 
kurioje vyrauja taika, harmonija, laisvė, kurioje kiekvienas gauna maksimalią naudą ir kurioje 
nuolat kyla gyvenimo lygis. Kokie būtų padariniai, jeigu priimtume „ekonominės galios“ prielaidą? 
Tai būtų vergovės visuomenė: juk kaip kitaip galėtume vadinti visuomenę, neleidžiančią atsisakyti 
dirbti? Tai būtų visuomenė, kurioje atvirai inicijuojantieji smurtą, būtų vertinami palankiai, 0 jų 
aukoms būtų priekaištaujama, kad „iš tikrųjų“ jos pačios atsakingos už savo keblią padėtį. Tokia 
visuomenė būtų tikras visų karas prieš visus, pasaulis, kuriame nevaldomai siautėtų užkariautojai ir 
išnaudotojai. 

Dar panagrinėkime skirtumą tarp smurtinės galios ir „ekonominės galios“, trumpai tariant, 
skirtumą tarp bandito aukos ir žmogaus, kuris prarandą savo darbą Henry Fordo kompanijoje. 
Abiem atvejais tariamą galios turėtoją pažymėkime P, o tariamą auką — X. Bandito arba plėšiko 
atveju P apiplėšinėja X. Žodžiu, P gyvena plėšdamas X ir visus kitus X. Tai yra galios reikšmė 
pradine, politine prasme. O kaip su „ekonomine galia“? Čia, priešingai, pretendentas į samdomą 
darbą X reiškia pretenzijas į P nuosavybę! Šiuo atveju X yra grobuonis P atžvilgiu, o ne atvirkščiai. 
Tie, kurie sielojasi dėl mechaniko, negalinčio rasti darbo vietos pas H. Fordą, nesupranta, kad iki H. 
Fordo nebuvo ir be H. Fordo apskritai nebūtų galima gauti tokio darbo. Todėl niekas negali turėti 
jokios „prigimtinės teisės“ į darbą pas H. Fordą, tačiau galima drąsiai teigti, kad egzistuoja 
prigimtinė teisė į laisvę, kurią kiekvienas žmogus gali turėti nepriklausomai nuo kitų žmonių (tokių 
kaip H. Fordas) egzistavimo. Žodžiu, libertarizmo doktrina, skelbianti prigimtinę gynimosi nuo 
politinės galios teisę, yra nuosekli ir prasminga, o bet koks bandymas skelbti teisę į apsaugą nuo 

„ekonominės galios“ yra visiškai beprasmis. Cia iš tiesų susiduriame su milžinišku dviejų „galios“ 
, 104 
sąvokų skirtumu. 


B. Galia gamtos atžvilgiu ir galia žmogaus atžvilgiu 


Yra gana įprasta ir netgi madinga rinkos reiškinius aiškinti „galios“ terminais, t. y. tinkamais 
tik kovos laukui. Parodėme, kokia nepagrįsta yra rinkos kritika, esą rinka yra „grįžimas į 
džiungles“, ir kokia ydinga yra „ekonominės galios“ sąvoka taikant ją mainų ekonomikai. Tiesą 
sakant, politinės galios terminologija dominuoja diskusijose apie rinką: taikūs verslininkai yra 
„ekonominiai rojalistai“, „ekonominiai feodalai“ arba „plėšikų baronai“. Verslas yra vadinamas 
galios sistema, 0 įmonės — privačiomis vyriausybėmis, 0 jeigu jos yra labai didelės — netgi 
imperijomis. Kiek mažiau šiurpiai skamba kalbos apie tai, kad žmonės turi derybinę galią, o verslo 
įmonės kuria strategijas ir kovoja tarsi karo mūšiuose. Pastaruoju metu rinkos veiklai klaidingai 
taikomos lošimų ir strategijos teorijos, netgi prieinant prie tokio absurdo, kad rinkos mainai 
lyginami su nulinės sumos lošimų — tokiu santykiu, kai individo A išlošis yra visiškai lygus 
individo B pralošimui. 

Žinoma, toks yra prievartinės galios — užkariavimo ir plėšimo — veiksmas. Čia vieno žmogaus 
laimėjimas yra kito žmogaus pralaimėjimas; vieno žmogaus pergalė yra kito žmogaus nugalėjimas. 
Tokius socialinius santykius nusako tik konfliktas. Tačiau laisvojoje rinkoje, kurioje kiekvienas yra 
„nugalėtojas“ ir kiekvienas pelnosi iš socialinių santykių, padėtis yra visiškai priešinga. Politinės 
galios kalba ir jos sąvokos absoliučiai netinka laisvosios rinkos visuomenei. 

Esminė painiava kyla dėl nesugebėjimo skirti dvi labai skirtingas sąvokas: galią gamtos 
atžvilgiu ir galią žmogaus atžvilgiu. 

Nesunku suprasti, kad individo galia yra jo gebėjimas kontroliuoti savo aplinką siekiant 
patenkinti savo norus. Kirvį turintis žmogus turi galią nukirsti medį; gamyklą turintis žmogus, 
pasitelkdamas papildomus veiksnius, turi galią gaminti pramonines prekes. Šautuvą turintis žmogus 
turi galią priversti beginklį žmogų vykdyti jo įsakymus, jeigu beginklis Žmogus, grasinamas 
šautuvu, pasirenka klusmą ir gyvybę. Turėtų būti akivaizdu, kad šie du galios tipai skiriasi iš esmės. 
Galia gamtos atžvilgiu yra toji galia, kuria remiasi civilizacija; žmonijos istorija yra šios galios 
didinimo ir mėginimų ją didinti istorija. Tuo tarpu galia žmogaus atžvilgiu, kitaip nei galia gamtos 
atžvilgiu, bendro gyvenimo lygio nedidina ir netarnauja visų interesams. Dėl paties jos pobūdžio 
tik kai kurie žmonės visuomenėje gali turėti galią žmogaus atžvilgiu. Ten kur egzistuoja galia 
žmogaus atžvilgiu, kai kurie turi būti galingieji, o kiti turi tai galiai paklusti. Tačiau kiekvienas 
žmogus gali įgyti ir įgyja galią gamtos atžvilgiu. 

Tiesą sakant, jei pažvelgiame į pradinę žmogaus padėtį jam įžengiant į pasaulį, tampa 
akivaizdu, kad vienintelis jam prieinamas būdas išsaugoti gyvybę ir pagerinti savo padėtį yra 
gamtos užkariavimas — žemės paviršiaus transformavimas tenkinant savo norus. Visos Žmonijos 
požiūriu, akivaizdu, kad tik toks užkariavimas yra produktyvus ir leidžia palaikyti gyvybę. Vieno 
žmogaus galia kito žmogaus atžvilgiu negali prisidėti prie žmonijos padėties gerinimo; ji tegali 
sukurti visuomenę, kurioje gamybą išstumia grobimas, susitarimą — hegemonija, o smurtas ir 


104 Apie neegzistuojančias „derybinės galios“ problemas žr. Scoville and Sargent, Fact and Fancy in the T.N.E.C. 
Monographs. New York: National Association of Manufacturers, 1942, p. 312-313; ir W. H. Hutt, Theory of Collective 
Bargaining. Glencoe, III.: Free Press, 1954, I dalis. 

konfliktai užima taikios rinkos tvarkos ir harmonijos vietą. Vieno žmogaus galia kito Žmogaus 
atžvilgiu yra ne kūrybinė, o parazitinė, juk ji reiškia, kad gamtos užkariautojai yra pajungiami tų, 
kurie vietoj to užkariauja bendrapiliečius, diktatui. Bet kokia prievartinė visuomenė - tiek valdoma 
nusikaltėlių gaujų, tiek organizuotos valstybės — iš esmės reiškia džiunglių tvarką arba ekonominį 
chaosą. Be to, tai būtų socialdarvinizmo džiunglės, kuriose išliktų ne tie, kurie yra „geriausiai 
prisitaikę“, mat nugalėtojų gebėjimas „prisitaikyti“ reikštų vien jų gebėjimą plėšti gamintojus. Jie 
nebūtų tinkamiausi vesti žmoniją į priekį: tokiais vedliais yra gamintojai, gamtos užkariautojai. 

Taigi, libertarizmo doktrina gina žmogaus galios gamtos atžvilgiu maksimizavimą ir galios 
žmogaus atžvilgiu panaikinimą. Etatistai, aukštindami pastarąja galią, paprastai nesuvokia, kad jų 
sistemoje Žmogaus galia gamtos atžvilgiu susilpnėja ir tampa visiškai menka. 

Albertas Jay'us Nockas turėjo omenyje šią dichotomiją, kai savo [veikale] Mūsų priešas 
valstybė skyrė visuomenės galią ir valstybės galią.“ Tie, kurie, kaip ir dera, priešinasi bet kokiems 
terminams, tariamai antropomorfizuojantiems „visuomenę“, labai nepatikliai žvelgia į tokią 
terminologiją. Bet iš tikrųjų ši skirtis yra labai svarbi. A. J. Nocko „visuomenės galia“ yra 
visuomenės — žmonijos — vykdomas gamtos užkariavimas: galia, padėjusi sukurti tas gausias 
gėrybes, kurias žmogui pavyko iškovoti grumtynėse su žeme. Jo „valstybės galia“ yra politinė 
galia — politinių, o ne „ekonominių“ priemonių naudojimas siekiant įsigyti turto. Valstybės galia 
yra žmogaus galia žmogaus atžvilgiu — vienos grupės prievarta kitos atžvilgiu. 

A. J. Nockas naudoja šias kategorijas puikiai analizuodamas istorinius įvykius. Žmonijos 
istoriją jis mato kaip varžybas tarp visuomenės galios ir valstybės galios. Žmonės — vedami 
gamintojų — visada mėgina kuo labiau užkariauti savo gamtinę aplinką. Ir žmonės — kiti žmonės — 
visada mėgina plėsti politinę galią tam, kad iš kitų galėtų atimti šio gamtos užkariavimo vaisius. 
Tad istoriją galima interpretuoti kaip varžybas tarp visuomenės galios ir valstybės galios. Kilimo 
laikotarpiais, pvz., po pramoninės revoliucijos, visuomenės galia smarkiai aplenkia politinę galią, 
kuri dar neturi galimybių ją pasivyti. Sąstingio laikotarpiai yra tie laiko tarpsniai, kai valstybės galia 
pagaliau išplečia savo galias ir ima kontroliuoti naujesnes visuomenės galios sritis. Valstybės galia 
ir visuomenės galia yra viena kitai priešingos ir pirmoji maitinasi alindama antrąją. Akivaizdu, kad 
mūsų siūlomos sąvokos — „galia gamtos atžvilgiu“ ir „galia žmogaus atžvilgiu“ — apibendrina ir 
išryškina A. J. Nocko kategorijas. 

Gali iškilti tariamai gluminanti problema: kokia yra „perkamosios galios“ rinkoje prigimtis? 
Ar tai nėra galia žmogaus atžvilgiu ir kartu „visuomenės“ laisvojoje rinkoje? Vis dėlto tai tik 
tariamas prieštaravimas. Pinigai turi „perkamąją galią“ tik todėl, kad kiti žmonės sutinka juos imti 
mainais į prekes, t. y. todėl, kad jie nori tokių mainų. Galia mainytis abiejose mainų pusėse remiasi 
gamyba, o būtent ji ir yra mūsų aptartas gamtos užkariavimas. Tiesą sakant, būtent mainų 
procesas — darbo pasidalijimas — sudaro sąlygas tam, kad žmogaus galia gamtos atžvilgiu pranoktų 
primityvų lygį. Būtent savo galią gamtos atžvilgiu taip stipriai išplėtė H. Fordo kompanija ir būtent 
šią galią ipykęs darbo ieškotojas grasino iš jos atimti pasinaudodamas politine galia, kai skundėsi 
dėl H. Fordo „ekonominės galios“. 

Apibendrinant: politinės galios terminija turėtų būti taikoma tik tiems, kurie naudoja smurtą. 
Privačiomis valdžiomis galima vadinti tik tuos žmones ir organizacijas, kurios nėra tam tikroje 
teritorijoje dominuojančios oficialios valstybės dalis. Tokios „privačios valstybės“ arba privačios 
valdžios gali bendradarbiauti su oficialia valstybe, kaip viduramžiais elgėsi gildijų vadovybės, o 


105 Albert Jay Nock, Our Enemy the State. Caldwell, Idaho: Caxton Printers, 1946. 

šiandien — profesinės ir kartelinės sąjungos, arba varžytis su oficialia valstybe ir tada būti 
vadinamos „nusikaltėliais“ arba „banditais“. 


12. Sėkmės problema 


Laisvosios rinkos nuosprendžiai dažnai kritikuojami dėl to, kad nustatant pajamas per didelį 
vaidmenį atlieka „sėkmė“. Net tie, kurie sutinka, kad bet kurio faktoriaus pajamos turi tendenciją 
susivienodinti su diskontuota ribine produkto verte vartotojui (DRPV), ir kad verslininkai laisvojoje 
rinkoje klaidas sumažins iki absoliutaus minimumo, priduria, kad sėkmė vis tiek turi savo vaidmenį 
nustatant pajamas. Metęs kaltinimą, kad rinka tiems, kuriems sekasi, skiria nepelnytus laurus, toks 
kritikas ragina eksproprijuoti „turtinguosius“ (arba tuos, kuriems sekasi) ir subsidijuoti „vargšus“ 
(arba tuos, kuriems nesiseka). 

Tačiau kaip būtų galima išskirti ir atpažinti sėkmę? Turėtų būti aišku, kad tai padaryti 
neįmanoma. Sėkmė yra neišpainiojamai įmegzta į kiekvieną rinkos veiksmą ir jos neįmanoma 
išskirti. Todėl nėra pagrindo sakyti, kad turtingiesiems sekasi labiau negu vargšams. Gali būti, kad 
daugeliui arba daugumai turtingųjų nesiseka ir jie gauna mažiau už jų tikrąją DRPV, o daugumai 
vargšų sekasi ir jie gauna daugiau. Niekas negali pasakyti, kaip pasiskirsto sėkmė; tad nėra jokio 
pagrindo „perskirstymo“ politikai. 

Rinkoje yra tik viena vieta, kurioje vien sėkmė lemia rezultatą ir kur ją galima identifikuoti: 
lošimai.!“? Tačiau ar kritikai etatistai iš tikryjų norėtų konfiskuoti tai, ką išlošia lošimo laimėtojai, 
kad galėtų sumokėti pralošusiems? Žinoma, tai reikštų greitą lošimų verslo mirtį — jis išliktų nebent 
kaip neteisėta veikla, — nes nebūtų jokios prasmės jį tęsti. Veikiausiai net pralošėjai priešintųsi tam, 
kad jiems būtų kompensuojama, juk pradėdami lošti jei laisvai ir savanoriškai priima šanso 
taisykles. Jeigu valdžia nuspręstų politinėmis priemonėmis neutralizuoti sėkmę, ji sunaikintų 
pasitenkinimą, kurį visi dalyviai gauna iš lošimo.'*? 


13. Eismo reguliuotojo analogija 


Dėl jos populiarumo galime glaustai aptarti „eismo reguliuotojo analogiją“ — doktriną, kad esą 
akivaizdu, jog valdžia turi reguliuoti ekonomiką „panašiai kaip turi būti reguliuojamas eismas“. Pats 
laikas šį skandalingą non seguitur pasmerkti užmarščiai. Kiekvienas savininkas reguliuoja savo 
nuosavybę. Lygiai taip pat kiekvienas kelio savininkas nustato ir naudojimosi jo keliu taisykles. 
Toks tvarkymasis toli gražu nėra argumentas už etatizmą; jis paprasčiausiai yra bet kokios 
nuosavybės atributas. Naudojimąsi keliais turi reguliuoti tie, kuriems keliai priklauso. Šiandien 
dauguma kelių priklauso valdžiai, tad ji juos ir reguliuoja. Laisvosios rinkos visuomenėje privatūs 
savininkai eksploatuoja ir kontroliuoja savo kelius. Akivaizdu, kad „eismo reguliuotojo analogija“ 
negali būti naudojama kaip argumentas prieš laisvąją rinką. 


106 Čia kalbame apie gryną lošimą, arba tikimybinius žaidimus, tokius kaip ruletė, kuriuose nėra įpinta įgūdžių elementų, 
kaip kad, pavyzdžiui, lažybose dėl žirgų lenktynių. 

107 Keista, kad tiek daug ekonomistų, tarp jų ir Alfredas Marshallas, „įrodė“ lošimo „iracionalumą“ (pvz., dėl mažėjančio 
pinigų ribinio naudingumo) iš anksto darydami aiškiai klaidingą prielaidą, kad dalyviams nepatinka lošti! 


14. Per didelis ir nepakankamas išsivystymas 


Laisvosios rinkos kritikai dažnai jai meta vienas kitam prieštaraujančius kaltinimus. 
Istoricistai gali pripažinti, kad laisvoji rinka yra tam tikros ekonominio išsivystymo pakopos 
idealas, bet teigti, kad ji yra netinkama kitose pakopose. Antai pažangios šalys buvo skatinamos 
rinktis valstybinį planavimą, nes „šiuolaikinė ekonomika yra pernelyg sudėtinga“, kad galėtų likti 
neplaninė, kad „plėšinių“ nebėra“, ir kad „ekonomika dabar yra brandi“. O atsilikusioms šalims 
buvo sakoma, kad jos turi taikyti etatistinius planavimo metodus dė/ santykinai primityvios jų 
ekonominės padėties. Tad bet kuri ekonomika yra arba pernelyg pažengusi, arba pernelyg atsilikusi 
tam, kad jai būtų leistas laissez faire; ir galime būti tikri, kad niekada negali būti laikas leisti lassez 
faire. 

Dabartinė madingoji „augimo ekonomika“ yra grįžimas prie istoricizmo. Ekonomikos dėsniai 
galioja neatsižvelgiant į konkrečios ekonomikos išsivystymo lygmenį. Pažangius pokyčius bet 
kuriame lygmenyje apibrėžia kapitalo dydžio vienam gyventojui augimas. Jį skatina laisvoji rinka, 
žemos laiko preferencijos, toliaregiški verslininkai ir pakankami darbo ir gamtos ištekliai. 
Atžangius pokyčius sukelia šiems veiksniams priešiškos sąlygos. Terminai pažangūs ir atžangūs 
pokyčiai yra daug geresni už „augimą“ — terminą, kuris išreiškia klaidinančią biologinę analogiją, 
esą egzistuoja dėsnis, nustatantis, kad ekonomika turi be perstojo „augti“ ir netgi fiksuotu greičiu. 
Tačiau akivaizdu, kad ekonomika lygiai taip pat sėkmingai gali „augti“ atgal. 

Terminas „nepakankamas išsivystymas“ taip pat yra nevykęs, nes jis implikuoja, jog 
egzistuoja tam tikras lygis arba norma, kurią ekonomika turėjo pasiekti, tačiau nepasiekė dėl to, kad 
kokia nors išorinė jėga jos „neišvystė“. Senamadiškas terminas „atsilikimas“, nors taip pat 
normatyvinis, bent jau kaltę dėl santykinio ekonomikos vargingumo priskiria pačiai šalies politikai. 

Neturtinga šalis labiausiai pažengia į priekį leisdama funkcionuoti privačiam verslui ir 
investicijoms, netrukdydama vietiniams ir užsieniečiams joje investuoti. Kalbant apie turtingas šalis 
ir jų „sudėtingumą“, subtilūs laisvosios rinkos procesai leidžia daug efektyviau, nei etatistinis 
planavimas dorotis su sudėtingomis tarpusavio santykių derinimo problemomis. 


15. Valstybė ir žmogaus prigimtis 


Kadangi jau iškėlėme žmogaus prigimties problemą, galime žvilgtelėti į Romos katalikų 
socialinę filosofiją persmelkiantį argumentą, kad valstybė yra esminė žmogaus prigimties dalis. Šis 
tomistinis požiūris kyla iš Aristotelio ir Platono, kurie, siekdami sukurti racionalistinę etiką, stvėrėsi 
prielaidos, kad valstybė yra žmonijos moralinių siekių įsikūnijimas. Tai, kad žmogus turėtų elgtis 
taip ir taip, buvo greitai išversta į įsaką: valstybė turėtų elgtis taip ir taip. Tačiau pačios valstybės 
prigimtis niekur nėra nuodugniai išnagrinėta. 

Katalikų sluoksniuose labai įtakingą Heinricho Rommeno veikalą Valstybė katalikiškoje 
mintyje galima laikyti tipišku.'“* Sekdamas Aristoteliu H. Rommenas teigia, kad žmogus yra 
visuomeninė būtybė, ir tokiu būdu mėgina valstybės pagrindą rasti žmogaus prigimtyje. 
Įrodinėdamas, kad žmogus savo prigimtimi yra visuomeninė būtybė, jis manosi pateikiąs valstybės 


* Kalbama apie neapgyvendintus ir niekam nepriklausiusius Laukinių Vakarų plotus, kurių tariamas begalinumas XIX 
amžiaus Amerikoje buvo laikomas begalinių ekonominių galimybių simboliu - vert. past. 

pagrindimą. Tačiau kai galiausiai suvokiame, kad valstybė ir visuomenė yra skirtingi dalykai, 
pamatome, kad tas įrodymas jam nepavyko. Kad sutiktume su tokiu non seguitur, visų pirma turime 
paneigti libertarų tezę, kad valstybė yra antivisuomeninis instrumentas. H. Rommenas pripažįsta, 
kad valstybė ir visuomenė yra skirtingi dalykai, tačiau jis gina valstybę pateikdamas tik visuomenę 
ginančius argumentus. 

Jis taip pat teigia teisės svarbą, bet, deja, nenurodo konkrečių teisinių normų, kurias laikytų 
būtinomis. Visgi teisė ir valstybė taip pat nėra tas pats, nors retas autorius išvengia šios jų 
tapatinimo klaidos. Anglosaksiškoji teisė susiformavo daugiausia iš pačių žmonių savanoriškai 
priimtų normų (bendroji teisė, prekybos teisė ir t. t.), o ne iš valstybės įstatymų. '?? Rommenas taip 
pat pabrėžia, kad visuomenei rūpi veiksmų nuspėjamumas, kurį užtikrinti esą gali tik valstybė. 
Tačiau savo prigimtimi žmogus yra toks, kad jo negalima laikyti visiškai nuspėjamu; antraip 
turėtume ne laisvus žmones, o skruzdėlyną. Ir net jeigu galėtume priversti Žmones sutartinai 
žygiuoti jiems vadovaujantis tam tikru galutiniu nuspėjamų normų rinkiniu, toli gražu nėra 
akivaizdu, kad visi turėtume sveikinti tokį idealą. Kai kurie žmonės prieš jį aršiai kovotų. 
Galiausiai, jeigu „privaloma norma“ apsiribotų „susilaikymu nuo agresijos prieš kitus,“ tai, (1) 
valstybė, kaip jau matėme anksčiau, nėra būtina tokios normos įtvirtinimui ir (2) pačios valstybės 


iais Sajos 110 
prigimtinis agresyvumas pažeidžia šią normą. 


16. Žmogaus teisės ir nuosavybės teisės"!!! 


Laisvosios rinkos ekonomikos kritikai dažnai aiškina, jog jiems „žmogaus teisės“ rūpi labiau 
nei nuosavybės teisės. Šią dirbtinę žmogaus ir nuosavybės teisių dichotomiją libertarai ne kartą 
paneigė parodydami, (a) kad nuosavybės teisės neabejotinai priklauso žmonėms ir vien žmonėms, ir 
(b) kad „žmogaus teisė“ į gyvybę reikalauja teisės, kad žmogui, kad jis galėtų save išlaikyti ir 
gerinti savo gyvenimą, būtų palikta tai, ką jis pagamino. Žodžiu, jie parodė, kad nuosavybės teisės 
yra neatsiejamos nuo žmogaus teisių. Beje, jie taip pat parodė, kad socialistinėje šalyje, kur visas 
laikraštinis popierius priklauso valstybei ir kur ji sprendžia, kaip laikraštinis popierius bus 
paskirstomas, „žmogaus teisė“ į laisvą spaudą būtų grynas farsas.!!? 

Tačiau verta atkreipti dėmesį į keletą kitų dalykų. Juk tiesa yra ne tik tai, kad nuosavybės 
teisės kartu yra ir žmogaus teisės, bet ir tai, kad giliausia prasme be nuosavybės teisių nėra jokių 
kitų teisių. Kitaip sakant, vienintelės žmogaus teisės yra nuosavybės teisės. Tai teisinga keletu 
atžvilgių. Pirma, kiekvienas individas iš prigimties yra savo paties šeimininkas, savo asmens 
valdovas. Laisvosios rinkos visuomenėje ginamos „žmogaus“ teisės iš esmės yra kiekvieno 
žmogaus nuosavybės teisė į save patį, o iš šios nuosavybės teisės kyla jo teisė į jo kuriamas 
materialias gėrybes. 


109 Žr. Bruno Leoni, Freedom and the Law. Princeton, N.J.: D. van Nostrand, 1961. 

HU Žr. Murray N. Rothbard, „Human Rights Are Property Rights“ in Essays on Liberty. Irvington-on-Hudson, N. Y.: 

Antra, vadinamąsias žmogaus teises galima redukuoti į nuosavybės teises, nors šis faktas 
dažnai yra sunkiai suvokiamas. Imkime, pavyzdžiui, „žmogaus teisę“ į laisvą žodį. Įsivaizduojama, 
kad žodžio laisvė reiškia kiekvieno žmogaus teisę sakyti ką panorėjus. Tačiau tokiu atveju 
neatsakoma į klausimą: kur? Kur jis turi tokią teisę? Suprantama, tokios teisės jis neturi teritorijoje, 
į kurią pateko neteisėtai. Žodžiu, šią teisę jis turi arba savo valdose, arba valdose to, kuris sutiko — 
dovanai arba nuomos sutartimi — leisti jam ateiti. Tad faktiškai nėra tokio dalyko kaip atskira „teisė 
į žodžio laisvę“; yra tik žmogaus nuosavybės teisė: teisė daryti ką nori su savo nuosavybe arba 
sudaryti savanoriškus susitarimus su kitais savininkais. 

Dėmesio telkimas į neapibrėžtas ir miglotas „žmogiškas“ teises ne tik užtamsina šį faktą, bet 
ir verčia manyti, kad neišvengiamai esama įvairių konfliktų tarp individų teisių ir vadinamosios 
„viešosios politikos“ arba „viešojo gėrio“. Šie konfliktai savo ruožtu skatina žmones tvirtinti, kad 
jokios teisės negali būti absoliučios, kad visos jos turi būti santykinės ir preliminarios. Imkime, 
pavyzdžiui, žmogaus teisę į „susirinkimų laisvę“. Tarkime, kad grupė piliečių siekdama tam tikro 
tikslo surengia demonstraciją. Šiam tikslui ji pasinaudoja gatvėmis. Tačiau policija išvaiko 
susibūrimą dėl to, kad jis trukdo eismą. Reikalo esmė ta, kad neįmanoma šį konfliktą išspręsti 
nearbitraliai, mat gatvės priklauso valdžiai. Kaip jau matėme, valdiška nuosavybė neišvengiamai 
gimdo neišsprendžiamus konfliktus. Juk, viena vertus, piliečių grupė gali teigti, kad jie yra 
mokesčių mokėtojai ir todėl turi teisę naudoti gatves susirinkimams. Antra vertus, policija yra teisi 
dėl to, kad eismas yra trukdomas. Šio konflikto neįmanoma racionaliai išspręsti, kadangi niekas 
nėra šių vertingų išteklių — gatvių — tikrasis savininkas. Laisvoje visuomenėje, atsakymas būtų 
paprastas: gatvės savininkas turėtų teisę spręsti, o piliečių grupės rūpestis būtų mėginti išsinuomoti 
gatvės erdvę iš savininko. Jeigu visa nuosavybė būtų privati, būtų visiškai aišku, kad piliečiai neturi 
jokios miglotos susirinkimų laisvės. Jų teisė būtų nuosavybės teisė naudoti savo pinigus siekiant 
nusipirkti arba išsinuomoti erdvę, kurioje galėtų rengti savo demonstraciją, ir jie galėtų ją surengti 
tik tuo atveju, jeigu gatvės savininkas priimtų sandorį. 

Galiausiai pasvarstykime klasikinį atvejį, kuris tariamai parodo, kad individų teisės niekada 
negali būti absoliučios ir kad jas turi riboti „viešoji politika“: teisėjo Sh. Holmeso garsiąją frazę, 
kad niekas neturi teisės žmonių pilname teatre šaukti „Gaisras!“ Esą tai parodo, kad žodžio laisvė 
negali būti absoliuti. Tačiau jeigu nustojame kalbėti apie šią tariamą žmogaus teisę ir ieškome čia 
esančių nuosavybės teisių, sprendimas tampa aiškus ir matome, kad nėra jokio reikalo silpninti 
absoliučias prigimtines teises. Juk žmogus, kuris melagingai šaukia „Gaisras!“, turi būti arba 
savininkas (arba savininko atstovas), arba svečias, arba mokantis klientas. Jeigu jis yra savininkas, 
tai jis apgavo savo klientus. Jis paėmė jų pinigus mainais į pažadą parodyti filmą, o dabar vietoj to 
melagingai šaukdamas „gaisras“ ir sukeldamas tarp klientų sąmyšį jis sužlugdo peržiūrą. Jis 
nevykdo savo sutartų įsipareigojimų ir todėl pažeidžia jo klientų nuosavybės teises. 

Kita vertus, tarkime, kad šaukiantysis yra ne savininkas, o klientas. Tokiu atveju jis 
akivaizdžiai pažeidžia teatro savininko (bei kitų klientų) nuosavybės teises. Jeigu jis yra svečias, tai 
jis įžengia į savininko valdas su tam tikromis sąlygomis ir privalo nepažeisti savininko nuosavybės 
teisių gadindamas peržiūrą, kurią savininkas parengė savo klientams. Tad asmuo, pilname teatre 
piktavališkai šaukiantis „gaisras“, yra nusikaltėlis, tačiau ne todėl, kad jo tariamoji „teisė į žodžio 
laisvę“ turi būti pragmatiškai apribota vardan tariamo „viešojo gėrio“, o todėl, kad jis akivaizdžiai 
pažeidė kito žmogaus nuosavybės teises. Taigi, nėra reikalo šias teises riboti. 

Kadangi tai yra ne etikos, o prakseologijos traktatas, šio svarstymo tikslas nebuvo įtikinti 
skaitytoją, kad reikia ginti nuosavybės teises. Vietoj to mėginome parodyti, kad jeigu norime 

„teisių“ pagrindu konstruoti savo politinę teoriją, turime ne tik atmesti netikrą skirtį tarp žmogaus 
teisių ir nuosavybės teisių, bet ir suprasti, kad pirmosios turi būti be likučio redukuotos į 
pastarąsias. 


Versta iš: Murray N. Rothbard. Power and Market. Auburn, Alabama, 2004 [1970], p. 151-178. 


